
Στην Αθήνα σήμερα, στις 8 Ιουλίου 2026, ημέρα Τετάρτη και ώρα 12.13΄, συνεδρίασε στην Αίθουσα Γερουσίας του Μεγάρου της Βουλής η Επιτροπή Αναθεώρησης του Συντάγματος, αρχικά υπό την προεδρία της Αντιπροέδρου αυτής κ. Ευαγγελίας Λιακούλη και στη συνέχεια υπό την προεδρία του Προέδρου αυτής κ. Μαρουδή Βορίδη, με θέμα ημερήσιας διάταξης: Συζήτηση επί των άρθρων 78 και 79.
Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και ανέγνωσε τον κατάλογο των μελών της επιτροπής. Παρόντες ήταν οι Βουλευτές κ.κ. Χαράλαμπος Αθανασίου, Γεώργιος Βλάχος, Μαυρουδής (Μάκης) Βορίδης, Σπυρίδων Κουλκουδίνας, Νικόλαος Βλαχάκος, Ιωάννης Κεφαλογιάννης, Ελευθέριος Κτιστάκης, Ευστάθιος Κωνσταντινίδης, Γεώργιος Κωτσός, Ζωή (Ζέττα) Μακρή, Άννα Μάνη-Παπαδημητρίου, Παναγιώτης (Νότης) Μηταράκης, Ανδρέας Νικολακόπουλος, Νικόλαος Παναγιωτόπουλος, Ζωή Ράπτη, Θεόδωρος (Θόδωρος) Ρουσόπουλος, Θεόδωρος Σκυλακάκης, Αλέξανδρος Μαρκογιαννάκης, Κωνσταντίνος Κεφαλογιάννης, Ευαγγελία Λιακούλη, Δημήτριος Μάντζος, Γεώργιος Γαβρήλος, Θεόφιλος Ξανθόπουλος, Γεώργιος Παπαηλιού, Νικόλαος Καραθανασόπουλος, Ιωάννης Δελής, Κωνσταντίνος Χήτας, Γεώργιος Ρούντας, Αθανάσιος (Νάσος) Ηλιόπουλος, Ελένη Καραγεωργοπούλου και Θεοδώρα Τζάκρη.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Κυρίες και κύριοι συνάδελφοι, καλημέρα. Αρχίζει η συνεδρίαση της Επιτροπής Αναθεώρησης του Συντάγματος, με θέμα ημερήσιας διάταξης: Συζήτηση επί των άρθρων 78 και 79 του Συντάγματος. 
Πριν από την έναρξη της συζήτησης, θα σας ανακοινώσω τις αναπληρώσεις μελών της επιτροπής μας για τη σημερινή συνεδρίαση, όπως μας γνωστοποιήθηκαν με τις σχετικές επιστολές των Κοινοβουλευτικών Ομάδων. 
Από την Κοινοβουλευτική Ομάδα της Νέας Δημοκρατίας τους κυρίους Παναγή Καππάτο, Θεόδωρο Καράογλου, Ευριπίδη Στυλιανίδη και Ευάγγελο (Άγγελο) Συρίγο θα αναπληρώσουν οι κύριοι Σπυρίδων Κουλκουδίνας, Νικόλαος Βλαχάκος, Αλέξανδρος Μαρκογιαννάκης και Κωνσταντίνος Κεφαλογιάννης αντίστοιχα. 
Από την Κοινοβουλευτική Ομάδα του Κομμουνιστικού Κόμματος Ελλάδος τον κ. Ιωάννη Γκιόκα θα αναπληρώσει ο κ. Νικόλαος Καραθανασόπουλος.
Είμαστε έτοιμοι να ξεκινήσουμε. Ταυτόχρονα έχουμε και τη συνεδρίαση της Επιτροπής Θεσμών και Διαφάνειας, οπότε θα κάνουμε ίσως κάποιες αλλαγές στη σειρά των εισηγητών. Σε κάθε περίπτωση, θα ξεκινήσουμε από τον Αναπληρωτή Γενικό Εισηγητή της Πλειοψηφίας, τον κ. Θεόδωρο Σκυλακάκη. 
Κύριε Σκυλακάκη, παρακαλώ.
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Ευχαριστώ, κυρία Πρόεδρε. 
Κυρίες και κύριοι συνάδελφοι, για λόγους πληρότητας θα ξεκινήσω από το τι ακριβώς προτείνει η Νέα Δημοκρατία στα άρθρα που συζητούμε σήμερα. Στόχος της πρότασής μας είναι να διασφαλιστούν καλύτερα συνταγματικά η αναγκαία δημοσιονομική ισορροπία και βιωσιμότητα, καθώς και η φορολογική και επενδυτική σταθερότητα. 
Για τον σκοπό αυτό, στο άρθρο 78 προτείνεται αφενός η απάλειψη της φράσης «που εκτείνεται πέρα από το οικονομικό έτος του προηγούμενου εκείνου κατά το οποίο επιβλήθηκε», ώστε η απαγόρευση της αναδρομικής επιβολής φόρου να καταστεί σχετικά πλήρης, και αφετέρου η προσθήκη πρόβλεψης ότι μπορεί να παρέχονται κίνητρα για σταθερό φορολογικό καθεστώς σε στρατηγικές για την εθνική οικονομία επενδύσεις. 
(Στο σημείο αυτό την Έδρα της Επιτροπής καταλαμβάνει ο Πρόεδρος αυτής κ. ΜΑΥΡΟΥΔΗΣ ΒΟΡΙΔΗΣ)
Στο άρθρο 79 προτείνεται να προστεθεί, πρώτον, ότι ο προϋπολογισμός διασφαλίζει βιώσιμη δημοσιονομική διαχείριση και, δεύτερον, υποχρέωση κατάθεσης και δημοσιότητας ετησίου απολογισμού εκ μέρους των φορέων που χρηματοδοτούνται άμεσα ή έμμεσα από τον κρατικό προϋπολογισμό. 
Αυτό είναι το περιεχόμενο. Το ερώτημα όμως το οποίο καλούμαστε να απαντήσουμε σήμερα δεν είναι τεχνικό ή νομικό. Είναι βαθιά πολιτικό. Στην παρούσα Βουλή, όπως ξέρετε, δεν αποφασίζουμε το ακριβές περιεχόμενο των νέων διατάξεων. Αυτό θα κριθεί από την επόμενη Βουλή, όπου με βάση και τη στάση της αντιπολίτευσης θα απαιτηθεί πρακτικά ευρύτερη συναίνεση εκατό ογδόντα ψήφων επί των ρητών διατυπώσεων. 
Εδώ αποφασίζουμε κάτι πιο θεμελιώδες, αν θέλουμε η δημοσιονομική πειθαρχία, η βιωσιμότητα των δημοσίων οικονομικών και η φορολογική και επενδυτική σταθερότητα να αποκτήσουν πρόσθετη συνταγματική υπόσταση ή αν μας αρκούν οι ευρωπαϊκοί κανόνες, ειδικά για τη δημοσιονομική πειθαρχία, που ούτως ή άλλως μας δεσμεύουν. 
Η απάντηση της Πλειοψηφίας είναι σαφής. Τα άρθρα 78 και 79 πρέπει να αναθεωρηθούν -και θα εξηγήσω γιατί-, πρώτα με βάση τα όσα ζήσαμε και πληρώσαμε ως χώρα και στη συνέχεια με βάση όσα έρχονται και οφείλουμε να προβλέψουμε. 
Από τη στιγμή που ξεκίνησε η πορεία της Ελλάδος προς το ευρώ, δημιουργήθηκε στη συνταγματική μας τάξη μια εγγενής αντίφαση. Οι ευρωπαϊκές συνθήκες δεσμεύουν τα κράτη μέλη, υπερβαίνοντας τα εθνικά συντάγματα, και οι δεσμεύσεις που αναλαμβάνει η κάθε χώρα του κοινού νομίσματος, σε ό,τι αφορά τους δημοσιονομικούς κανόνες, είναι εξαιρετικά ισχυρές. 
Οι δεσμεύσεις αυτές όμως ουδέποτε βρήκαν την ανάλογη ανταπόκριση στο Ελληνικό Σύνταγμα. Το Σύνταγμα του 1975, παρά τις αναθεωρήσεις του, μόνο εμμέσως και χωρίς πειστικό τρόπο προασπίζει την αρχή της δημοσιονομικής πειθαρχίας. Και τούτο είναι ιστορικά εξηγήσιμο. 
Ο πολιτικός εμπνευστής του, ο Κωνσταντίνος Καραμανλής, νομοθετούσε το 1975 για μια Ελλάδα που αποτελούσε μεταπολεμικά παράδειγμα καλής δημοσιονομικής διαχείρισης, με σχεδόν μηδενικό έλλειμμα διαχρονικά και πολύ μικρό χρέος. Δεν είχε διανοηθεί καν τι επρόκειτο να ακολουθήσει. 
Η κρίση του 2009 είχε καθαρά δημοσιονομικό χαρακτήρα. Αφορούσε κυριολεκτικά τη χρεοκοπία της χώρας. Και επειδή το Σύνταγμα σιωπούσε, τον λογαριασμό της σιωπής του Συντάγματος κλήθηκε ουσιαστικά να διαχειριστεί, πέραν των πολιτών που το πλήρωσαν, η Δικαιοσύνη. Πλήθος μαζικών αγωγών, συνδεόμενων με τις περικοπές σε μισθούς και συντάξεις και άλλα αντίστοιχα «δικαιώματα», οδηγήθηκε στα ανώτατα δικαστήρια. 
Σημειώστε εδώ ότι βάζω τη λέξη «δικαιώματα» για την περίπτωση αυτή σε εισαγωγικά, γιατί τα δικαιώματα αυτά δεν είναι δικαιώματα με τα οποία προσέρχεται κανείς στο κοινωνικό συμβόλαιο, όπως είναι η ατομική ελευθερία. Προϋποθέτουν κοινωνική συνεργασία, για να υπάρχει αυτό το δικαίωμα. Συνεπώς, υπόκεινται εγγενώς στους περιορισμούς της κοινωνικής συνεργασίας, τη σύγκριση δηλαδή με τις άλλες κοινωνικές δαπάνες, για να μπορείς να καταλάβεις τι είδους δικαίωμα είναι αυτό, και προπαντός τους αδήριτους κανόνες των οικονομικών δυνατοτήτων. 
Η δικαιοσύνη, λοιπόν, βρέθηκε σε εξαιρετικά δύσκολη θέση. Η συνταγματική βάση των αποφάσεών της, από πλευράς υπεράσπισης της δημοσιονομικής πειθαρχίας, δηλαδή των δικαιωμάτων του συνόλου αφού στη δημοσιονομική πορεία της χώρας είμαστε όλοι συμμέτοχοι, ήταν περιορισμένη. Αντίθετα, κατά καιρούς, είχε διαμορφωθεί νομολογία που υπερασπιζόταν τα «δικαιώματα» -πάλι σε εισαγωγικά- των πολλών και οργανωμένων έναντι των δικαιωμάτων του ανώνυμου Έλληνα, όπως αυτά προκύπτουν από τη χρηματοδότηση των δημοσίων δαπανών από τους φορολογούμενους και από τις γενιές που έπονται. Αυτοί ήταν οι ανώνυμοι, οι φορολογούμενοι και οι γενιές που έπονται. 
Δεν καταλογίζω εδώ ευθύνη στα δικαστήρια, αλλά στο συνταγματικό κενό το οποίο οδήγησε σε αυτήν την ανισομέρεια, διότι το αποτέλεσμα του κενού αυτού είναι διπλό και εξίσου προβληματικό και προς τις δύο κατευθύνσεις. Η δικαιοσύνη κλήθηκε να λάβει αποφάσεις με τεράστιο δημοσιονομικό κόστος. Οι αποφάσεις της κατέλαβαν σημαντικό δημοσιονομικό χώρο, εκτοπίζοντας άλλες κοινωνικές δαπάνες, διότι το τελικό άθροισμα ήταν συγκεκριμένο και αφορούσε προτεραιότητες τις οποίες ουδείς στάθμισε συγκριτικά, καθώς δεν ήταν δουλειά της δικαιοσύνης η συγκριτική στάθμιση τέτοιων αναγκών.
Από τη φύση της η δικαιοσύνη δεν μπορεί να αποκαταστήσει τη Βουλή σε αυτό το έργο της στάθμισης των κοινωνικών αναγκών, ούτε και πρέπει. Οι αποφάσεις για το ποια σύνταξη ή ποιος μισθός θα περικοπεί και κατά πόσο, ποια δαπάνη προηγείται και ποια έπεται, ανήκουν στον λαό δια της Βουλής. Η Αρχή της διάκρισης των εξουσιών δεν παραβιάζεται μόνο όταν η εκτελεστική ή η νομοθετική εξουσία εισβάλλουν στο πεδίο της δικαστικής. Παραβιάζεται εξίσου όταν η δικαστική εξουσία -εδώ ακουσίως- ασκεί εν τοις πράγμασι δημοσιονομική πολιτική. 
Η Αναθεώρηση συνεπώς αποτελεί ευκαιρία να τεθούν κανόνες σαφείς που προστατεύουν ταυτόχρονα τη διακριτή θέση της δικαιοσύνης, απαλλάσσοντάς την από πολιτικές στάθμισης που δεν της ανήκουν, και τις διεθνείς υποχρεώσεις της χώρας οι οποίες δεν μπορεί να τίθενται σε αμφιβολία, καθώς αυτό έχει σοβαρότατες επιπτώσεις εις βάρος του κοινωνικού συνόλου. 
Δεν είμαστε άλλωστε οι πρώτοι που το πράττουμε. Το άρθρο 109 του γερμανικού Συντάγματος προβλέπει σήμερα ότι η Ομοσπονδία και τα κρατίδια εκπληρώνουν τις προϋποθέσεις δημοσιονομικής πειθαρχίας που απορρέουν από το ευρωπαϊκό δίκαιο, καθώς και ότι οι προϋπολογισμοί πρέπει, κατ’ αρχήν, να είναι ισοσκελισμένοι, με ρητές και αριθμητικά προσδιορισμένες εξαιρέσεις. Οι προτεινόμενες διατυπώσεις στο δικό μας Σύνταγμα είναι πολύ πιο ήπιες, αν και το γερμανικό δημόσιο χρέος το 2024 ήταν στο 62% του ΑΕΠ και το ελληνικό στο 154%. Αν η Γερμανία έκρινε ότι χρειάζεται συνταγματική θωράκιση δημοσιονομικής πειθαρχίας, οι δικοί μας λόγοι είναι προφανώς ισχυρότεροι. 
Πάμε τώρα στο μέλλον. Θα ήταν λάθος να αναθεωρήσουμε το Σύνταγμα, κοιτώντας μόνο στον καθρέφτη του 2009. Εισερχόμαστε σε μια περίοδο μεγάλης οικονομικής ανισορροπίας. Η τεχνολογική επανάσταση, η τεχνητή νοημοσύνη, η ρομποτική και η αυτοματοποίηση μάς επιφυλάσσουν τεράστιες αλλαγές και συνεχείς οικονομικές και δημοσιονομικές εκπλήξεις, αρνητικές και θετικές. 
Δύο από αυτές αφορούν ευθέως τον πυρήνα των δημοσίων οικονομικών μας. Πρώτον, η υποκατάσταση της εργασίας από την τεχνολογία απειλεί τη χρηματοδοτική βάση των αναδιανεμητικών ασφαλιστικών συστημάτων, όπως το δικό μας. Χωρίς εργαζομένους δεν υφίστανται εισφορές και, κατά συνέπεια, δεν υπάρχουν πόροι για ένα αναδιανεμητικό σύστημα, τη στιγμή μάλιστα που οι ασφαλιστικές υποχρεώσεις παραμένουν και διογκώνονται δημογραφικά. Δεύτερον, προβλέπεται ένας μακροχρόνιος τεχνολογικός αποπληθωρισμός. Η ραγδαία πτώση του κόστους παραγωγής αγαθών, και για πρώτη φορά στην ιστορία στην έκταση αυτή, και υπηρεσιών γνώσης θα οδηγήσει σε παρατεταμένες περιόδους χαμηλού ή αρνητικού πληθωρισμού. Για μια χώρα με υψηλό ονομαστικό χρέος, ο αποπληθωρισμός αυξάνει το πραγματικό μέγεθος του χρέους. Αυτό πρέπει να το καταλαβαίνουμε. Το χρέος μας σε περίοδο αποπληθωρισμού αυξάνεται. 
Χώρες που έχουν ταυτόχρονα και υψηλό χρέος και αναδιανεμητικό σύστημα, όπως η δική μας, είναι διπλά εκτεθειμένες στις αλλαγές που έρχονται. Οι αναλύσεις για τα όσα επίκεινται είναι ομολογουμένως πενιχρές σε εθνικό, ευρωπαϊκό και παγκόσμιο επίπεδο. 
Ακριβώς, όμως, επειδή δεν μπορούμε να προβλέψουμε τις εκπλήξεις που έρχονται, οφείλουμε να θωρακίσουμε τους θεσμούς που θα τις διαχειριστούν. Το Σύνταγμα δεν γράφεται για τα αυτονόητα, γράφεται για τις προκλήσεις. Η δημοσιονομική πειθαρχία απεδείχθη κάθε άλλο παρά αυτονόητη, παρά το γεγονός -το λέω για την Αντιπολίτευση- ότι οι ευρωπαϊκοί κανόνες προϋπήρχαν της κρίσης και δεν εφευρέθηκαν μετά, καθώς υπήρχαν από το Μάαστριχτ, αλλά δεν έφτασαν για να την αποτρέψουν. 
Υπάρχει και μία τρίτη, θετική αυτή τη φορά, πρόκληση. Η Ελλάδα πάσχει χρονίως, εδώ και τουλάχιστον δύο δεκαετίες, από χαμηλές επενδύσεις ως ποσοστό του ΑΕΠ, και επί σειρά ετών από τις χαμηλότερες τιμές ή οι χαμηλότερες στην Ευρωπαϊκή Ένωση, με το επενδυτικό κενό, έναντι του ευρωπαϊκού μέσου όρου, παλιότερα να μετριέται σε δέκα μονάδες και τώρα να είναι στις τέσσερις μονάδες. Στο περιβάλλον της τεχνολογικής επανάστασης, το κενό αυτό δεν είναι απλώς αναπτυξιακό μειονέκτημα, είναι υπαρξιακός κίνδυνος, γιατί οι χώρες που δεν θα επενδύσουν έγκαιρα στη νέα τεχνολογική βάση, θα υποστούν τις συνέπειες της αλλαγής, χωρίς να καρπωθούν τα πολύ μεγάλα οφέλη που φέρνει αυτή η αλλαγή. Η μόνη καλοήθης οδός μείωσης του λόγου χρέους προς ΑΕΠ είναι η μεγέθυνση του παρονομαστή, δηλαδή η ανάπτυξη μέσω επενδύσεων. Άλλος δρόμος για την Ελλάδα δεν υπάρχει. Μην το ψάχνει κανένας.
Πάμε στην κατεύθυνση της Αναθεώρησης τώρα. Με βάση τα ανωτέρω, η κατεύθυνση για το άρθρο 78 υπηρετεί τη φορολογική και την επενδυτική σταθερότητα με δύο τρόπους. 
Πρώτον, προτείνεται η απάλειψη της φράσης που επιτρέπει σήμερα την αναδρομική επιβολή φόρου μέχρι το οικονομικό έτος το προηγούμενο, εκείνο κατά το οποίο επιβλήθηκε. Έτσι γίνεται πολύ ισχυρότερη η απαγόρευση της αναδρομικής φορολογίας. Η δυνατότητα αναδρομικής φορολόγησης, έστω και ενός έτους, είναι κατάλοιπο μιας αντίληψης που βλέπει τον φορολογούμενο ως δεξαμενή έκτακτης άντλησης πόρων, και όχι ως εταίρο σε ένα προβλέψιμο δημοσιονομικό συμβόλαιο. Καμία σοβαρή επένδυση δεν σχεδιάζεται σε ένα περιβάλλον όπου κανόνες μπαίνουν για να αλλάζουν αναδρομικά. Η πλήρης απαγόρευση στέλνει ένα καθαρό μήνυμα θεσμικής αξιοπιστίας και, σημειωτέον, ένα μήνυμα που δεσμεύει εξίσου κάθε μελλοντική κυβέρνηση από όποιον χώρο και αν προέρχεται. 
Δεύτερον, προτείνεται να προβλεφθεί ρητά η δυνατότητα παροχής κινήτρων σταθερού φορολογικού καθεστώτος σε επενδύσεις στρατηγικές για την εθνική οικονομία. Η ρήτρα αυτή σταθερότητας είναι διεθνώς δοκιμασμένο εργαλείο προσέλκυσης μακροπρόθεσμων κεφαλαίων, ιδίως σε τομείς υψηλής έντασης παγίου κεφαλαίου και τεχνολογίας, όπου ο επενδυτικός ορίζοντας εκτείνεται. Η συνταγματική της κατοχύρωση αίρει την αβεβαιότητα που σήμερα συνοδεύει κάθε τέτοια νομοθετική δέσμευση, αβεβαιότητα που θα αυξηθεί στο κοινωνικό συμβόλαιο του μέλλοντος, καθώς έρχεται η αύξηση της φορολογίας κεφαλαίου παράλληλα με την εκτόπιση της εργασίας. Δεν πρόκειται για προνόμιο. Πρόκειται για ένα συμβόλαιο προβλεψιμότητας που καθιστά τις επενδύσεις εφικτές, με την προϋπόθεση ότι η ίδια η έννοια «στρατηγική επένδυση», κατά τη γνώμη μου, προβλέπεται με ορθολογικό τρόπο αξιολόγησης σε ειδικό νόμο που δεν μπορεί να αλλάζει από μία Βουλή για να προσαρμόζει τον νόμο στην επένδυση, με επένδυση που μια κυβέρνηση θέλει να ονομάσει «στρατηγική». 
Κάτι αντίστοιχο πρέπει να συζητήσουμε στην επόμενη Βουλή για αυτό το άρθρο με αυτό που ισχύει με τον εκλογικό νόμο, να μπορούμε δηλαδή να ξεκαθαρίζουμε την ιδέα της στρατηγικής επένδυσης πριν αξιολογήσουμε την όποια επένδυση. Το πώς θα το κάνουμε, είναι αντικείμενο συζήτησης για την επόμενη Βουλή. 
Πάμε τώρα στο άρθρο 79. Εκεί η προτεινόμενη κατεύθυνση έχει δύο σκέλη. Το πρώτο είναι μια πάρα πολύ ήπια διατύπωση, ότι ο προϋπολογισμός διασφαλίζει τη βιώσιμη δημοσιονομική διαχείριση. Πρόκειται για τη γενική διάταξη που θεραπεύει την αντίφαση από την οποία ξεκίνησα. Εναρμονίζει, έστω και πολύ ήπια, το Σύνταγμα με τις ευρωπαϊκές υποχρεώσεις, που, ούτως ή άλλως, μας δεσμεύουν, και παρέχει επιτέλους ασφαλή συνταγματική βάση σε κάθε όργανο της πολιτείας, στη Βουλή, την Κυβέρνηση και τη Δικαιοσύνη, για τη στάθμιση της δημοσιονομικής βιωσιμότητας.
Στο πλαίσιο της εξειδίκευσης που θα ακολουθήσει θα πρέπει, κατά τη γνώμη μου, να συζητηθεί σοβαρά και ο τρόπος με τον οποίον οι δικαστικές αποφάσεις με πολύ μεγάλο δημοσιονομικό κόστος θα λαμβάνουν ρητά υπ’ όψιν την αρχή αυτή με μηχανισμούς προηγούμενης δημοσιονομικής αποτίμησης και εύλογης χρονικής κατανομής των επιπτώσεων, ώστε να προστατεύεται ο δημοσιονομικός σχεδιασμός χωρίς να θίγεται ο πυρήνας της δικαστικής προστασίας ιδίως για τα φυσικά πρόσωπα. 
Το δεύτερο σκέλος αφορά την υποχρέωση κατάθεσης και δημοσιότητας ετήσιου απολογισμού εκ μέρους των φορέων που χρηματοδοτούνται άμεσα ή έμμεσα από τον κρατικό προϋπολογισμό. Εδώ οφείλω να είμαι ειλικρινής στο Σώμα. Η συγκεκριμένη διατύπωση δεν με ενθουσιάζει και θα χρειαστεί ουσιώδη επεξεργασία στην επόμενη φάση, γιατί είναι υπερβολικά ανοιχτή σε ερμηνείες σχετικά με το τι είναι το άμεσα, τι είναι το έμμεσα, τι είναι ο απολογισμός. 
Ο πολίτης που χρηματοδοτεί, όμως, με τους φόρους του εκατοντάδες φορείς δικαιούται να γνωρίζει όχι μόνο πού πήγαν τα χρήματα, αλλά και τι αποτέλεσμα έφεραν. Συνεπώς, ο απολογισμός που οραματίζομαι δεν είναι λογιστικός πίνακας. Θα ήταν ένα σύστημα δεικτών εκροών και αποτελεσμάτων που επιτρέπει τη σύγκριση μεταξύ φορέων και το τι συμβαίνει στη διάρκεια του χρόνου. Πρόκειται για σύστημα που με τα σημερινά τεχνολογικά εργαλεία κοστίζει μερικές δεκάδες ή εκατοντάδες ευρώ ανά φορέα και μπορεί να παραχθεί με ελάχιστο διοικητικό και οικονομικό κόστος. Η διαφάνεια αυτού του τύπου δεν είναι γραφειοκρατικό βάρος ειδικά στην εποχή μας. Είναι προϋπόθεση για να κατευθύνονται οι σπάνιοι δημόσιοι πόροι εκεί που παράγουν πραγματική κοινωνική αξία. 
Ακούγεται ήδη το επιχείρημα ότι η δημοσιονομική πειθαρχία δεν χρειάζεται συνταγματική κατοχύρωση, αφού μας δεσμεύουν οι ευρωπαϊκοί κανόνες. Το επιχείρημα, φοβάμαι, αποδεικνύει το αντίθετο από αυτό που επιδιώκει. Αν οι κανόνες μάς δεσμεύουν ούτως η άλλως, η συνταγματική αποτύπωση δεν προσθέτει κάποιο ιδιαίτερο βάρος. Προσθέτει σαφήνεια, εσωτερική νομιμοποίηση και ασφαλή βάση για τη δικαιοσύνη. Αν πάλι κάποιοι ελπίζουν ότι η συνταγματική σιωπή αφήνει περιθώρια παράκαμψης των κανόνων -και αυτό φοβούμαι ότι υπάρχει στην πίσω σκέψη πολλών κομμάτων της Αντιπολίτευσης-, τότε η ανάγκη αναθεώρησης είναι ακόμη πιο επιτακτική. Η χώρα δοκίμασε το 2009 το τι σημαίνει να θεωρεί τους κανόνες προαιρετικούς. Το κόστος το πλήρωσαν οι πιο αδύναμοι στη διάρκεια της κρίσης του μνημονίου. 
Το συμπέρασμα, κυρίες και κύριοι συνάδελφοι, είναι ότι η ιστορία μάς έχει διδάξει με τον σκληρότερο τρόπο ότι η δημοσιονομική χρεωκοπία δεν είναι λογιστική υπόθεση. Μπορεί να οδηγήσει σε εθνική ταπείνωση, σε κοινωνική καταστροφή και κάτι που ξεχνάμε συχνά, σε απώλεια της πραγματικής εθνικής κυριαρχίας. 
Το μέλλον με τις τεχνολογικές ανατροπές που ήδη διαφαίνονται θα δοκιμάσει τα δημόσια οικονομικά μας με τρόπους που δεν έχουμε ξαναδεί και θα εμπεριέχει ταυτόχρονα και τεράστιες ευκαιρίες. Απέναντι στο παρελθόν που γνωρίζουμε και στο μέλλον που δεν μπορούμε πλήρως ακόμη να προβλέψουμε, η απάντηση είναι η ίδια: θεσμοί σαφείς, κανόνες προβλέψιμοι, Σύνταγμα που μιλά εκεί που μέχρι σήμερα σιωπούσε.
Συνεπώς, καλώ το Σώμα να υπερψηφίσει την υπαγωγή των άρθρων 78 και 79 στην αναθεωρητική διαδικασία προς την κατεύθυνση της δημοσιονομικής ισορροπίας και βιωσιμότητας, αλλά και της φορολογικής και επενδυτικής σταθερότητας. Όπως έλεγαν οι αρχαίοι μας πρόγονοι, το δις εξαμαρτείν ουκ ανδρός σοφού. Η Ελλάδα δεν έχει χρεωκοπήσει μία φορά, αλλά τουλάχιστον τρεις. Άλλοι τις μετράνε τέσσερις και άλλοι πέντε. Ας φροντίσουμε αυτή τη φορά έχοντας ως σύμμαχο το Σύνταγμα αυτό το όνειδος να μην ξανασυμβεί. 
Σας ευχαριστώ. 
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε τον κ. Σκυλακάκη. 
Τον λόγο έχει ο Γραμματέας της Επιτροπής μας και Ειδικός Αγορητής του ΣΥΡΙΖΑ κ. Θεόφιλος Ξανθόπουλος, ο οποίος σήμερα έχει την ονομαστική του εορτή. Του ευχόμαστε, λοιπόν, όλοι χρόνια πολλά, μακροημέρευση, υγεία και επιτυχίες!. Και το λέω διερμηνεύοντας τα αισθήματα της Επιτροπής.
 ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Αποδέχομαι τις ευχές όλων. Τα κεράσματα θα έρθουν και θα είναι ένα κίνητρο για να παραμείνετε καθ’ όλη τη διάρκεια της συνεδρίασης. 
Σας ευχαριστώ πολύ, κύριε Πρόεδρε, για τις ευχές, αλλά και για την υπόμνηση της γιορτής μου.
Κυρίες και κύριοι συνάδελφοι, σας ευχαριστώ πάρα πολύ για τις ευχές σας. Σήμερα είναι η μέρα μου. Το πρωί ήμουν στο MEGA και εισέπραξα ευχές σε πανελλήνια μετάδοση, προηγουμένως ήμουν στην Επιτροπή Θεσμών και Διαφάνειας, τώρα στην Επιτροπή Αναθεώρησης του Συντάγματος. Σας ευχαριστώ, λοιπόν, πάρα πολύ. 
Νομίζω ότι η σημερινή συνεδρίαση έχει ένα εξόχως πολιτικό και ιδεολογικό φορτίο. Άκουσα τον κ. Σκυλακάκη, του οποίου τις παρατηρήσεις παρακολουθώ και καταγράφω, γιατί οφείλω να ομολογήσω ότι κινούνται εκτός της παραδεδεγμένης χρησιμότητας, όπως έλεγε ο Παπαδιαμάντης. Είναι πάντα με μία τεχνοκρατική τεκμηρίωση που εμάς τουλάχιστον στην Αριστερά μάς βοηθάει να βλέπουμε και το άλλο μέρος της επιχειρηματολογίας. 
Κατ’ αρχάς μία παρατήρηση νομοτεχνικού χαρακτήρα. Στο άρθρο 78, λοιπόν, η Κυβέρνηση έρχεται και προτείνει για την αναδρομικότητα, ότι δεν μπορεί να επιβληθεί φόρος αναδρομικής ισχύος κ.λπ.. Έχω την εντύπωση ότι η νέα διατύπωση «φόρος ή άλλο οποιοδήποτε οικονομικό βάρος δεν μπορεί να επιβληθεί με νόμο αναδρομικής ισχύος που εκτείνεται πέρα από το οικονομικό έτος κατά το οποίο επιβλήθηκε» είναι μεν τυπικώς ορθή, αλλά στο άρθρο 78 παράγραφος 2 του Συντάγματος το λέει. Δεν καταλαβαίνω, δηλαδή, γιατί μπαίνουμε ξανά στην ιστορία…
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Είναι το δεύτερο μέρος …
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ναι, το δεύτερο. Γιατί, λοιπόν, μπαίνουμε ξανά στην ιστορία να το τροποποιήσουμε, να το αναθεωρήσουμε; Αφού είναι ρητό. Και επειδή ακριβώς θεωρώ ότι το Σύνταγμα θα πρέπει να είναι, κάτι που δεν θα κουραστώ να λέω, λιτό, ευσύνοπτο και εύστοχο, δεν νομίζω ότι πρέπει να πειράζουμε διατάξεις που έχουν τη λειτουργικότητα που τους έχει προσδώσει η επί μισό αιώνα εμπειρία.
Τώρα νομίζω ότι πρέπει να μείνω πολύ στο άρθρο 79 και στη μετάλλαξη που επιχειρεί η κυβερνητική Πλειοψηφία για τη βιώσιμη δημοσιονομική λειτουργία του προϋπολογισμού. 
Έχουμε την πρόσφατη και οδυνηρή εμπειρία της πανδημίας που αν υπήρχε αυτός ο δημοσιονομικός κορσές, αυτό το ανελαστικό μέτρο στο Σύνταγμα, πολύ φοβούμαι ότι θα είχαμε πολύ σοβαρά προβλήματα διαχείρισης της πανδημίας από πλευράς συνταγματικότητας. Αυτό το λέω ως παράδειγμα, για να δείτε ότι η ζωή είναι πολύ πιο πλούσια και πολύ πιο ενδιαφέρουσα απ’ όσο μπορούμε εμείς να προδιαγράψουμε και να περιγράψουμε. Γι’ αυτό δεν θα πρέπει να θεωρούμε  κυρίαρχο το να αποτυπωθεί στο Σύνταγμα το ιδεολογικό πρόσημο, αλλά το να έχουμε ένα Σύνταγμα λειτουργικό και ικανό να προσαρμοστεί στις οποιεσδήποτε συνθήκες. 
Θεωρώ, λοιπόν, ότι αυτή η προσπάθεια της Νέας Δημοκρατίας να μπει ένα δημοσιονομικό, επαναλαμβάνω, όριο στο Σύνταγμα είναι η σημαντικότερη από πλευράς ιδεολογικού χαρακτήρα μαζί με αυτή του άρθρου 16 και της κατάργησης της μονιμότητας των δημοσίων υπαλλήλων με το πρόσχημα της αξιολόγησης. Βεβαίως ένας καλόπιστος πολίτης θα αναρωτηθεί γιατί να είναι κακό να υπάρχει ένα νοικοκύρεμα στην εθνική οικονομία. Ωστόσο, για να απαντηθεί αυτό το ερώτημα, θα πρέπει να δούμε πώς διαμορφώθηκαν οι οικονομικές επιλογές των κυρίαρχων ελίτ, της κυρίαρχης νοοτροπίας του νεοφιλελευθερισμού στην κρίση του 2007-2008. Άρα, λοιπόν, έχουμε μία πρώτη παρέμβαση των ελίτ, για να διαμορφωθεί το θεσμικό πλαίσιο της Ευρωπαϊκής Ένωσης. 
Δύο υπήρξαν οι πυλώνες της νέας αρχιτεκτονικής. Ο πρώτος καθιέρωσε την αυστηρή δημοσιονομική πειθαρχία, καθώς υπαγόρευε την προσαρμογή των κρατών μελών σε ποσοτικοποιημένους δείκτες ανεξάρτητα από το εσωτερικό καθεστώς της οικονομίας του επιμέρους κράτους. Είχαμε, λοιπόν, 60% επί του ελλείμματος και 3% επί του ΑΕΠ. Αυτά ήταν τα δύο αγκωνάρια, αν μου επιτρέπετε, της οικονομικής ορθοδοξίας. 
Ο δεύτερος πυλώνας, επίσης νεοφιλελεύθερης αντίληψης, συνέδεε τη δημοσιονομική πολιτική των κρατών με την υποχρέωση διατήρησης της ανταγωνιστικότητας. Άρα, στερούσε από τα κράτη τα μέσα με τα οποία θα επέλεγαν να προχωρήσουν τις οικονομίες τους στην εξυγίανση. Λέω έναν όρο για να συνεννοηθούμε.
Δηλαδή, δείτε ένα χαρακτηριστικό παράδειγμα. Ένα μέτρο μείωσης των δαπανών για την παιδεία θα συναντούσε την έγκριση των ευρωπαϊκών θεσμών, γιατί μειωνόταν η δημόσια δαπάνη, ενώ -αντίθετα- η αύξηση των φορολογικών συντελεστών των επιχειρήσεων θα απορριπτόταν ως επιζήμια για την ανταγωνιστικότητά τους. Το λέω αυτό για να δείτε πόσο πολιτικά και ιδεολογικά είναι φορτισμένο το άρθρο το οποίο συζητάμε σήμερα.
Στις αρχές της δεκαετίας του 2020, η λογική της άκαμπτης λιτότητας έφτασε στα όριά της. Όπως είπα προηγουμένως, σε συνθήκες της έκτακτης οικονομικής κρίσης καταλαβαίνουμε ότι τα οικονομικά συντάγματα, τόσο της Ευρωπαϊκής Ένωσης όσο και των κρατών μελών, θα μπορούσαν να είναι πιο ευρύχωρα για να μπορούν να ασκηθούν οι ανάλογες φιλελεύθερες και κεϋνσιανές πολιτικές.
Στη σύντομη παρένθεση του 2020-2023, η Ευρωπαϊκή Ένωση ανέστειλε τους κανόνες της δημοσιονομικής πειθαρχίας, προκειμένου να επιτρέψει την άσκηση κεϋνσιανών πολιτικών τόνωσης. Παρόλες τις ελπίδες, όμως, που γέννησε αυτή η προσωρινή αναστολή, η Ευρωπαϊκή Ένωση δεν προσχώρησε στην αλλαγή του παραδείγματος. Άρα, επέστρεψε η λογική της δημοσιονομικής πειθαρχίας, αλλά παράλληλα καθιερώθηκε η δυνατότητα των κρατών μελών να αποκλίνουν σε εξαιρετικές περιπτώσεις.
Δεύτερον, στο μικροσκόπιο των οργάνων της Ευρωπαϊκής Ένωσης έχουν τεθεί μόνο οι δαπάνες, ενώ για την πορεία και τις πηγές των εσόδων τηρείται σιωπή. Το παράδειγμα για την αύξηση της φορολογίας των επιχειρήσεων είναι πολύ χαρακτηριστικό. 
Αν εξετάσει, λοιπόν, κανείς το θεσμικό πλαίσιο, σε συνάρτηση με την κυρίαρχη τάση μείωσης της φορολογίας των οικονομικά ισχυρών, θα οδηγηθεί στο ακόλουθο: Όταν μειώνουν τα κρατικά έσοδα και ταυτόχρονα απαιτείται η τήρηση δημοσιονομικής ισορροπίας, αυτή δεν μπορεί να επιτευχθεί παρά μόνο μέσω της μείωσης των δημόσιων δαπανών. 
Έρχεται, λοιπόν, η Κυβέρνηση υπό το πρίσμα της σημερινής αναθεώρησης να μιλήσει για την εισαγωγή στο Σύνταγμα μιας διάταξης δημοσιονομικής υπηρεσίας. Με τον τρόπο αυτό, θα ανοίξει τον δρόμο στην εφαρμογή του ακόλουθου νεοφιλελεύθερου τρίπτυχου: Μείωση άμεσης φορολογίας, περιορισμός δημόσιων δαπανών και περαιτέρω συρρίκνωση αναδιανεμητικών πολιτικών. Αυτό το μείγμα ίσως να γίνει εκρηκτικότερο στο μέλλον, λαμβάνοντας υπόψη τον επανεξοπλισμό της Ευρώπης, το ReArm Europe, το οποίο προφανώς θα στερήσει πόρους από το κοινωνικό κράτος. Άρα, έχουμε περαιτέρω αύξηση των ανισοτήτων και, δεύτερον, έχουμε και αφυδάτωση του πολιτικού πλουραλισμού. 
Ως προς το δεύτερο, θα πρέπει να επισημάνουμε ως Αριστερά ότι η εκνομίκευση της οικονομικής πολιτικής και η αποσύνδεσή της από τον κομματικό ανταγωνισμό οδηγούν μοιραία στην προϊούσα απαξίωση της εκλογικής διαδικασίας. Δηλαδή, αυτό είναι το πλαίσιο της πολιτικής αντιπαράθεσης για την οικονομία -αυτό είναι δεδομένο το πλαίσιο στο οποίο κινούμαστε- άρα μόνο διαχειριστικού τύπου λογικές που περιέγραψα προηγουμένως μπορεί να ευσταθήσουν και καμία άλλη λογική. Και αυτό βεβαίως…
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Βάλτε αύξηση της φορολογίας…
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ναι, αυτό λέω, κύριε Σκυλακάκη.
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Γιατί είστε τόσο ντροπαλοί στην αύξηση της φορολογίας;
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ναι, αλλά θα μας πουν: «επηρεάζετε την ανταγωνιστικότητα». Ξέρουμε την κατηγόρια και ξέρουμε τη μομφή. 
Να θέσω τώρα και ορισμένα τεχνικού και οικονομικού χαρακτήρα ζητήματα. Συστήματα φρένου χρέους έχουν θεσμοθετηθεί κατά βάση σε χώρες που έχουν συνταγματικό δικαστήριο, όπως η Γερμανία. Το να μεταφερθεί μια τέτοια πρωτοβουλία στο ελληνικό θεσμικό σύστημα, θα πρέπει να αναλογιστούμε ποιες θα είναι οι συνέπειες, κατά τις οποίες ο προϋπολογισμός -ο οποίος υπενθυμίζω ότι είναι νόμος του κράτους, σύμφωνα με το άρθρο 79 παράγραφος 1- εφόσον παραβιάσει το φρένο του χρέους. Θα έχουμε διάχυτο και παρεμπίπτοντα έλεγχο από τα πρωτοδικεία έως και τα πολυάριθμα ανώτατα δικαστήρια; 
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Δεν προτείνουμε φρένο…
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Λέω, εάν μπει αυτό το πακέτο, όπως το λέτε εσείς, δεν λέμε ότι το προτείνατε. Όμως, μπορεί να  ερμηνευθεί ότι παραβιάζεται το Σύνταγμα. Ποιος θα το κάνει σε μια κατάσταση διάχυτου ελέγχου συνταγματικότητας;
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Γι’ αυτό πρέπει να απαλλαγούμε από αυτό. 
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Είστε συνεπείς με τη λογική σας, όντως.
Λέει ο κ. Σκυλακάκης -και το λέω για τα πρακτικά- ότι πρέπει να απαλλαγούμε από τον διάχυτο έλεγχο της συνταγματικότητας, γιατί ακριβώς μεταφυτεύουμε ένα θεσμό στο οποίο υπάρχει ένα συνταγματικό δικαστήριο που είναι στη Γερμανία, στα καθ’ ημάς που υπάρχει ο διάχυτος έλεγχος συνταγματικότητας. 
Οι έννοιες αυτές, ακόμη και από εξειδικευμένους οικονομολόγους είναι δύσκολο να ερμηνευθούν, πόσο μάλλον από έναν πρωτοδίκη ή έναν ειρηνοδίκη -μάλλον πρωτοδίκη ειδικής επετηρίδας, γιατί καταργήθηκαν πλέον τα ειρηνοδικεία- ο οποίος δεν έχει τις τεχνικές και επιστημονικές γνώσεις.
Αν θα μπορούσε -και ακούστε το, κύριε Σκυλακάκη, αυτό, θα σας ενδιαφέρει- να συγκεντρωθεί η συγκεκριμένη αρμοδιότητα σε ένα δικαστήριο, αυτό ενδεχομένως θα μπορούσε να είναι το Ελεγκτικό Συνέδριο. Θα αναθέταμε, λοιπόν, στο Ελεγκτικό Συνέδριο την αρμοδιότητα να ακυρώνει νόμο και μάλιστα τον προϋπολογισμό, επειδή υπερβαίνουμε το 0,35% διαρθρωτικού ελλείμματος ως ποσοστό επί του ΑΕΠ και πάμε στο 0,37%. Σκεφτείτε αυτές τις νομικές παραμέτρους. Μιλάω ως νομικός, αλλά πρέπει πάντα να έχουμε στον νου μας ότι ο προϋπολογισμός είναι ένας νόμος, όπως είπα προηγουμένως. 
Άρα, ακόμη και στο Ελεγκτικό Συνέδριο δεν ξέρω αν υπάρχει η τεχνογνωσία ή η εξειδίκευση ή η εμπειρία στο να μπει σε τέτοιες λεπτομερειακές ρυθμίσεις και για το 0,2% να θεωρήσει...
 ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): (Δεν ακούστηκε)
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ούτε βεβαίως και το Ανώτατο Ειδικό Δικαστήριο έχει την τεχνογνωσία και την επάρκεια για να καταλήξει σε μία τέτοια κρίση.
Στις Ηνωμένες Πολιτείες υπάρχει ένα συγκεκριμένο φρένο, δηλαδή ότι το δημόσιο χρέος -εκεί είναι στον νόμο βέβαια, δεν είναι στο Σύνταγμα- δεν μπορεί να υπερβεί ένα αριθμητικώς καθορισμένο όριο. Ακούστε το αυτό, κυρίες και κύριοι της Πλειοψηφίας, έχει ενδιαφέρον. 
Αυτό θα μπορούσε να καταστεί ευκολότερα αντικείμενο δικαστικής εκτίμησης, αλλά βλέπετε ότι κάθε φορά που φθάνουν στις Ηνωμένες Πολιτείες το όριο αυτό, αναγκάζονται να μπαίνουν σε διαπραγματεύσεις τα κόμματα στο όριο και το αυξάνουν κάθε φορά, για να μην μπαίνουμε στη γραφικότητα να κλείνουν οι δημόσιες υπηρεσίες για μια βδομάδα, είκοσι μέρες, έναν μήνα, γιατί υπερέβησαν τα όρια του του χρέους. Το καταλαβαίνετε, λοιπόν, ότι είναι ατελέσφορο.
Εάν κάνω και μια γενικότερη παρατήρηση, η κυρίαρχη άποψη θέλει να μας πείσει ότι η οικονομία είναι περίπου μία επιστήμη, όπως είναι η φυσική ή τα μαθηματικά. Εμείς ξέρουμε στην Αριστερά ότι η οικονομία είναι πολιτική οικονομία, η οικονομία είναι άρρηκτα δεμένη με την άσκηση πολιτικής. Και γι’ αυτόν τον λόγο οι Ηνωμένες Πολιτείες, ας πούμε, που έχουν πλειάδα Νόμπελ Οικονομίας, αδυνατούν να αντιμετωπίσουν τις κρίσεις της οικονομίας, όχι γιατί τους λείπουν οι επιστήμονες ή η τεχνογνωσία, αλλά γιατί η οικονομία υπακούει στις πολιτικές συνθήκες που διαμορφώνουν μία κοινωνία και μία οικονομική συμπεριφορά.
Σε ό,τι αφορά στη Γερμανία που είναι το πιο κοντινό μας παράδειγμα, η ρύθμιση αυτή εισήχθη στο άρθρο 115 του Θεμελιώδους Νόμου του 2009. Οι Γερμανοί λοιπόν, οι οποίοι είναι διαπρύσιοι κήρυκες -ή ήταν τουλάχιστον- της οικονομικής ορθοδοξίας, το έβαλαν στο Σύνταγμα. 
Ο νόμος του Φεβρουαρίου του 2022 περί μεταφοράς ποσών από τα κονδύλια για την αντιμετώπιση του covid σε κονδύλια για την αντιμέτωπη της κλιματικής κρίσης, ακυρώθηκε στα τέλη του 2023 από το συνταγματικό δικαστήριο ως αντισυνταγματικός. Είναι από μία τοποθέτηση του κ. Χρυσόγονου και οφείλω να το πω, για την πατρότητα των επιχειρημάτων. Είναι ένας επιστήμονας, ο οποίος μιλάει για τα ζητήματα αυτά μετά λόγου γνώσεως. 
Μέσα σε λιγότερο δηλαδή από ενάμιση χρόνο, τον Μάρτιο του 2025, ήρθαν η Ομοσπονδιακή Βουλή και το Ομοσπονδιακό Συμβούλιο και αναθεώρησαν το άρθρο 115, διότι έτσι κατάλαβαν ότι οδηγούνται σε άτοπα -ό,τι είχα πει στην αρχή ως παράδειγμα για την πανδημία. 
Εξαιρέθηκαν, λοιπόν, από το φρένο χρέους οι αμυντικές δαπάνες, οι δαπάνες της πολιτικής προστασίας και οι δαπάνες βοήθειας σε τρίτα κράτη που έχουν δεχθεί κατά παραβίαση του Διεθνούς Δικαίου επίθεση από άλλο κράτος στο έδαφος τους. 
Πώς το έλεγε εκείνος ο τύπος; «Τα γεγονότα, αγαπητέ μου. Τα γεγονότα!». Όταν, λοιπόν, η ζωή, με την ποικιλία και την πολυμορφία της, θέτει ζητήματα, το να επιδιώκουμε για λόγους ιδεολογικής ηγεμονίας να βάζουμε δημοσιονομικό «κορσέ» στο Σύνταγμα, δείχνει και το ατελέσφορο αυτής της προσπάθειας.
Κλείνω με μία γενικότερη παρατήρηση. Δεν είναι το Σύνταγμα που μπορεί να θεραπεύσει τις κοινωνικές οικονομικές παθογένειες και δεν μπορεί να φορτώνουμε στο Σύνταγμα την ευθύνη της δημοσιονομικής πολιτικής, παρά μόνον σε εμάς που την ασκούμε ο καθένας στο μέτρο των δυνάμεών του. Τώρα είναι κυβέρνηση η Νέα Δημοκρατία, αύριο ενδεχομένως θα είναι ένα άλλο κόμμα. Και δεν μπορούμε, λοιπόν, να απεκδυόμαστε της ευθύνης αυτής, αναφερόμενοι στο Σύνταγμα. 
Οι αδυναμίες του πολιτικού συστήματος δεν πρόκειται να λυθούν μέσω του φρένου χρέους ή δημοσιονομικού σταθεροποιητή και εν πάση περιπτώσει, κάτι τέτοιο έχει αποτύχει διεθνώς και πολύ περισσότερο θα είναι ατελέσφορο σε μία χώρα με διάχυτο συνταγματικό έλεγχο, όπως είναι η Ελλάδα. 
Σας ευχαριστώ πολύ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Γραμματεύ. 
Τον λόγο έχει ο Ειδικός Αγορητής της ΝΙΚΗΣ, ο κ. Γεώργιος Ρούντας.
Οι ανακατανομές που βλέπετε δεν είναι με ευθύνη του Προεδρείου. Είναι προς διευκόλυνση των συναδέλφων που έχουν πολλαπλές υπηρεσίες. Αυτό είναι που γίνεται και προσπαθούμε να τα διευθετήσουμε.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Ευχαριστώ, κύριε Πρόεδρε. 
Κυρίες και κύριοι συνάδελφοι, συζητάμε σήμερα την πρόταση της Κυβέρνησης για την αναθεώρηση των άρθρων 78 και 79, τα οποία αφορούν στους νόμους φορολογικού περιεχομένου, στον προϋπολογισμό, τον απολογισμό και στον γενικό ισολογισμό. Τι ισχύει σήμερα στο Σύνταγμα; Το άρθρο 78 ορίζει ότι απαγορεύεται γενικά η αναδρομική φορολογία, πέρα από το προηγούμενο οικονομικό έτος, δηλαδή υπό προϋποθέσεις το Σύνταγμα θα μπορούσε να επιτρέπει περιορισμένη αναδρομικότητα. 
Τι προτείνει, λοιπόν, η Κυβέρνηση για το άρθρο 78 παρ. 2 και 6; Πρώτον, να υπάρξει πλήρης απαγόρευση της αναδρομικής επιβολής φόρων ή άλλων οικονομικών βαρών, συνταγματική δυνατότητα παροχής σταθερού φορολογικού καθεστώτος σε στρατηγικές επενδύσεις. 
Εκ πρώτης όψεως, με την πρόταση αυτή φαίνεται ότι ενισχύεται η ασφάλεια δικαίου για φορολογούμενους και επενδυτές. Από την άλλη πλευρά, όμως, ίσως θα μπορούσε να υποστηριχθεί ότι το κράτος θα έχει μικρότερη ευχέρεια να θεσπίζει αναδρομικούς φόρους ακόμα και σε έκτακτες περιπτώσεις. 
Συνεπώς, κάτι τέτοιο προφανώς και θα μπορούσε να δυσκολεύει την επιβολή έκτακτης φορολόγησης σε υπερκέρδη μεγάλων επιχειρήσεων, μονοπωλίων και τραπεζών, όταν αυτά θα έχουν ήδη πραγματοποιηθεί. 
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Μπορείς να το προβλέψεις με νόμο από πριν.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Πολύ ωραία. 
Πρακτικά βέβαια, θα μπορούσε να ειπωθεί ότι η Κυβέρνηση λέει ότι το κράτος παρέχει εγγυήσεις φορολογικής σταθερότητας για μεγάλες ιδιωτικές επενδύσεις που θεωρούνται στρατηγικής σημασίας για την εθνική οικονομία. Εδώ ενδεχομένως θα μπορούσε να τεθεί το ερώτημα: Ποιες είναι οι μεγάλες στρατηγικές επενδύσεις; Και γιατί να προβλέπονται τέτοιες εγγυήσεις φορολογικής σταθερότητας γι’ αυτές και όχι για όλους τους υπόλοιπους Έλληνες επαγγελματίες, οι οποίοι στηρίζουν την ελληνική κοινωνία; Γιατί, δηλαδή, να πρέπει το κράτος να θέσει σε ευνοϊκότερο καθεστώς αυτούς τους λίγους και να μην προσπαθήσει με οποιονδήποτε τρόπο ενδεχομένως θα μπορούσε να επιτευχθεί αυτό, το ίδιο ευνοϊκό καθεστώς και για όλους τους υπολοίπους Έλληνες; 
Ίσως αυτή η πρόταση θα μπορούσε να θεωρηθεί μια αδικαιολόγητη διάκριση και άνιση μεταχείριση, προφανώς, υπέρ πολυεθνικών και εις βάρος των ελληνικών νοικοκυριών. Θεωρούμε ότι η φορολογική πολιτική θα μπορούσε να παραμείνει αντικείμενο δημοκρατικής διαβούλευσης και πολιτικής επιλογής και όχι να προστατεύει και μέσω του Συντάγματος, συγκεκριμένα επενδυτικά σχήματα. 
Τώρα έρχομαι σε ό,τι αφορά στο άρθρο 79. Το άρθρο 79 ρυθμίζει τη διαδικασία κατάρτισης, ψήφισης και απολογισμού του κρατικού προϋπολογισμού, χωρίς να επιβάλλει ρητή συνταγματική υποχρέωση δημοσιονομικής βιωσιμότητας. Η πρόταση της Κυβέρνησης κινείται προς τις εξής κατευθύνσεις: Πρώτον, κατοχύρωση της δημοσιονομικής βιωσιμότητας. Ο κρατικός προϋπολογισμός οφείλει, λέει, να διασφαλίζει τη βιώσιμη δημοσιονομική λειτουργία. Σε προηγούμενες διατυπώσεις αναφέρεται και η δημοσιονομική ισορροπία μεταξύ εσόδων και εξόδων. Και δεύτερον, υποχρέωση λογοδοσίας των φορέων που χρηματοδοτούνται από το δημόσιο. Προτείνεται να καθιερωθεί η συνταγματική υποχρέωση κατάθεσης και δημοσιοποίησης ετήσιου απολογισμού από φορείς που χρηματοδοτούνται άμεσα ή έμμεσα από τον κρατικό προϋπολογισμό.
Το άρθρο 79 κατοχυρώνει την αρμοδιότητα της Βουλής να ψηφίζει τον κρατικό προϋπολογισμό, δηλαδή το βασικό εργαλείο άσκησης δημοσιονομικής πολιτικής, το οποίο καθορίζει την συνολική ζήτηση, την αναδιανομή, τις δημόσιες επενδύσεις και την δυνατότητα σταθεροποίησης της οικονομίας. Μέσω αυτού λειτουργούν και οι λεγόμενοι «σταθεροποιητές», φορολογία και κοινωνικά εργαλεία που αυξομειώνουν το έλλειμμα ανάλογα με τον οικονομικό κύκλο. Ο προϋπολογισμός, λοιπόν, υπό αυτή τη θέση και θέαση αποτελεί την κατ’ εξοχήν πράξη οικονομικής λαϊκής κυριαρχίας. 
Το κρίσιμο σημείο ενδεχομένως, το οποίο θα μπορούσε να αποτελέσει και ένα ερώτημα, είναι η διάκριση ανάμεσα σε κανόνες που στοχεύουν στη βιωσιμότητα του χρέους και σε κανόνες που απαγορεύουν ελλείμματα σε ετήσια βάση. Η συνταγματική απαγόρευση ελλειμμάτων μετατρέπει την κυκλική λειτουργία σε θεσμικά «παράνομη» απόκλιση και επιβάλλει περικοπές και αυξήσεις φόρων μέσα στην ύφεση. Αυτό θεωρούμε ότι δεν είναι μια δημοσιονομική υπευθυνότητα, αλλά μια θεσμική παραγωγή ύφεσης. 
Επιπλέον, το άρθρο 79 ενσωματώνει ήδη κανόνα διαδικασίας και ελέγχου. Κατά τη συζήτηση, δηλαδή, του προϋπολογισμού, μπορούν να γίνουν τροποποιήσεις κονδυλίων υπό όρους, δείχνοντας ότι η συνταγματική λογική είναι η κοινοβουλευτική λογοδοσία.
Η συνταγματικοποίηση μηδενικού ελλείμματος αλλοιώνει, κατά τη γνώμη μας, τον πυρήνα της διάταξης, υπό την έννοια ότι η Βουλή φαίνεται ότι παύει να αποφασίζει πολιτικά για κοινωνικές προτεραιότητες και μετατρέπεται σε ένα όργανο επικύρωσης δεσμεύσεων. Θεωρούμε ότι υπό αυτή την οπτική και θέαση, ο προϋπολογισμός θα μετατραπεί από εργαλείο πολιτικής επιλογής σε έναν μηχανισμό αριθμητικής συμμόρφωσης. 
Φαίνεται ότι επιχειρείται να αποκτήσει συνταγματικό έρεισμα η δημοσιονομική πειθαρχία και η διαφάνεια στη διαχείριση δημοσίων πόρων. Η πρακτική επίδραση θα εξαρτηθεί, φυσικά, από τον εφαρμοστικό νόμο. Η βιώσιμη δημοσιονομική λειτουργία είναι ο στόχος, δηλαδή, το να μπορεί το κράτος να διαχειρίζεται τα δημόσια οικονομικά του, με τρόπο, ώστε να μπορεί να χρηματοδοτεί τις υποχρεώσεις του μακροπρόθεσμα, να διατηρεί το δημόσιο χρέος σε βιώσιμη πορεία, να ανταποκρίνεται σε οικονομικές χρήσεις χωρίς να τίθεται σε κίνδυνο η δημοσιονομική σταθερότητα και να εξασφαλίζει επαρκείς πόρους για δημόσιες υπηρεσίες και αναπτυξιακές επενδύσεις.
Το ενδεχόμενο του φρένου χρέους είναι το μέσο, το οποίο, όμως, δεν είναι και το μοναδικό. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κύριε Ρούντα;
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Παρακαλώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Δύο λεπτά, συγγνώμη, για τη διακοπή. 
Θέλω μόνο να ενημερώσω λίγο την επιτροπή μας ότι επειδή πρέπει να πάμε τώρα στην Επιτροπή Θεσμών και Διαφάνειας, που υπάρχει μια ψηφοφορία, θα με αντικαταστήσει ο αρχαιότερος εδώ συνάδελφος εκ της Πλειοψηφίας, ο κ. Σκυλακάκης, για αυτό το βραχύ χρονικό διάστημα, που απαιτείται. 
Συνεχίζεται κανονικά η συνεδρίασή μας. Ευχαριστώ.
 (Στο σημείο αυτό την Έδρα της Επιτροπής καταλαμβάνει το μέλος αυτής κ. ΘΕΟΔΩΡΟΣ ΣΚΥΛΑΚΑΚΗΣ)
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Όπως είπαμε πριν, το ενδεχόμενο του φρένου χρέους είναι το μέσο, το οποίο, όμως, δεν είναι και το μοναδικό. Μπορεί να έχει κάποια πλεονεκτήματα, όπως το ότι περιορίζει την υπερχρέωση, ενισχύει την εμπιστοσύνη των αγορών και των επενδυτών και αποτρέπει τη μεταφορά υπερβολικών χρεών στις επόμενες γενεές.
 Έχει, όμως, και κάποια σοβαρά -κατά τη γνώμη μας- μειονεκτήματα, τα οποία προφανώς και πρέπει να ληφθούν σοβαρά υπόψη, όπως: Ότι μπορεί να περιορίσει τις δημόσιες επενδύσεις σε υποδομές, όπως υγεία ή εκπαίδευση. Σε περιόδους οικονομικής επιβράδυνσης μπορεί να δυσκολεύει την εφαρμογή επεκτατικής δημοσιονομικής πολιτικής. Ενίοτε είναι υπερβολικά άκαμπτο και δεν επιτρέπει επαρκή ευελιξία. Και υπάρχει ο κίνδυνος, λόγω της μεγάλης εστίασης στη δημόσια νομική πειθαρχία, να οδηγηθεί η χώρα σε αδυναμία προστασίας της εργασίας, της δημόσιας υγείας και του κοινωνικού κράτους. 
Αν λάβουμε, λοιπόν, υπόψιν και τα μειονεκτήματα, τα οποία έχει αυτή η πρόταση, καταλαβαίνουμε ότι η συγκεκριμένη κατεύθυνση την οποία δίνει η Κυβέρνηση, δεν αποτελεί τεχνική διόρθωση, ούτε ουδέτερη θεσμική βελτίωση. Θεωρούμε ότι αγγίζει τον πυρήνα της δημοκρατίας, καθώς μεταξύ άλλων, καθορίζει αν η οικονομική πολιτική θα παραμείνει αντικείμενο λαϊκής κυριαρχίας ή αν θα μετατραπεί σε συνταγματικά προαποφασισμένη τεχνοκρατική διαχείριση και μάλιστα υπό την καθοδήγηση και πλήρη δέσμευση υπέρ των δανειστών, βάσει των μνημονιακών όρων.
Η συνταγματική κατοχύρωση αριθμητικών δημοσιονομικών δεσμεύσεων μεταβάλλει τη φύση της πολιτικής επιλογής, από αντικείμενο, δηλαδή, εκλογικής εντολής σε έναν υπερνομοθετικό κανόνα. Στη σύγχρονη πολιτική οικονομία, κατά τη γνώμη μας, το Σύνταγμα δεν λειτουργεί απλώς ως ένα νομικό κείμενο, αλλά και ως ένα θεσμικό πλαίσιο κατανομής οικονομική εξουσίας. Ορίζει ποιος αποφασίζει για τη φορολογία, τις δημόσιες δαπάνες, τις επενδύσεις και την αναδιανομή. 
Όταν, λοιπόν, αυτές οι αποφάσεις αποσπώνται από τη δημοκρατική διαδικασία και μεταφέρονται σε επίπεδο συνταγματικών απαγορεύσεων, τότε η λαϊκή κυριαρχία φαλκιδεύεται. Την ώρα που στη Γερμανία και σε άλλες ευρωπαϊκές χώρες συζητείται η χαλάρωση ή ακόμα και αναθεώρηση του συνταγματικού δημοσιονομικού φρένου, η Κυβέρνηση επαναφέρει ξανά αυτή την πρόταση συνταγματικού ισοσκελισμού. 
Θεωρούμε ότι είναι μια επιλογή, η οποία περιβάλλει με συνταγματική ισχύ την πολιτική -την εγκληματική πολιτική- της λιτότητας των μνημονίων, των τελευταίων δεκαέξι χρόνων, του υπερδανεισμού, της αύξησης του δημόσιου χρέους, του ξεπουλήματος των δημοσίων υποδομών μέσω υπερεθνικών οργανισμών, όπως το Υπερταμείο. 
Θεωρούμε ότι είναι μια επιλογή, που δίνει συνταγματικό έρεισμα στην υπερφορολόγηση και τα επακόλουθα υπερπλεονάσματα και στην παράδοση κρίσιμων μηχανισμών του κράτους, όπως η συλλογή των δημόσιων εσόδων, στον έλεγχο των δανειστών. Είναι μια πολιτική απόφαση βαθιά αντικοινωνική και εθνικά επιζήμια, κατά τη γνώμη μας, που απειλεί να μετατρέψει το Σύνταγμα των Ελλήνων από θεμέλιο ελευθερίας και δικαιοσύνης σε λογιστικό βιβλίο των δανειστών.
Δεν είναι μια πράξη υπευθυνότητας, αλλά μια απόπειρα μονιμοποίησης συγκεκριμένων ιδεοληψιών και μνημονιακών δεσμεύσεων εις βάρος της αναπτυξιακής ευελιξίας και της δημοκρατικής επιλογής. Θεωρούμε ότι είναι μια επιλογή κοινωνικά άνιση. Ένας συνταγματικός κανόνας διαρκούς ισοσκελισμού σημαίνει ότι σε κάθε επιβράδυνση της οικονομίας η προσαρμογή θα μεταφέρεται σχεδόν αυτόματα σε κοινωνικές δαπάνες, δημόσιες υπηρεσίες και εισοδήματα. Με άλλα λόγια, το κόστος της πειθαρχίας θα το επωμίζονται κυρίως οι πιο ευάλωτοι, ενώ η πολιτική ευελιξία των εκλεγμένων κυβερνήσεων θα περιορίζεται θεσμικά.
Κλείνοντας και θέλοντας να κάνω κάποιες γενικές επισημάνσεις, θα πω τα εξής: Όταν η πατρίδα θα χρειαστεί γενναίους πόρους για την εθνική άμυνα, για τη στήριξη της πολύτεκνης και υπερπολύτεκνης οικογένειας, για την υγεία ή για την ενδεχόμενη ανασυγκρότηση μετά από φυσικές καταστροφές, τότε σε αυτήν την περίπτωση με αυτήν την πρόταση το Σύνταγμα θα λειτουργεί ως τροχονόμος των ελίτ, απαγορεύοντας την αναγκαία χρηματοδότηση. Θεωρούμε ότι με την πρόταση προσπαθεί να επιβληθεί ένα θέσφατο, ένα μοντέλο που ήδη έχει αποτύχει ακόμα και εκεί που γεννήθηκε. Η εισαγωγή της έννοιας της βιώσιμης δημοσιονομικής λειτουργίας μπορεί εκ πρώτης όψεως να φαίνεται αυτονόητη, όμως η συνταγματική κατοχύρωση δημοσιονομικών κανόνων δεν είναι πολιτικά ουδέτερη. 
Πέρα από αυτά, όμως, τίθεται και το ερώτημα γιατί πρέπει η Ελλάδα, μια χώρα που αιμορραγεί δημογραφικά και οικονομικά, να εφαρμόσει αυτήν την πρακτική και γιατί να ακολουθήσει αυτό το μονοπάτι ως μονόδρομο. Η τυφλή υπακοή σε λογιστικούς δείκτες, αδιαφορώντας για την πραγματική οικονομία και την ανάπτυξη, θεωρούμε πως είναι συνταγή εθνικού μαρασμού. Το πιο επικίνδυνο, όμως, είναι ότι αυτή η κίνηση αφαιρεί τη δημοκρατία από τα χέρια των παιδιών μας. Δεσμεύει τις μελλοντικές κυβερνήσεις να ακολουθούν την ίδια αδιέξοδη πολιτική, ανεξαρτήτως όμως της λαϊκής βούλησης. Είναι μια προσπάθεια να γίνει η λιτότητα καθεστώς, αφαιρώντας το δικαίωμα του ελληνικού λαού να αποφασίζει κυρίαρχα για το πώς θα κατανείμει τον εθνικό πλούτο για την προκοπή του τόπου του.
Οφείλουμε, προφανώς, να πούμε «ναι» σε μια νοικοκυρεμένη διαχείριση και στην καταπολέμηση σπατάλης. Ταυτόχρονα, όμως, πρέπει να σταθούμε και κριτικά απέναντι στη συνταγματική κατοχύρωση αυτής της προοπτικής. Το Σύνταγμα υπάρχει για να εγγυάται την αξιοπρέπεια του Έλληνα και όχι για να καθησυχάζει τις ελίτ. Η Ελλάδα χρειάζεται χέρια λυμένα για να χτίσει, να επενδύσει, να αναγεννηθεί και όχι νέες αλυσίδες βαφτισμένες ως μεταρρυθμίσεις. Μπορούμε, λοιπόν, κατά τη γνώμη μας να εφαρμόσουμε ηπιότερους μηχανισμούς για την αντιμετώπιση αυτής της κατάστασης.
Σας ευχαριστώ. 
ΘΕΟΔΩΡΟΣ ΣΚΥΛΑΚΑΚΗΣ (Προεδρεύων της Επιτροπής): Ευχαριστούμε πολύ, κύριε συνάδελφε. 
Επομένως, με βάση όλες τις αναταραχές της σημερινής ημέρας, επόμενος ομιλητής θα ήταν ο κ. Καραθανασόπουλος, αλλά δεν τον βλέπω μέσα.
ΙΩΑΝΝΗΣ ΔΕΛΗΣ: Έχει πάει για την ψηφοφορία, κύριε Πρόεδρε.
ΘΕΟΔΩΡΟΣ ΣΚΥΛΑΚΑΚΗΣ (Προεδρεύων της Επιτροπής): Το ξέρω, το ξέρω. Η σημερινή μέρα έχει ψηφοφορίες, άλλες επιτροπές, κ.λπ.. Το λέω για να μην υπάρχει καμία παρεξήγηση. Ούτως ή άλλως, ο κ. Μάντζος από την ώρα που εμφανίστηκε, είχε προτεραιότητα.
Οπότε, κύριε Μάντζο, έχετε τον λόγο.
ΔΗΜΗΤΡΙΟΣ ΜΑΝΤΖΟΣ (Αναπληρωτής Γενικός Εισηγητής της Μειοψηφίας): Ευχαριστώ, κύριε Πρόεδρε. Ευχαριστώ και για την ευελιξία, διότι όπως σωστά είπατε, είναι μια ιδιαίτερα επιβαρυμένη μέρα. Είμαι και Κοινοβουλευτικός Εκπρόσωπος στην Ολομέλεια, υπάρχει και η Επιτροπή Θεσμών και Διαφάνειας, ψηφοφορίες παράλληλες, κλπ. Ευχαριστώ, λοιπόν, για την ευελιξία που παρασχέθηκε και σε μένα. 
Είναι μια σημαντική συζήτηση αυτή που γίνεται, παρά το γεγονός ότι οι διατάξεις οι αναθεωρητέες δεν περιλαμβάνονται και στις δικές μας προτάσεις για την Αναθεώρηση του Συντάγματος. Ωστόσο, ανοίγουν σίγουρα πολύ συγκεκριμένες θεματικές ενότητες που αξίζουν τον χρόνο και την προσπάθεια να αναλυθούν για τη φορολογική πολιτική της χώρας και για τη δημοσιονομική πολιτική της πατρίδας μας στα άρθρα 78 και 79 και με αφορμή τις προτάσεις της Πλειοψηφίας. 
Είναι γνωστό ευρύτερα ότι το άρθρο 78 του Συντάγματος εισάγει ορισμένες πολύ δεσμευτικές και σημαντικές αρχές που διέπουν τη φορολογική διοίκηση, την αρχή της νομιμότητας του φόρου που είναι θεμέλια αρχή, την αρχή της φορολογικής ισότητας που είναι ίσως η πιο ιερή αρχή υπό την έννοια ότι ορίζει ότι οι φόροι πληρώνονται σύμφωνα με την οικονομική δυνατότητα του καθενός και την αρχή της περιορισμένης αναδρομικότητας των φόρων, αυτή που πολλές φορές στη βιβλιογραφία, ίσως καταχρηστικώς, ονομάζεται «αρχή της μη αναδρομικότητας», για την οποία γίνεται συζήτηση και στη σημερινή διαδικασία εξ αφορμής της προτάσεως της Νέας Δημοκρατίας. 
Η πρόταση προβλέπει δύο, αν καταλαβαίνω σωστά, βασικά στοιχεία, αφενός τη συνταγματική απαγόρευση της επιβολής φόρων ή άλλων οικονομικών βαρών με αναδρομική ισχύ, άρα την άρση της περιορισμένης αναδρομικότητας και την επιβολή της απαγόρευσης αναδρομικότητας και, αφετέρου, τη συνταγματική πρόβλεψη παροχής κινήτρων για στρατηγικές ιδιωτικές επενδύσεις που είναι σημαντικές για την εθνική οικονομία. 
Ας το αναλύσουμε. Ως προς την απαγόρευση της αναδρομικότητας φορολόγησης ή της επιβολής άλλων οικονομικών βαρών, όπως προείπα εκ προοιμίου, υπάρχει ήδη αυτή η αρχή κατοχυρωμένη σε σημαντικό βαθμό από το ισχύον συνταγματικό πλαίσιο μέσω των αρχών του κράτους δικαίου, της ασφάλειας δικαίου και της προστατευόμενης εμπιστοσύνης του διοικουμένου. Αυτό, από θέση αρχής, ενώ το ισχύον άρθρο 78 πράγματι περιλαμβάνει συγκεκριμένους ειδικούς περιορισμούς ως προς την αναδρομικότητα των φορολογικών νόμων. Είναι αυτό που είπα και πριν, δηλαδή η περιορισμένη αναδρομικότητα που ήδη ισχύει και ικανοποιεί, κατά την άποψή μας, τη δικαιοπολιτική επιλογή του συντακτικού νομοθέτη του 1975 να μην υπάρχει ανασφάλεια στον φορολογούμενο, στον διοικούμενο, ως προς αιφνιδιαστικές αλλαγές στη φορολογία. Είναι και μία καινοτομία του Συντάγματος του 1975 που για πρώτη φορά μίλησε για την ανάγκη να μην υπάρχει αναδρομική επιβολή φόρων, πέραν ενός οικονομικού έτους. Το όριο είναι πράγματι το ένα έτος. Το τελευταίο δημοσιονομικό έτος έχει κριθεί από τη νομολογία του Συμβουλίου της Επικρατείας. Αυτό το έτος είναι. Υπάρχει με τον νέο ορισμό του Κώδικα Φορολογίας Εισοδήματος ασφάλεια για το ποιο είναι αυτό το έτος, διότι πια το ημερολογιακό έτος ταυτίζεται με το φορολογικό έτος, οπότε έχει αρθεί η οποιαδήποτε ανασφάλεια ή διχογνωμία. Μάλιστα, είναι σαφές όλα αυτά τα πενήντα ένα χρόνια εφαρμογής του Συντάγματος του 1975 ότι η διάταξη του άρθρου 78, όπως ισχύει σήμερα, καταλαμβάνει όλα τα βάρη, είτε αυτά χαρακτηρίζονται ως φόροι, είτε όχι, ακόμα δηλαδή και τα ανταποδοτικά τέλη. 
Τώρα, η περαιτέρω συνταγματική αυστηροποίηση, όπως προτείνεται από την Πλειοψηφία, ενώ κατανοούμε τη «ratio» ότι πράγματι κατατείνει στην ενίσχυση της προβλεψιμότητας και της σταθερότητας του φορολογικού συστήματος, από την άλλη φαίνεται ότι μπορεί και να περιορίσει υπέρμετρα τη δυνατότητα του κοινού νομοθέτη να αντιμετωπίσει έκτακτες δημοσιονομικές ανάγκες ή εξαιρετικές περιστάσεις, άρα να αποστερήσει αυτή η πρόταση το κράτος -ενώ έχει καλές προθέσεις και δεν το αμφισβητούμε αυτό- από ένα εργαλείο κρίσιμο που υπό αυστηρές προϋποθέσεις μπορεί να αποδειχθεί αναγκαίο για την προστασία του δημοσίου συμφέροντος. 
Θεωρούμε, δηλαδή, ότι το ισχύον σύστημα της περιορισμένης αναδρομικότητας του φόρου μπορεί να υπηρετήσει και πράγματι υπηρετεί πιο αποτελεσματικά, πιο αποδοτικά και πιο ισορροπημένα πάντως, τον σκοπό ενός δίκαιου και λειτουργικού φορολογικού συστήματος. Ισορροπεί, δηλαδή, το σύστημα της περιορισμένης αναδρομικότητας ανάμεσα στην ανάγκη των πολιτών και των επιχειρήσεων για φορολογική ασφάλεια και σταθερότητα, άρα και ασφάλεια δικαίου αφενός και στην ανάγκη αφετέρου του κράτους να διαθέτει ένα έκτακτο δημοσιονομικό εργαλείο με ορίζοντα ένα δημοσιονομικό, ένα φορολογικό έτος, το οποίο εργαλείο να δύναται το κράτος να το χρησιμοποιήσει σε εξαιρετικά δύσκολες δημοσιονομικές συνθήκες. Μετά, μάλιστα, από μόλις δέκα, δεκατρία χρόνια από την πρόσφατη μεγάλη κρίση, νομίζω ότι είναι σε όλες και όλους μας σαφές το πόση σημασία έχει ένα τέτοιο εργαλείο στα χέρια του κράτους. Σίγουρα πάντως, το ένα έτος είναι ένας αποτελεσματικός όρος, ένα αποτελεσματικό όριο, ώστε να μη δημιουργείται και η επισφάλεια, να μην υπάρχει η δαμόκλειος σπάθη της αναδρομικότητας του φόρου πάνω από τις επιχειρήσεις και τους πολίτες, πάνω από την οικονομία και την κοινωνία. 
Και το λέμε αυτό, διότι κατά την άποψή μας το Σύνταγμα πρέπει να έχει μια μακρόπνοη λογική και να διέπεται από αυτή τη φιλοσοφία, ώστε να αντεπεξέρχεται ο κρατικός μηχανισμός και στις πιο δύσκολες δημοσιονομικές συνθήκες, να έχει στον νου του ο αναθεωρητικός νομοθέτης, δηλαδή εμείς στην πρώτη του εκδοχή -στην πρώτη Βουλή, γιατί η δεύτερη θα κρίνει πως θα αναθεωρηθεί το άρθρο 78 αν αυτό είναι στις αναθεωρητέες διατάξεις- να κρίνουμε και να σκεφτούμε πώς θα παρέχουμε στο κράτος μας το εργαλείο εκείνο, το οποίο σε έκτακτες δημοσιονομικές συνθήκες μπορεί να αποβεί ωφέλιμο και κρίσιμο για τη σωτηρία της οικονομίας μας, αν -ο, μη γένοιτο- επιστρέψουμε σε συνθήκες κρίσης. 
Δεν υποβιβάζουμε, δηλαδή, σε καμία περίπτωση ούτε αδιαφορούμε για την ανάγκη ύπαρξης ενός σταθερού φορολογικού περιβάλλοντος. Υπερθεματίζουμε σε αυτό, αλλά καταθέτουμε την άποψη ότι μερικές δικλίδες ασφαλείας, όπως η περιορισμένη δυνατότητα της αναδρομής μόνο στο οικονομικό έτος το οποίο προηγήθηκε από τον χρόνο στον οποίο επιβλήθηκε το βάρος, δεν πρέπει να καταργούνται χωρίς δεύτερη σκέψη, διότι θεωρούμε ότι δεν είναι μια διάταξη η οποία, αν μη τι άλλο, έχει παίξει και ανασταλτικό ρόλο στις επενδύσεις ή στην οικονομική ανάπτυξη. Μιλώ γι’ αυτή τη διάταξη του άρθρου 78, όπως ισχύει σήμερα.
Το πρόβλημα, δηλαδή, στη φορολογική διοίκηση δεν είναι τόσο στην αναδρομικότητα ή μη των φόρων, είναι στη δικαιοσύνη των φόρων και αυτή μια μεγάλη συζήτηση, που προφανώς, εκφεύγει της Επιτροπής Αναθεώρησης του Συντάγματος. Είναι μια πολιτική συζήτηση, όχι μια νομική αναθεωρητική συνταγματική συζήτηση και κατά την άποψή μας, δεν είναι συνταγματικό καν το ζήτημα αυτό, διότι το Σύνταγμα, όπως προείπα, πολύ σοφά προβλέπει τη φορολογική δικαιοσύνη ως θεμελιώδη αρχή της φορολογικής διοίκησης. Άρα, και το πώς χαράσσεται η δημοσιονομική πολιτική, το πώς επιβάλλονται οι φόροι, το πώς εισπράττονται οι φόροι, προβλέπεται από το Σύνταγμά μας εδώ και δεκαετίες, πάνω από έναν αιώνα τώρα. Η φορολογική ισότητα υπάρχει από τότε που υπάρχει συνταγματική τάξη στην Ελλάδα.
(Στο σημείο αυτό την Έδρα της Επιτροπής καταλαμβάνει ο Πρόεδρος αυτής κ. ΜΑΥΡΟΥΔΗΣ ΒΟΡΙΔΗΣ)
Το πώς επιβάλλεται ο φόρος, το πώς εισπράττεται, ποιον επιβαρύνει, ποιον απαλύνουν οι εκπτώσεις και οι απαλλαγές είναι ζητήματα κοινής νομοθεσίας, όχι απλώς διοικητικής πρακτικής, αλλά κοινής νομοθεσίας, άρα πολιτικής βούλησης των κυβερνώντων, όχι συνταγματικής περιωπής ζήτημα. 
Το ερώτημα δηλαδή είναι όχι το τι λέει το Σύνταγμα, αλλά το τι κάνουν οι κυβερνήσεις. Τι κάνει η φορολογική διοίκηση, πως χαράσσεται η δημοσιονομική πολιτική. Εάν η οποιαδήποτε κυβέρνηση, εν προκειμένω η σημερινή της Νέας Δημοκρατίας, ενδιαφέρεται για ένα δικαιότερο φορολογικό σύστημα, όπως καταλαβαίνω ότι υπονοείτε μέσα από την πρόταση της πλειοψηφίας σήμερα, τότε πρέπει να προβεί σε μέτρα στήριξης των αδύναμων, των ευάλωτων, της μεσαίας τάξης, της ραχοκοκαλιάς της ελληνικής οικονομίας, που είναι η μικρομεσαία επιχειρηματικότητα. 
Και δεν αναφερόμαστε στα μπαλώματα στην ισχνή επιδοματική πολιτική των pass -που κάθε άλλο μπορούν να αποτελέσουν πραγματική λύση-, δεν αναφερόμαστε σε αυτό το στρεβλό μοντέλο της εξάρτησης των πολιτών ως πελατών από ένα σύστημα πατρωνίας πολιτικής και οικονομικής που χορηγεί επιδόματα υπό τύπον φιλόπτωχου ταμείου και όχι κοινωνικού κράτους, ώστε να εξαρτήσει την πολιτική εύνοια και την εκλογική εύνοια του εκλογικού σώματος στο τέλος της ημέρας. Αυτή η συναλλακτική σχέση πολιτών-πολιτείας αποδυναμώνει τη δημοκρατία κατ’ ουσίαν. Δεν μιλάμε για αυτό το μοντέλο. 
Μιλάμε για ένα φορολογικό σύστημα που ουσιαστικά -αυτό είναι και θέμα ιδεολογίας, προφανώς- χρηματοδοτεί ένα κοινωνικό κράτος που στηρίζει με όρους δικαιοσύνης, αλληλεγγύης, την κοινωνική συνοχή, την κοινωνία την ίδια. Αυτό είναι θέμα φιλοσοφίας και προφανώς, διαφέρουμε με τους συναδέλφους της πλειοψηφίας σε αυτό το πεδίο. 
Το σταθερό οικονομικό περιβάλλον συνδέεται και με το χαμηλό πληθωρισμό, με την αντιμετώπιση της ακρίβειας, με το κόστος της στέγασης, το οποίο είναι δυσθεώρητο και διαρκώς διευρύνεται 30% και 40% κάθε χρόνο που περνά. Αυτό σημαίνει σταθερό οικονομικό περιβάλλον. Αυτό σημαίνει ασφάλεια στη ζωή όλων, αυτό σημαίνει οικονομική ασφάλεια να γνωρίζω πόσο θα πληρώσω και ότι μπορώ να το πληρώσω, ότι μπορώ να αντέξω και να αντεπεξέλθω στα βάρη τα δημοσιονομικά και τα κοινωνικοασφαλιστικά και προφανώς, το κόστος ζωής που έρχεται να συμπληρώσει το παθητικό μιας περιουσίας. 
Άρα, επαναλαμβάνω: Για μας δεν είναι πρώτιστα θέμα συνταγματικό, δεν είναι ζήτημα συνταγματικό, παραδείγματος χάριν, η αναλογία των έμμεσων προς τους άμεσους φόρους. Δεν είναι ζήτημα συνταγματικό το ότι η χώρα μας υπολείπεται κατά πολύ της ενάρετης αναλογίας εμμέσων προς άμεσους φόρους που υπάρχει στις υπόλοιπες χώρες της ευρωζώνης. Δεν είναι ζήτημα συνταγματικό ή υπεραπόδοση της έμμεσης φορολογίας, εξαιτίας της ακρίβειας στην αγορά σε βασικά αγαθά και βασικές υπηρεσίες. 
Είναι ζήτημα πολιτικής επιλογής σε επίπεδο κοινού νομοθέτη Βουλής, άρα, πλειοψηφίας της Βουλής και κυβέρνησης και πρακτικής της φορολογικής διοίκησης. Δεν είναι ζήτημα συνταγματικό, εάν θα τιμαριθμοποιηθεί -για παράδειγμα- η φορολογική κλίμακα στους μισθωτούς και συνταξιούχους, όπως ζητάμε πολλά χρόνια τώρα, ώστε να καταβάλλονται φόροι ανάλογοι με την πραγματική αγοραστική και οικονομική δυνατότητα των μισθωτών και των συνταξιούχων και όχι να ανεβαίνει κατά τι ο κατώτατος μισθός, να ανεβαίνουν σε φορολογική κλίμακα οι μισθωτοί και οι συνταξιούχοι και να εξατμίζεται οποιαδήποτε ωφέλεια υπάρχει γι' αυτούς. Δεν είναι ζήτημα συνταγματικό η ανισοκατανομή, ακόμα και της ίδιας της άμεσης φορολογίας στις διάφορες κατηγορίες χωρίς δικαιοσύνη, δηλαδή μεγάλες φοροαπαλλαγές στις μεγάλες μεταβιβάσεις ακίνητης περιουσίας. 
Ταυτόχρονα, η επιβάρυνση στους μισθωτούς συνεχίζεται αμείωτη. Δεν είναι για παράδειγμα ζήτημα συνταγματικό εάν ο φόρος μερισμάτων -για τον οποίο έχει γίνει πολλή κουβέντα- εξακολουθεί να είναι ο χαμηλότερος στην Ευρωπαϊκή Ένωση την ώρα που οι εκπτώσεις -για παράδειγμα- στις επενδύσεις εξοπλισμού για τις βιομηχανίες μας είναι, επίσης, οι χαμηλότερες στην Ευρωπαϊκή Ένωση και άρα ένα υπέρμετρο ευνοϊκό σύστημα για τα μερίσματα και ένα υπέρμετρα δυσμενές σύστημα φορολόγησης για τις παραγωγικές επενδύσεις που είναι οι επενδύσεις στον μηχανολογικό εξοπλισμό, στον εξοπλισμό ευρύτερα των βιομηχανιών. Αυτό δεν είναι ζήτημα αντισυνταγματικό. Το εάν έχουμε ένα ανταγωνιστικό πλαίσιο για την υποστήριξη της ελληνικής βιομηχανίας δεν είναι ζήτημα συνταγματικό, είναι ζήτημα κοινής νομοθεσίας και πολιτικής βούλησης της Κυβέρνησης.
Όσον αφορά δε -για να κλείσω το 78 και να πάω στο 79- τη συνταγματική κατοχύρωση κινήτρων για σταθερό φορολογικό καθεστώς για στρατηγικές επενδύσεις, δεν προκύπτει με σαφήνεια η αναγκαιότητα, γιατί το ισχύον νομοθετικό πλαίσιο ήδη προβλέπει ειδικά νομοθετικά καθεστώτα και φορολογικά κίνητρα για στρατηγικές επενδύσεις. Ακόμη και μέσα στη μεγάλη κρίση η κυβέρνηση Παπανδρέου, με Υπουργό Επικρατείας τότε τον Χάρη Παμπούκη είχε περάσει συγκεκριμένες ρυθμίσεις για στρατηγικές επενδύσεις. 
Αυτά τα πλαίσια μπορούν να προσαρμόζονται αναλόγως των εξελίξεων της εθνικής οικονομίας χωρίς να απαιτείται κάθε φορά Συνταγματική Αναθεώρηση. Γιατί να το αναγάγουμε και αυτό στο Σύνταγμα; Οτιδήποτε δεν μπορούμε να λύσουμε στην κοινή νομοθεσία το ανεβάζουμε πάνω; Αυτός είναι ένας συνταγματικός μαξιμαλισμός που δεν είναι και αποτελεσματικός. Ποιο θα είναι το περιεχόμενο μιας τέτοιας διάταξης και τι θα εισφέρει; Διότι δεν είμαι βέβαιος εάν το συνταγματικό κείμενο επιτρέπει μια δέσμευση υπέρ μιας συγκεκριμένης κατηγορίας, την οποία μάλιστα δεν μπορούμε να την ορίσουμε. 
Άρα, δένουμε τα χέρια της δημόσιας διοίκησης και της εκάστοτε κυβέρνησης για τη χάραξη οικονομικής πολιτικής, γιατί η συνταγματική δέσμευση υπέρ συγκεκριμένης κατηγορίας επενδύσεων, πράγματι, ενδέχεται να περιορίσει τη διακριτική ευχέρεια του νομοθέτη στο μέλλον, να ορίσει την οικονομική πολιτική, να δημιουργήσει εκείνα τα εργαλεία κινήτρων για επενδύσεις και να δημιουργηθεί και ένα ζήτημα συστηματικής ερμηνείας, σε σχέση με το άρθρο 107 το οποίο, περιέχει ήδη ειδικές ρυθμίσεις για την προστασία των κεφαλαίων του εξωτερικού. 
Κι εδώ υπάρχει και μια ασάφεια ως προς το είδος των επενδύσεων ποιος είναι αυτός και πώς θα συγκεκριμενοποιήσει την αόριστη έννοια των στρατηγικών επενδύσεων. Στρατηγικές επενδύσεις για τη Νέα Δημοκρατία μπορεί να είναι σήμερα οι άμεσες ξένες επενδύσεις για τα κέρδη στον τουρισμό ή μπορεί να ήταν η golden visa κάποτε στρατηγική ξένη επένδυση, αλλά για μας δεν είναι. Ποιος θα το ορίσει αυτό; Και θα αναγάγουμε αυτό το debate, αυτή τη διαφορά την πολιτική, σε επίπεδο συνταγματικό; Ποιες επενδύσεις δημιουργούν προστιθέμενη αξία πραγματικά στη χώρα και είναι πράγματι στρατηγικές και ποιες είναι εκείνες που επιτείνουν -αντί να κάνουν το πρώτο, κάνουν το δεύτερο- τις ενδημικές στρεβλώσεις της αγοράς και στην κοινωνία; 
Κλείνοντας, με το άρθρο 79 η πρόταση της Νέας Δημοκρατίας προβλέπει αφενός, τη συνταγματική κατοχύρωση της υποχρέωσης ο κρατικός προϋπολογισμός να διασφαλίσει τη βιώσιμη δημοσιονομική λειτουργία και αφετέρου, την καθιέρωση υποχρέωσης κατάρτισης και δημοσιοποίησης ετήσιου απολογισμού από φορείς που χρηματοδοτούνται άμεσα ή έμμεσα από τον κρατικό προϋπολογισμό.
Από θέση αρχής είναι δύο διατάξεις, οι οποίες δεν είναι προφανώς σε αρνητική κατεύθυνση. Θα μπορούσε να πει κανείς ότι είναι και σε θετική κατεύθυνση στον πυρήνα τους. Και μπορούμε, προφανώς, εάν ψηφιστεί από την Πλειοψηφία -κατά την άποψή μας, στη δεύτερη Βουλή- να συζητήσουμε για τις μεγάλες συναινέσεις των 180 ψήφων, να συζητήσουμε για το πώς το άρθρο 79 μπορεί να αναθεωρηθεί, ώστε να ενισχυθεί η δημοσιονομική υπευθυνότητα και η διαφάνεια στη διαχείριση των δημοσίων πόρων. 
Άλλωστε κι εμείς στην πρότασή μας για το 106 πιο πολύ συζητούμε για την ανάγκη να ασκεί η χώρα πράγματι δημοσιονομική πολιτική, με γνώμονα τόσο τη βιωσιμότητα των δημοσίων οικονομικών που λαμβάνει και η πλειοψηφία στην πρότασή της όσο και τη διαφύλαξη του εθνικού πλούτου -μιλούμε για την περίπτωση του Υπερταμείου ή την περίπτωση εκποίησης της δημόσιας περιουσίας για ενενήντα εννέα έτη- ως προς τη διασφάλιση της διαγενεακής δικαιοσύνης για την οποία κάναμε ήδη λόγο και στις πρώτες συνεδριάσεις της επιτροπής μας. 
Άρα, βάζουμε εμείς όχι μόνο στο φορολογικό Σύνταγμα, αλλά κυρίως στο δημοσιονομικό Σύνταγμα -στο άρθρο 106- ευρύτερες παραμέτρους, τις οποίες πρέπει να λάβει υπόψη η Κυβέρνηση στη χάραξη δημοσιονομικής πολιτικής, στη διαφύλαξη του εθνικού πλούτου και τη διαφύλαξη της διαγενεακής δικαιοσύνης, δηλαδή όχι μόνο σταθερότητα δημοσίων οικονομικών και δημοσιονομική πειθαρχία, αλλά και διαγενεακή δικαιοσύνη και προστασία του εθνικού πλούτου. 
Όμως εδώ, για να είμαστε ειλικρινείς, υπάρχει ήδη -πέραν των προτάσεων που κάνουμε- ένα δημοσιονομικό πλαίσιο ευρωπαϊκό, το οποίο είναι απολύτως δεσμευτικό για τη χώρα μας. Υπάρχουν κανόνες, όπως το Ευρωπαϊκό Σύμφωνο Σταθερότητας και κανόνες δημοσιονομικοί ευρύτεροι που μας υποχρεώνουν -για παράδειγμα- να καταθέτουμε τους προϋπολογισμούς ετησίως στους ευρωπαϊκούς φορείς και στις ευρωπαϊκές αρχές, να υπάρχει ένας διαρκής διάλογος θεσμικός με τους φορείς της Ευρωπαϊκής Ένωσης. 
Στο πλαίσιο της αρχής του πολυεπίπεδου Συντάγματος που σίγουρα διέπει και τη χώρα μας, αυτοί οι κανόνες είναι δεσμευτικοί ήδη, άρα καθιστούν σχεδόν περιττή οποιαδήποτε αναφορά στη δημοσιονομική πειθαρχία.
Ως προς την υποχρέωση δημοσίευσης ετήσιων απολογισμών από τους φορείς που χρηματοδοτούνται από το Δημόσιο, το ΠΑΣΟΚ διαχρονικά υποστηρίζει κάθε θεσμική παρέμβαση που ενισχύει τη διαφάνεια, τη λογοδοσία και τον δημόσιο έλεγχο στη διαχείριση των δημοσίων πόρων. Μάλιστα, πιστεύουμε ότι αυτή η πρόβλεψη θα μπορούσε να διευρυνθεί ώστε να καταλαμβάνει και τους οργανισμούς τοπικής αυτοδιοίκησης, οι οποίοι και αυτοί διαχειρίζονται σημαντικά κονδύλια, δημόσιους πόρους σημαντικού ύψους και οφείλουν να υπόκεινται κατά την άποψή μας σε αντίστοιχες απαιτήσεις διαφάνειας. 
Η βασική ανάγκη και εδώ είναι η ενίσχυση της διαφάνειας και λογοδοσίας στη διαχείριση των δημοσίων οικονομικών για εθνικούς, αλλά και ευρωπαϊκούς πόρους, όπως το Ταμείο Ανάκαμψης και Ανθεκτικότητας, για το οποίο την προηγούμενη Παρασκευή έγινε επαρκέστατος και βαθύς διάλογος, τουλάχιστον έλεγχος -οι απαντήσεις δεν μας έπεισαν πρέπει να πω- από τον Αναπληρωτή Υπουργό Οικονομίας και Οικονομικών στην Ολομέλεια Βουλής, με αφορμή την επίκαιρη επερώτηση της Κοινοβουλευτικής μας Ομάδας για το πώς αξιοποιήθηκε και αν αξιοποιήθηκε το Ταμείο Ανάκαμψης και τι πρέπει να κάνουμε με τα αδιάθετα του Ταμείου Ανάκαμψης. 
Αυτή η συζήτηση πρέπει να μας ενδιαφέρει, το πώς δηλαδή οι ανάλογοι πόροι σαν το Ταμείο, σαν το ΕΣΠΑ και άλλα χρηματοδοτικά εργαλεία, πρέπει να τα αξιοποιούμε με διαφάνεια και λογοδοσία. Η ίδια αυτή αρχή της διαφάνειας και της λογοδοσίας πρέπει να διέπει και τη διενέργεια των δημοσίων συμβάσεων με την ενίσχυση των όρων διαφάνειας, τη συμμετοχή στις διαγωνιστικές διαδικασίες, με τη διασφάλιση συνθηκών υγιούς ανταγωνισμού και την αποφυγή απευθείας αναθέσεων ή παρεκκλίσεων από το εθνικό και ευρωπαϊκό δίκαιο.
Γι’ αυτό εμείς -όχι στο 79 αλλά σε άλλες οικίες διατάξεις- έχουμε συζητήσει και έχουμε αιτηθεί στο πλαίσιο της Επιτροπής Αναθεώρησης την καθιέρωση της Διαύγειας σε συνταγματικό επίπεδο, που είναι το καθοριστικό μέσο υλοποίησης της αρχής της διαφάνειας στη Δημόσια Διοίκηση και για την κατοχύρωση της Εθνικής Αρχής Διαφάνειας σε συνταγματισμό επίπεδο. Νομίζουμε ότι είναι δύο προτάσεις που αντιμετωπίζουν και αναγνωρίζουν πληρέστερα το ζήτημα. 
Με την επιφύλαξη όσων είπα για το ευρωπαϊκό δημοσιονομικό λοιπόν κοινοτικό πλαίσιο που είναι δεσμευτικό στο πλαίσιό του πολυεπίπεδου Συντάγματος, εμείς κατανοούμε την ανάγκη να συνταγματοποιήσουμε τα διδάγματα της μεγάλης κρίσης. Το αναγνωρίζουμε αυτό σε επίπεδο μάλλον συμβολικό, διότι οι διατυπώσεις που προτείνονται φαίνονται αυτονόητα διακηρυκτικές. 
Ποια κυβέρνηση είναι αυτή η οποία, για παράδειγμα, δεν πρέπει να λειτουργεί υπέρ του δημοσιονομικού οφέλους της χώρας, υπέρ της βιωσιμότητας των δημόσιων οικονομικών; Δεν θα έπρεπε όλα αυτά να είναι αυτονόητα; Στην Ελλάδα και μόνο που το συζητούμε αυτό, αποδεικνύεται ότι όλα αυτά δεν ήταν αυτονόητα. Και τελικά και εκεί καταλήγω, και στο 79 όπως και στο 78 το ζήτημα δεν είναι συνταγματικό. Δεν πτώχευσε η χώρα το 2008-2009 εξαιτίας του Συντάγματός της. 
Το Σύνταγμα, αντιθέτως, και οι θεσμοί αναδείχθηκαν ανθεκτικοί και επαρκείς για να στηρίξουν τη δημοκρατία μας, να αντιμετωπίσουν την κρίση και τις συνέπειές της στο πολιτικό σύστημα και στην πολιτειακή μας λειτουργία. Η δημοκρατία μας έμεινε όρθια παρά την πτώχευση, παρά τα πλήγματα που δέχτηκε ο λαός, παρά τις θυσίες των πολιτών, παρά την τυφλή λιτότητα που επιβλήθηκε από τους πιστωτές της χώρας. 
Άρα, το ζήτημα δεν ήταν ποτέ συνταγματικό. Δεν πτωχεύσαμε εξαιτίας του Συντάγματός μας. Ήταν βαθιά πολιτικό, με πολιτικές επιλογές. Της κυβέρνησης της Νέας Δημοκρατίας 2004-2009; Καταλυτικός ο ρόλος στην πτώχευση. Δεν ήταν συνταγματικό το ζήτημα της κυβέρνησης της Νέας Δημοκρατίας Κώστα Καραμανλή το 2004-2009. Ήταν ζήτημα πολιτικών επιλογών. Είναι ζήτημα πολιτικής φιλοσοφίας και πολιτικού παραδείγματος. 
Και όλες αυτές οι αιτίες -και κλείνω, κύριε Πρόεδρε- της κρίσης της τότε είναι ακόμα εδώ: η κακή και αδιαφανής διαχείριση των οικονομικών πόρων της χώρας, η ευρύτερη αδιαφάνεια στις αποφάσεις της πολιτείας, ιδίως σε εκείνες που έχουν οικονομικό και δημοσιονομικό αντίκτυπο, ο πελατειακός τρόπος διακυβέρνησης, η έλλειψη ελεγκτικών αντίβαρων απέναντι σε αυθαίρετες ενέργειες της κυβέρνησης. 
Όλα αυτά είναι εδώ ξανά, όπως και το 2008-2009, έτσι και τώρα. Και αυτά πρέπει να συζητηθούν όχι στο επίπεδο του Συντάγματος, αλλά στην καθημερινή πολιτική αντιπαράθεση, γιατί αυτά αφορούν στο μέλλον της χώρας και στο μέλλον των επόμενων γενεών. 
Σας ευχαριστώ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής):  Ευχαριστούμε πολύ. 
Να ενημερώσω ότι ο κ. Ξανθόπουλος έχει φέρει γλυκά τηρώντας το έθιμο για την εορτή του. Του έχουμε ευχηθεί. 
Τον λόγο έχει από το Κομμουνιστικό Κόμμα Ελλάδας ο Αναπληρωτής Ειδικός Αγορητής, ο κ. Νικόλαος Καραθανασόπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Αναπληρωτής Ειδικός Αγορητής του ΚΚΕ): Ευχαριστώ πολύ, κύριε Πρόεδρε. 
Ως Κοινοβουλευτική Ομάδα ΚΚΕ έχουμε τοποθετηθεί σε σχέση με την προσπάθεια που κάνει η Κυβέρνηση για τη Συνταγματική Αναθεώρηση. Τη θεωρούμε ως μια συνολική αντιλαϊκή παρέμβαση η οποία γίνεται και μια προσαρμογή του αστικού Συντάγματος στη σημερινή εποχή και τις ανάγκες που προκύπτουν από αυτήν την εποχή για την ικανοποίηση των αναγκών του κεφαλαίου και των στρατηγικών επιλογών της αστικής τάξης. 
Μια εποχή η οποία χαρακτηρίζεται από την όξυνση των ιμπεριαλιστικών ανταγωνισμών και των συγκρούσεων, της πολεμικής προετοιμασίας αλλά και της εμπλοκής της χώρας μας σε αυτές τις ιμπεριαλιστικές συγκρούσεις, στα πλαίσια της γεωστρατηγικής αναβάθμισης και με την Ευρωπαϊκή Ένωση να αποτελεί τον μεγάλο ασθενή πλέον του παγκόσμιου καπιταλιστικού συστήματος, λόγω ακριβώς αυτών των οξυμένων αντιθέσεων. Μια εποχή που, όπως είπε και ο εισηγητής της Νέας Δημοκρατίας, χαρακτηρίζεται από αβεβαιότητες. Όμως, συγκάλυψε τη βασική αβεβαιότητα ότι το παλιό κοιλοπονά το νέο και στην προκειμένη περίπτωση το νέο είναι ο σοσιαλισμός και οι κοινωνικές επαναστάσεις. 
Σήμερα συζητάμε για δύο άρθρα, για το άρθρο 78 που σχετίζεται με το φορολογικά συστήματα και το άρθρο 79 που σχετίζεται με τον προϋπολογισμό. Επί της ουσίας η βασική τροποποίηση που θέλει να κάνει η Κυβέρνηση στο άρθρο 78 είναι να ενταχθούν στο σταθερό φορολογικό σύστημα η προστασία των στρατηγικού χαρακτήρα επενδύσεων. 
Αυτό άμα το συνδυάσουμε και με τη λειτουργία του άρθρου 107 έως σήμερα, δηλαδή την προστασία των κεφαλαίων του εξωτερικού που ανάγεται στο μακρινό 1957 και στις τότε εποχές, αλλά και του εφοπλιστικού κεφαλαίου με τις σκανδαλώδεις συνταγματικού χαρακτήρα φοροαπαλλαγές τις οποίες έχει, καταλαβαίνουμε πολύ καλά ότι πρόκειται για ένα μέτρο, για μια ρύθμιση η οποία υπηρετεί τις ανάγκες όλο και μεγαλύτερης φορολογικής ασυλίας για το μεγάλο κεφάλαιο και ιδιαίτερα για τις στρατηγικού χαρακτήρα επενδύσεις. 
Διότι συνολικά το φορολογικό σύστημα όχι μόνο στη χώρα μας, αλλά σε παγκόσμιο καπιταλιστικό επίπεδο είναι διαχρονικά αντιλαϊκό, γιατί αποτελεί εργαλείο αναδιανομής σε βάρος του λαού. Τα παίρνει δηλαδή το φορολογικό σύστημα από τους πολλούς. Άλλωστε οι υπολογισμοί οι οποίοι γίνονται λένε ότι πάνω από το 95% των φορολογικών βαρών σηκώνουν τα λαϊκά στρώματα. Άρα δηλαδή πληρώνουν οι πολλοί για να ωφεληθούν οι λίγοι. Και ένα απλό παράδειγμα είναι το παρακάτω. 
Πόσες φορές πληρώνει ένας μισθωτός φόρο στο εισόδημα το οποίο έχει; Πάνω στο ίδιο εισόδημα πάει ο φόρος εισοδήματος, στο ίδιο εισόδημα πάει ο ΕΝΦΙΑ, στο ίδιο εισόδημα πάει ο ειδικός φόρος κατανάλωσης και μάλιστα και στον ειδικό φόρο κατανάλωσης πάει και ο ΦΠΑ, πάνε τα αναδιανεμητικά τέλη των δήμων και πάνε βέβαια και τα διάφορα τέλη χρήσης. Δηλαδή είναι έξι διαφορετικοί φόροι που επί της ουσίας είναι πάνω στο ίδιο εισόδημα, στο εισόδημα ενός μισθωτού.
Αντίθετα, από την άλλη μεριά, υπάρχουν πολλαπλές εξαιρέσεις από τις φοροαπαλλαγές τις οποίες απολαμβάνει το μεγάλο κεφάλαιο. Είπαμε για τους εφοπλιστές που έχουν κατοχυρωμένες συνταγματικά φοροαπαλλαγές, αλλά και στους υπόλοιπους επιχειρηματικούς ομίλους και μάλιστα, σε ένα περιβάλλον το οποίο χαρακτηρίζεται από την ελευθερία κίνησης κεφαλαίων και άρα μπορούν να μεταφέρουν τα κεφάλαιά τους οι επενδυτικοί όμιλοι και οι πλουτοκράτες οπουδήποτε θέλουν, από το τραπεζικό απόρρητο για να μπορούν να τοποθετήσουν εκεί πέρα τα κεφάλαιά τους, από τους εξωχώριους φορολογικούς παραδείσους και βεβαίως από τις τριγωνικές συναλλαγές οι οποίες υπάρχουν ανάμεσα στους επιχειρηματικούς ομίλους. 
Αυτό το διεθνές περιβάλλον συνοδεύεται βεβαίως από τον φορολογικό ανταγωνισμό, από τη στιγμή που το φορολογικό σύστημα πλέον σε συνθήκες διεθνοποίησης της καπιταλιστικής οικονομίας, αποτελεί παράγοντα δημιουργίας ενός ευνοϊκότερου επιχειρηματικού περιβάλλοντος για τους επιχειρηματικούς ομίλους. Αυτό τι έχει ως συνέπεια; Όλο και μεγαλύτερο μέρος αναλογικά των φορολογικών βαρών, να πέφτει στις πλάτες του λαού. Και από αυτήν την άποψη οι όποιες αλλαγές στο Σύνταγμα, στο άρθρο 78, θέλουν να τονίσουν ακόμη περισσότερο τον βαθύτατο αντιλαϊκό χαρακτήρα του φορολογικού συστήματος.
 Σε σχέση με το άρθρο 79 και με τον προϋπολογισμό, κατ’ αρχάς ο προϋπολογισμός δεν είναι κάτι το ουδέτερο, δεν είναι απλά ένα εργαλείο, αλλά είναι ένα χρήσιμο εργαλείο σε κάθε κυβέρνηση για να μπορεί αφενός να υλοποιεί την εκάστοτε αντιλαϊκή πολιτική που ακολουθεί, να επιδοτεί και να στηρίζει τις επιχειρηματικές και επενδυτικές ανάγκες του μεγάλου κεφαλαίου και ταυτόχρονα να διατηρήσει σε λειτουργία έναν κρατικό μηχανισμό, ο οποίος συνολικά θωρακίζει τα συμφέροντα της αστικής τάξης και βασικό εργαλείο του προϋπολογισμού βεβαίως είναι το εκάστοτε φορολογικό σύστημα. 
Έτσι, λοιπόν, μέσα σε αυτό το πλαίσιο η εισαγωγή, όπως είναι η πρόταση της Νέας Δημοκρατίας, του κανόνα της δημοσιονομικής πειθαρχίας στον κρατικό προϋπολογισμό τον κάνει ακόμα πιο αντιδραστικό. Βεβαίως η δημοσιονομική πειθαρχία δεν είναι μία ελληνική πατέντα και εφεύρεση. Βρίσκεται μέσα στους ίδιους τους κανόνες λειτουργίας της Ευρωπαϊκής Ένωσης, στο πλαίσιο της οικονομικής διακυβέρνησης, και επί της ουσίας θέλει να συγκεράσει δύο αντιφατικά πράγματα με τους δημοσιονομικούς κανόνες πειθαρχίας: Το πρώτο ζήτημα είναι οι τεράστιες αντιθέσεις οι οποίες υπάρχουν ανάμεσα στα κράτη - μέλη εξαιτίας της ανισομετρίας της οικονομίας της Ευρωπαϊκής Ένωσης. Είναι η παλιά διαμάχη η οποία συνεχίζεται και τώρα: ποιοι θα πληρώνουν τα χρέη. Από αυτήν την άποψη, λοιπόν, με βάση αυτό το σκεπτικό και τη λογική οι λαοί θα πρέπει να εξακολουθούν να πληρώνουν τα χρέη. Ένα το κρατούμενο.
 Δεύτερον, οι κανόνες δημοσιονομικής πειθαρχίας της Ευρωπαϊκής Ένωσης αποτελούν ένα ακόμη εργαλείο, ώστε μέσα από αυτήν τη διαδικασία της δημοσιονομικής πειθαρχίας να διασφαλίζεται η υλοποίηση της ταξικής πολιτικής της Ευρωπαϊκής Ένωσης. Από αυτήν την άποψη οι δημοσιονομικοί κόφτες που προκύπτουν δεν είναι γενικά για όλους. Οι δημοσιονομικοί κόφτες που προκύπτουν από τους κανόνες δημοσιονομικής πειθαρχίας είναι μόνο για τις ανάγκες των λαών από τη στιγμή που υπάρχουν σαφέστατες εξαιρέσεις. Εξαιρούνται ή όχι από αυτή τη δημοσιονομική πειθαρχία οι πολεμικές δαπάνες και οι δαπάνες για την πολεμική προετοιμασία; Εξαιρούνται. Εξαιρούνται ή όχι τα διάφορα επενδυτικά προγράμματα τα οποία χρηματοδοτούνται από ευρωπαϊκά κονδύλια; Εξαιρούνται ευρωπαϊκά προγράμματα τα οποία επί της ουσίας χρηματοδοτούν τις ανάγκες των επιχειρηματικών ομίλων. 
Και βέβαια στις σημερινές συνθήκες θέλετε να επιβάλλετε αυτόν τον κανόνα δημοσιονομικής πειθαρχίας για να υπάρχει ρητή απαγόρευση του Συντάγματος για οποιαδήποτε δαπάνη μπορεί να ικανοποιήσει λαϊκές ανάγκες. Γίνεται δηλαδή ακόμη πιο αντιδραστικό. Από αυτήν την άποψη βεβαίως ως κόμματα της αστικής τάξης είστε και «ζαβολιάρηδες». Γιατί; Τα θέλετε μονά - ζυγά δικά σας. Για παράδειγμα, όλη αυτήν την περίοδο την οποία μπορούμε να μελετήσουμε, υπάρχουν τεράστιες δημοσιονομικές εκτροπές, για να μπορέσει το κράτος, ακόμη και με δανεισμό, να χρηματοδοτήσει τους εθνικούς στόχους του κεφαλαίου. Ποιες είναι αυτές οι δαπάνες; Για παράδειγμα, οι Ολυμπιακοί Αγώνες του 2004. Πόσα δισεκατομμύρια ξοδεύτηκαν και ποιος απολογισμός έγινε; Κανένας απολύτως απολογισμός. Και όμως όλο αυτό συσσωρεύτηκε στο κρατικό χρέος που σήμερα καλείται να πληρώσει ο λαός και όχι το κεφάλαιο που απόλαυσε αυτές τις τεράστιες δαπάνες. Και σήμερα μιλάτε για δημοσιονομική πειθαρχία και κοστολογημένα μέτρα για τον λαό!
Δεν είσαστε όμως μόνο «ζαβολιάρηδες» -μονά ο λαός χάνει, ζυγά το κεφάλαιο κερδίζει-, είστε και «μαρτυριάρηδες», κύριε Σκυλακάκη. Στην παρέμβασή σας αναφερθήκατε σε δύο βασικά ζητήματα ανισορροπίας του συστήματος: Το πρώτο είπατε ότι είναι οι μισθοί. Οι μισθοί δεν μπορεί να καθορίζονται αυθαίρετα. Σωστά, δεν καθορίζονται ποτέ αυθαίρετα, αλλά είναι ζήτημα κοινωνικής συνεργασίας. Αλήθεια; Ποια η κοινωνική συνεργασία; Υπάρχει καμία συνεργασία ανάμεσα στην εργατική τάξη και τους επιχειρηματίες; Όχι. Ταξικοί αντίπαλοι είναι. Απλώς πέρα από την κοινωνική συνεργασία στην οποία βάλατε και μία ακόμη πλευρά.
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Υπογράφουν συμβόλαιο.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Αναπληρωτής Ειδικός Αγορητής του ΚΚΕ): Ποια πλευρά βάλατε, κύριε Σκυλακάκη; Την πλευρά ότι πρέπει οι μισθοί να εντάσσονται στο πλαίσιο των αντοχών της οικονομίας. Δεν είναι κάτι καινούριο αυτό. Αυτό το ξέρουμε. Είναι το αποτέλεσμα του νόμου της Συγκυβέρνησης Νέας Δημοκρατίας - ΠΑΣΟΚ και μετά και του ΣΥΡΙΖΑ για το πώς καθορίζεται ο κατώτερος μισθός με υπουργική απόφαση στο πλαίσιο της αντοχής της οικονομίας. Είναι, όμως, και η πεμπτουσία της «εμβληματικής», όπως την ονομάσατε, μεταρρύθμισης για τις συλλογικές συμβάσεις, που ήταν αποτέλεσμα της κοινωνικής συμφωνίας με τον υπό εισαγγελικό έλεγχο πρόεδρο της ΓΣΕΕ κ. Παναγόπουλο με τον ΣΕΒ και τους υπόλοιπους εταίρους υπό τις ευλογίες του Υπουργείου Εργασίας, με τις συλλογικές συμβάσεις υπό τη δαμόκλειο σπάθη των αντοχών και πάλι της οικονομίας. 
Άρα η οικονομία αντέχει τα τεράστια κέρδη των επιχειρηματικών ομίλων, αλλά δεν αντέχει, γιατί υπονομεύουν την κερδοφορία βεβαίως, τις αυξήσεις στους μισθούς. Από αυτήν την άποψη είναι το εύλογο πρόσχημα το οποίο έχουμε μετά και το αντιμετωπίζουμε και τώρα: Θα ισχυρίζεται η κάθε κυβέρνηση ότι «εμείς θέλουμε να δώσουμε αυξήσεις στους μισθούς, αλλά δεν μπορούμε γιατί υπάρχει ο συνταγματικός κόφτης», όπως γίνεται και τώρα με το άρθρο 103 του Συντάγματος, αν δεν κάνω λάθος, που απαγορεύει οι συμβάσεις ορισμένου χρόνου να μετατρέπονται σε αορίστου χρόνου για να παραμένουν σε καθεστώς ομηρίας οι εργαζόμενοι.
 Και δεύτερο στοιχείο που «μαρτυρήσατε», κύριε Σκυλακάκη, είναι οι ανισορροπίες οι οποίες θα προέλθουν εξαιτίας των ασφαλιστικών αναδιανεμητικών συστημάτων. Η ουσία αυτού που λέτε είναι ότι τα επόμενα χρόνια ελάχιστα έχουν να πάρουν οι συνταξιούχοι από τα ασφαλιστικά τους ταμεία, ούτε καν να μπορέσουν να επιβιώσουν, παρά τις εισφορές τις οποίες καταβάλλουν, και επί της ουσίας πρέπει στη θέση των αναδιανεμητικών συστημάτων δημόσιου χαρακτήρα να έρθουν τα κεφαλαιοποιητικά συστήματα.
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Να έρθει η φορολογία του κεφαλαίου.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Αναπληρωτής Ειδικός Αγορητής του ΚΚΕ): Να έρθουν τα κεφαλαιοποιητικά συστήματα τα οποία είναι ιδιωτικού χαρακτήρα.
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Δεν ακούτε τι λέω.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Αναπληρωτής Ειδικός Αγορητής του ΚΚΕ): Ακούω τι λέτε πολύ καλά, αλλά εμείς λέμε ότι θα έρθουν στη θέση των αναδιανεμητικών τα κεφαλαιοποιητικά συστήματα τα οποία είναι ιδιωτικά ασφαλιστικά συστήματα, όπως είναι τα επαγγελματικά ταμεία, τα οποία θέλετε να προωθήσετε με νόμο που πρόκειται να φέρετε το επόμενο διάστημα και τα οποία επαγγελματικά ταμεία είναι επενδυτικά εργαλεία. Οι εισφορές, δηλαδή, των εργαζομένων στα επαγγελματικά ταμεία θα γίνουν αντικείμενο χρηματιστηριακού τζόγου -και όχι μόνο- και βεβαίως και την ιδιωτική ασφάλιση.
 Τέλος, είπατε ότι όλες αυτές οι αβεβαιότητες θα προέλθουν από την τεχνολογική επανάσταση, από τις τεχνολογικές εξελίξεις γιατί ακριβώς θα αποδειχθεί ότι η αξιοποίηση της νέας τεχνολογίας θα έρθει σε βάρος των αναγκών της εργατικής τάξης και του λαού. 
Βεβαίως, εμείς ούτε τεχνοφοβικοί είμαστε ούτε τεχνολάγνοι είμαστε, για να είμαστε καθαροί. Όμως, αυτό το οποίο είναι το βασικό ερώτημα είναι σε χέρια ποιανού βρίσκεται η νέα τεχνολογία, η τεχνητή νοημοσύνη, η ρομποτική και όλα τα υπόλοιπα. 
Από τη στιγμή που η νέα τεχνολογία και οι επιστημονικές αυτές ανακαλύψεις βρίσκονται στα χέρια του κεφαλαίου, θα αξιοποιηθούν για δύο βασικούς σκοπούς. Ο πρώτος σκοπός είναι για να αυξηθεί η παραγωγικότητα της εργασίας, άρα δηλαδή για να βαθύνει ακόμη περισσότερο η εκμετάλλευση της εργατικής τάξης. 
ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Γενικός Εισηγητής της Πλειοψηφίας): Χειρότερο θα είναι. Δεν θα θέλουν…
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Αναπληρωτής Ειδικός Αγορητής του ΚΚΕ): Και δεύτερο χαρακτηριστικό γνώρισμα και της τεχνητής νοημοσύνης, κύριε Σκυλακάκη, είναι επί της ουσίας η διευθέτηση του χρόνου εργασίας και η προσαρμογή του χρόνου εργασίας στις εκάστοτε ανάγκες των επιχειρήσεων, με αποτέλεσμα τι; Την κατάργηση του ελεύθερου χρόνου για τους εργαζόμενους. 
Αυτά τα δύο βασικά χαρακτηριστικά στοιχεία είναι τα αποτελέσματα των τεχνολογικών εξελίξεων, όταν η τεχνολογία βρίσκεται στα χέρια του κεφαλαίου. 
Απ’ αυτή την άποψη, είναι φανερό ότι στις σημερινές συνθήκες, με όλα αυτά τα αποτελέσματα τα οποία βιώνει καθημερινά ο λαός, δηλαδή ένα σύστημα κοινωνικής βαρβαρότητας το οποίο αναπαράγει πολέμους, κρίσεις, φτώχεια και εξαθλίωση για τον λαό, η επιστημονική και τεχνολογική πρόοδος, η τεχνητή νοημοσύνη και η ρομποτική, δεν αποτελούν τίποτα άλλο παρά τα χελιδόνια του σοσιαλισμού. 
Ευχαριστώ πολύ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε Καραθανασόπουλε.
Τον λόγο έχει η κ. Ελένη Καραγεωργοπούλου εκ των ανεξαρτήτων Βουλευτών. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ. 
Οι προτεινόμενες αλλαγές στα άρθρα 78 και 79 αφορούν τον πυρήνα της οικονομικής λειτουργίας του κράτους. Αφορούν την πολιτική της φορολογίας, τον κρατικό προϋπολογισμό, τη δημοσιονομική βιωσιμότητα. Αφορούν τελικά το ερώτημα ποιος αποφασίζει για την οικονομική πολιτική της χώρας και με ποια κοινωνικά κριτήρια. 
Από τη μια πλευρά, η Κυβέρνηση προτείνει φορολογική σταθερότητα για στρατηγικές ιδιωτικές επενδύσεις. Από την άλλη, προτείνει τη συνταγματική κατοχύρωση της βιώσιμης δημοσιονομικής λειτουργίας. 
Η Κυβέρνηση προτείνει να προβλεφθεί ότι φόρος ή οποιοδήποτε άλλο οικονομικό βάρος δεν μπορεί να επιβληθεί με νόμο αναδρομικής ισχύος. Παράλληλα, προτείνει να μπορούν να παρέχονται κίνητρα για σταθερό φορολογικό καθεστώς σε στρατηγικές για την εθνική οικονομία ιδιωτικές επενδύσεις. 
Η φορολογική πολιτική όμως είναι κατ’ εξοχήν δημοκρατική επιλογή. Η κοινωνία αποφασίζει πώς μέσα από τη φορολογία κατανέμονται τα βάρη, ποιοι συνεισφέρουν περισσότερο, πώς χρηματοδοτείται το κοινωνικό κράτος και ποιο παραγωγικό μοντέλο στηρίζεται.
Όταν λοιπόν εισάγουμε στο Σύνταγμα ειδική πρόβλεψη για σταθερό φορολογικό καθεστώς σε μεγάλες ιδιωτικές επενδύσεις, δεν κάνουμε απλώς μία τεχνική ρύθμιση. Δημιουργούμε μία προνομιακή συνταγματική προστασία για συγκεκριμένες οικονομικές επιλογές. 
Είναι ακραία αδίστακτο να αντιμετωπίζεται το Σύνταγμα ως επενδυτικό συμβόλαιο. Δεν μπορεί να λειτουργεί ως μηχανισμός προδέσμευσης μελλοντικών κυβερνήσεων υπέρ συγκεκριμένων κατηγοριών ιδιωτικών επιχειρήσεων. Οι οικονομικές και κοινωνικές ανάγκες αλλάζουν. Μπορεί να υπάρξει κρίση, μπορεί να υπάρξει ανάγκη ανακατανομής βαρών, μπορεί μια μελλοντική δημοκρατικά εκλεγμένη κυβέρνηση να επιλέξει διαφορετική φορολογική πολιτική για να στηρίξει το κοινωνικό κράτος, τους μισθωτούς, τους μικρομεσαίους, τους αγρότες, τους νέους. 
Γιατί λοιπόν να συνταγματοποιείται η φορολογική σταθερότητα για στρατηγικές ιδιωτικές επενδύσεις και όχι η φορολογική δικαιοσύνη; Γιατί να υπάρχει ειδική πρόνοια για τη σταθερότητα που ζητούν οι μεγάλοι επενδυτές και όχι για τη σταθερότητα που χρειάζονται τα νοικοκυριά, που πληρώνουν κάθε μήνα αυξημένο ενοίκιο, αυξημένο ρεύμα, αυξημένο σουπερμάρκετ;
Η οικονομική ασφάλεια του επενδυτή εμφανίζεται ως συνταγματική προτεραιότητα. Η οικονομική ασφάλεια της κοινωνικής πλειοψηφίας μένει εκτός. Η Κυβέρνηση προτείνει να κατοχυρωθεί ότι ο προϋπολογισμός οφείλει να διασφαλίζει τη βιώσιμη δημοσιονομική λειτουργία. 
Η αξιοπιστία αυτής της πρότασης κρίνεται και από την ίδια την κυβερνητική πρακτική. Θυμίζω ότι τόσο κατά τη συζήτηση του Προϋπολογισμού του 2026 όσο και κατά τη συζήτηση του Απολογισμού του 2023 αναδείξαμε, με βάση τις παρατηρήσεις του Ελεγκτικού Συνεδρίου, το ζήτημα των δεκατεσσάρων ενεργών ειδικών λογαριασμών στους οποίους παρέμεναν διαθέσιμα περίπου 7,7 δισεκατομμύρια ευρώ εκτός της κανονικής διαδικασίας του κρατικού προϋπολογισμού. 
Τότε, η Κυβέρνηση υποστήριζε ότι δεν υπήρχε ουσιαστικό πρόβλημα και ότι οι όποιες αλλαγές θα εξετάζονταν στο πλαίσιο της λογιστικής μεταρρύθμισης. Μόλις πριν λίγες μέρες όμως, με τον ν. 5313 του 2026 στο άρθρο 78, αναγνωρίσατε οι ίδιοι από το επιτελείο του Υπουργείου Εθνικής Οικονομίας και Οικονομικών ότι απαιτείται εξορθολογισμός, δίνοντας τη δυνατότητα στον ίδιο τον Υπουργό να καταργεί ειδικούς λογαριασμούς. Άρα, το πρόβλημα δεν ήταν ούτε θεωρητικό ούτε επινόηση της αντιπολίτευσης. Ήταν υπαρκτό και τελικά το αναγνωρίσατε. 
Η δημοσιονομική πολιτική είναι εργαλείο για τη στήριξη της κοινωνίας, της παραγωγής, των δημόσιων υπηρεσιών, της υγείας, της παιδείας, της στέγασης. Δεν μπορούμε να συνταγματοποιούμε τη δημοσιονομική πειθαρχία, χωρίς να συνταγματοποιούμε με την ίδια ένταση την κοινωνική συνοχή και τη λογοδοσία για το αποτέλεσμα των δημοσίων δαπανών. 
Ο προϋπολογισμός δεν είναι ένας πίνακας εσόδων και εξόδων, είναι η πολιτική αποτύπωση των προτεραιοτήτων της κυβέρνησης. Και η εμπειρία από τη συζήτηση του Προϋπολογισμού του 2026 δείχνει ακριβώς το πρόβλημα. 
Όταν συζητήσαμε δείκτες αποτελέσματος, δεν πήραμε απαντήσεις. Στην υγεία δεν υπάρχουν επαρκείς εθνικοί δείκτες για χρόνους αναμονής, πρόσβαση σε γιατρό, ποιότητα νοσηλείας ή υγειονομικές εκβάσεις. Στην παιδεία αντίστοιχα δεν υπάρχουν σαφείς δείκτες μαθησιακού αποτελέσματος. Στην κοινωνική συνοχή δεν υπάρχουν επαρκείς δείκτες για τη φτώχεια, τη στέγαση, την κοινωνική ένταξη. 
Στη στέγαση, που είναι ίσως η μεγαλύτερη κοινωνική πίεση για τους νέους και τα νοικοκυριά, ρωτήσαμε πώς μετράται η μείωση του στεγαστικού βάρους. Δεν υπήρξε συγκεκριμένη απάντηση. Άρα, το πρόβλημα δεν είναι μόνο πόσα χρήματα εγγράφονται. Το πρόβλημα είναι τι αποτέλεσμα έχουν. 
Εσείς μιλάτε για δαπάνες, εμείς ρωτάμε για αποτελέσματα. Εσείς μιλάτε για δημοσιονομική σταθερότητα, εμείς ρωτάμε για κοινωνική αποτελεσματικότητα. 
Η πρόταση του άρθρου 79 περιλαμβάνει και υποχρέωση κατάθεσης και δημοσιότητας ετήσιου απολογισμού από φορείς που χρηματοδοτούνται άμεσα ή έμμεσα από τον κρατικό προϋπολογισμό. 
Η λογοδοσία ασφαλώς είναι αναγκαία, όμως η Κυβέρνηση δεν μπορεί να εμφανίζεται σήμερα ως υπερασπιστής της δημοσιονομικής διαφάνειας, όταν η ίδια η συζήτηση του Απολογισμού του κράτους για το 2023 και η έκθεση του Ελεγκτικού Συνεδρίου ανέδειξαν σοβαρά ζητήματα. 
Το Ελεγκτικό Συνέδριο επεσήμανε ζητήματα που δεν είναι απλές λογιστικές παρατηρήσεις, είναι θεσμικά ζητήματα: Έσοδα που δεν εγγράφηκαν στον κρατικό προϋπολογισμό. Ειδικοί λογαριασμοί με υπόλοιπα δισεκατομμυρίων εκτός της κανονικής διαδικασίας του προϋπολογισμού. Ληξιπρόθεσμες υποχρεώσεις του Δημοσίου, που αυξήθηκαν σημαντικά. Πιστώσεις από κατανομή και χρήση αποθεματικών χωρίς την απαιτούμενη διαφάνεια ως προς τους τελικούς αποδέκτες. 
Και εδώ είναι η μεγάλη αντίφαση. Η Κυβέρνηση ζητά να γράψουμε στο Σύνταγμα τη δημοσιονομική βιωσιμότητα και τη λογοδοσία, ενώ στην πράξη δεν έχει δώσει πλήρες απαντήσεις για το πώς παρακολουθούνται, πώς αποτυπώνονται και πώς ελέγχονται κρίσιμες δημόσιες χρηματοροές. 
Μιλάτε για βιώσιμη δημοσιονομική λειτουργία, αλλά υπάρχουν δισεκατομμύρια σε ειδικούς λογαριασμούς που δεν εντάσσονται πλήρως στην κανονική δημοσιονομική διαδικασία. 
Μιλάτε για λογοδοσία, αλλά σε κρίσιμα ερωτήματα για τους τελικούς αποδέκτες μεταφορών πιστώσεων δεν δόθηκαν συγκεκριμένες απαντήσεις. 
Μιλάτε για διαφάνεια, αλλά η ίδια η Βουλή δεν έχει πάντοτε πλήρη εικόνα για το πώς μετακινούνται και πώς αξιοποιούνται δημόσιοι πόροι. Κάθε ευρώ που εισπράττει και δαπανά το κράτος αφορά τον Έλληνα πολίτη, αφορά όλους τους πολίτες. Και οι πολίτες έχουν δικαίωμα να γνωρίζουν, όχι μόνο πόσα δαπανώνται, αλλά πού πηγαίνουν, με ποιον σκοπό, με ποιο αποτέλεσμα. 
Η Κυβέρνηση παρουσιάζει τις προτάσεις αυτές ως δήθεν ουδέτερες θεσμικές ρυθμίσεις. Δεν είναι ουδέτερες. Αποτυπώνουν μια συγκεκριμένη οικονομική φιλοσοφία. Μια φιλοσοφία που θέλει να θωρακίσει φορολογικά τις μεγάλες ιδιωτικές επενδύσεις. Μια φιλοσοφία που θέλει να συνταγματοποιήσει τη δημοσιονομική πειθαρχία. Μια φιλοσοφία που μιλά πολύ για σταθερότητα, αλλά πολύ λιγότερο για δικαιοσύνη. 
Η σταθερότητα είναι εικονική όμως, όταν δεν είναι κοινωνικά δίκαιη. Η δημοσιονομική βιωσιμότητα δεν έχει νόημα, όταν επιτυγχάνεται με καθυστερήσεις πληρωμών, ελλιπή αποτύπωση πόρων ή απουσία ουσιαστικών δεικτών αποτελέσματος.
Και η ανάπτυξη δεν έχει νόημα όταν δεν μεταφράζεται σε καλύτερους μισθούς, σε προσιτή στέγη, σε ισχυρό δημόσιο σύστημα υγείας και σε ουσιαστικές ευκαιρίες για τη νέα γενιά. 
Την ίδια στιγμή, δεν κάνετε ούτε μία νύξη για τις σχέσεις κράτους – Εκκλησίας, για τη διεύρυνση και τον εμπλουτισμό της πολιτικής συμμετοχής, για τη θωράκιση των κοινωνικών δικαιωμάτων, για την αναβάθμιση του ρόλου του Προέδρου της Δημοκρατίας ή για τη διασφάλιση πραγματικών δυνατοτήτων κοινοβουλευτικού ελέγχου από τις εξεταστικές επιτροπές. Δεν αναφέρεστε στην καταπολέμηση της διαπλοκής και στην ενίσχυση του πολιτικού πλουραλισμού στα κρατικά και ιδιωτικά μέσα μαζικής επικοινωνίας, ούτε στην ίδρυση συνταγματικού δικαστηρίου και στον έλεγχο της συνταγματικότητας των Πράξεων Νομοθετικού Περιεχομένου. Όλα αυτά αποτελούν, με βάση την πολιτική λογική σας, πλίνθους και κεράμους ατάκτως ερριμμένους. Η Κυβέρνησή σας προβαίνει στις εν λόγω προτάσεις για τη Συνταγματική Αναθεώρηση, οι οποίες υπερβαίνουν τους χαρακτηρισμούς «αλυσιτελείς» ή «φλύαρες», εγγίζοντας τον χαρακτήρα του επικίνδυνου. 
Ως αλυσιτελής -που αποτελεί επιεική χαρακτηρισμό- μπορεί να αναφερθεί, για παράδειγμα, η πρότασή σας ότι ο φόρος ή οποιοδήποτε άλλο οικονομικό βάρος δεν μπορεί να επιβληθεί με νόμο αναδρομικής ισχύος. Προς τι προβαίνετε στη ρύθμιση αυτή, όταν ήδη υπάρχει σχετική πρόβλεψη στο άρθρο 78, παράγραφος 2 του Συντάγματος;
Επικίνδυνη όμως ρύθμιση -μεταξύ πολλών άλλων- αποτελεί και η πρόταση του άρθρου 79, με την οποία εισάγετε στο Σύνταγμα ακραίες, νεοφιλελεύθερες και, σε κάθε περίπτωση, αποκρουστέες οικονομικές λογικές. Στο άρθρο 79, το οποίο εντάσσετε στο κεφάλαιο του Συντάγματος για τη δημοσιονομική διαχείριση και τη φορολογία, προτείνετε ρητώς πως ο προϋπολογισμός οφείλει να διασφαλίζει τη δημοσιονομική ισορροπία μεταξύ εσόδων και εξόδων και τη βιώσιμη δημοσιονομική λειτουργία. Δηλαδή κλειδώνετε συνταγματικά τις μνημονιακές πολιτικές λιτότητας, τις περικοπές δαπανών και την αποδυνάμωση των κοινωνικών παροχών. 
Η υπερβολικά αυστηρή δημοσιονομική δέσμευση αφαιρεί τη δημοκρατική νομιμοποίηση από την οικονομική πολιτική και καθιστά το Σύνταγμα όμηρο τεχνοκρατικών αποφάσεων και των αγορών. Η προτεινόμενη πρόβλεψη θα λειτουργήσει ως συνταγματικό εργαλείο για τον περιορισμό των κοινωνικών δαπανών και τη μονιμοποίηση των μνημονιακών περικοπών. Θα καταστεί εργαλείο ενός συνταγματικού «κόφτη» για τα εργασιακά και κοινωνικά δικαιώματα. Θα συνταγματοποιήσει κάθε αντιλαϊκό μέτρο και τη διατήρηση των μνημονιακών περικοπών σε μισθούς, σε συντάξεις και σε κοινωνικά δικαιώματα, εξασφαλίζοντας την ανεμπόδιστη επιβολή των υπερπλεονασμάτων εις βάρος της πλειονότητας των πολιτών και υπέρ της κερδοφορίας των ολιγαρχών. Θα υπονομεύσει την κοινοβουλευτική λειτουργία, καθόσον η ευελιξία του προϋπολογισμού κατά τη διάρκεια κρίσεων μπορεί να οδηγήσει σε υπέρμετρη συγκέντρωση εξουσίας στην εκτελεστική εξουσία, υποβαθμίζοντας τον ελεγκτικό ρόλο της Βουλής. Θα επικυρώσει πιθανότατα μια μη αναστρέψιμη ευρωποίηση και τον ασφυκτικό έλεγχο από υπερεθνικούς κανόνες. 
Επιχειρείτε να μετατρέψετε σε μόνιμο συνταγματικό κανόνα τη λογική των ισοσκελισμένων προϋπολογισμών και της δημοσιονομικής πειθαρχίας, δηλαδή την πολιτική που φορτώνει διαχρονικά τα βάρη των κρίσεων στον λαό. Προσδίδετε στο Σύνταγμα, ρόλο θεματοφύλακα και εγγυητή της πολιτικής της λιτότητας, ανεξαρτήτως κοινωνικών αναγκών ή πολιτικών συσχετισμών. Σε αυτόν τον «βιασμό» των δικαιωμάτων των πολλών, ο οποίος περιβάλλεται με το κύρος και την αυξημένη τυπική ισχύ του Συντάγματος, θα βρείτε σίγουρα αντιμέτωπους τους πολλούς.
 Ήδη εργατικά σωματεία και συνδικαλιστικοί φορείς, όπως η ΑΔΕΔΥ, αντεπιτίθενται με σφοδρότητα στα συστήματα που θέλετε να επιβάλετε. Και θα το δείτε αυτό στο εγγύς μέλλον με σαφήνεια, γιατί δια της Αναθεώρησης υποδεικνύετε στον ελληνικό λαό το Σύνταγμα ως τον υπεύθυνο για την κάκιστη διακυβέρνησή σας. Άραγε, είναι υπεύθυνο και υπόλογο το Σύνταγμα όταν, παρά τα προβλήματα που αναδείχθηκαν στην περίοδο της κρίσης, δεν έχουν αναζητηθεί λύσεις -όπως το εγγυημένο επίπεδο αξιοπρεπούς διαβίωσης- που να θωρακίζουν κανονιστικά τα κοινωνικά δικαιώματα και τις συλλογικές διαπραγματεύσεις;
Θα τολμήσετε να νομοθετήσετε πως αποτελεί κακούργημα η κατάληψη δημοσίου χώρου, όπως έχει γνωστοποιήσει ο κ. Βορίδης, ο Πρόεδρος της Επιτροπής; Θα καταργήσετε και το δικαίωμα της διαμαρτυρίας, της αντίδρασης στη λαίλαπά σας; Όποιος διαμαρτύρεται δημόσια, όποιος συμμετέχει σε πορείες, όποιος αντιτίθεται στον βρόγχο των περικοπών, των μειώσεων των μισθών και των συντάξεων, στα καρτέλ της αισχροκέρδειας, στην υπερφορολόγηση μέσω των άδικων έμμεσων φόρων, θα κρίνεται ως παραβιάζων το Σύνταγμα; Γιατί δεν καταργείτε με μία παράγραφο και το ακροτελευταίο άρθρο του Συντάγματος για να το εναρμονίσετε απροκάλυπτα με την πολιτική σας ηθική; 
Για εμάς το Σύνταγμα πρέπει να προστατεύει τη δημοκρατική δυνατότητα της κοινωνίας να αποφασίζει την οικονομική της πολιτική, πρέπει να προστατεύει τη διαφάνεια, την κοινωνική δικαιοσύνη και τη λογοδοσία, και όχι να δεσμεύει το μέλλον υπέρ των ισχυρών, αφήνοντας την κοινωνική πλειοψηφία να περιμένει απλώς τα αποτελέσματα μιας ανάπτυξης που ποτέ δεν μετριέται με βάση τη ζωή των πολιτών. 
Ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο Ειδικός Αγορητής της Ελληνικής Λύσης κ. Κωνσταντίνος Χήτας.
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Ευχαριστώ, κύριε Πρόεδρε. 
Κυρίες και κύριοι συνάδελφοι, έχουμε εισέλθει σε μια εποχή όπου το παραδοσιακό δίπολο μεταξύ Αριστεράς και Δεξιάς δεν έχει πλέον κανένα νόημα. Αυτό πιστεύουμε εμείς και αυτό, άλλωστε, ισχύει και στην ίδια την κοινωνία. Η μονοδιάστατη πολιτική ευθεία «Αριστερά-Δεξιά» διατηρείται μόνο σχηματικά, αν θέλετε, στον πολιτικό λόγο, χάριν της εναγώνιας προσπάθειας για μια παλαιο-ιδεολογική χωροταξική ένταξη. 
Όπως παρατηρούμε όλοι, υπάρχει μεγάλη ρευστότητα. Υπάρχουν μετακινήσεις πολιτών μεταξύ των πολιτικών κομμάτων παντού στην Ευρώπη και στον κόσμο και αυτές φαντάζουν τουλάχιστον περίεργες και μη αναμενόμενες. Και όμως υπάρχει απόλυτη λογική πίσω από αυτό το ρευστό πολιτικό τοπίο. Το σημερινό παγκόσμιο δίπολο είναι μεταξύ παγκοσμιοποίησης και πατρίδας, μεταξύ διεθνιστών και πατριωτών, με ό,τι μπορεί να σημαίνει αυτό. 
Βρισκόμαστε σήμερα σε αυτήν την Αίθουσα για να δώσουμε μια κορυφαία θεσμική μάχη. Δεν συζητάμε μια απλή, εφήμερη νομοθετική ρύθμιση, αλλά για την αρχιτεκτονική του ίδιου του κράτους μας. Συζητάμε, λοιπόν, για αυτήν την αρχιτεκτονική. Η αρχιτεκτονική αυτή, η οποία θα τοποθετήσει την πατρίδα μας στη σύγχρονη πραγματικότητα, περνά αναγκαστικά μέσα από το φορολογικό σύστημα. 
Το άρθρο 78, λοιπόν, δεν είναι ένας τυχαίος κανόνας. Αποτελεί τη συνταγματική ασπίδα του πολίτη απέναντι στην κρατική αυθαιρεσία και τη δικλίδα ασφαλείας που εγγυάται ότι το κράτος δεν θα μετατραπεί σε έναν απρόβλεπτο διώκτη της ιδιωτικής οικονομίας και της κοινωνικής επιβίωσης, χάριν ολιγαρχικών, εγχώριων και ξένων οικονομικών συμφερόντων. 
Τι επιχειρεί σήμερα η Κυβέρνηση με την πρότασή της; Επιχειρεί μια βαθύτατη, αντιλαϊκή, ταξική και οπισθοδρομική παραχάραξη του θεμελιώδους νόμου του κράτους. Μας φέρνει μια αναθεώρηση που στερείται κοινωνικής ευαισθησίας, στερείται οικονομικής λογικής και, το κυριότερο, διαρρηγνύει την αρχή της ισονομίας. Ας ξεσκεπάσουμε, λοιπόν, μία προς μία τις κυβερνητικές μεθοδεύσεις και ας τις αντιπαραβάλουμε με τη δική μας, καθαρή, προοδευτική και δίκαιη πρόταση. 
Η Κυβέρνηση τάσσεται υπέρ των προνομίων των εκλεκτών, στρατηγικών ολιγαρχών και διώκει τη μικρομεσαία επιχείρηση. Προτείνει προκλητικά ότι μπορεί να παρέχονται κίνητρα για σταθερό φορολογικό καθεστώς σε ιδιωτικές επενδύσεις, στρατηγικές για την εθνική οικονομία. Ας μιλήσουμε, λοιπόν, με ονόματα και διευθύνσεις. Τι σημαίνει αυτό στην πράξη; Σημαίνει ότι η Κυβέρνηση θέλει να εγγυηθεί συνταγματικά ένα απυρόβλητο, σταθερό φορολογικό καταφύγιο για ελάχιστους μεγάλους, ξένους ή εγχώριους ομίλους. Την ίδια ώρα, ο Έλληνας μικρομεσαίος επιχειρηματίας, ο καταστηματάρχης της γειτονιάς, ο ελεύθερος επαγγελματίας και ο νέος επιστήμονας θα συνεχίζουν να ζουν μέσα σε μια φορολογική καταιγίδα. 
Για τους λίγους και ισχυρούς η Κυβέρνηση προσφέρει τη βεβαιότητα του Συντάγματος για τη φορολογική τους ασυλία και για τον Έλληνα οικογενειάρχη, για τη μικρή ελληνική επιχείρηση επιφυλάσσει τον διαρκή αιφνιδιασμό, τις συνεχείς αλλαγές στη φορολογική νομοθεσία, την αβεβαιότητα και, σε τελευταία ανάλυση, την εξόντωση. Αυτό δεν είναι επενδυτικό κίνητρο, αποτελεί συνταγματικά κατοχυρωμένο αθέμιτο ανταγωνισμό και συνιστά την επίσημη δημιουργία δύο ταχυτήτων πολιτών και επιχειρήσεων στη χώρα μας.
Έναντι αυτού του παραλογισμού η δική μας πρόταση στέκεται ως φάρος δικαιοσύνης και λέει τα εξής. Οι Έλληνες πολίτες θα συνεισφέρουν χωρίς διακρίσεις στα δημόσια βάρη, με σταθερό και ίσο φορολογικό συντελεστή για τον φόρο εισοδήματος και τον ΦΠΑ, ανάλογα με τα πραγματικά, καθαρά τους εισοδήματα και χωρίς τεκμήρια -που είναι πάρα πολύ σημαντικό και πρέπει να το τονίσουμε-, αφού προηγουμένως αφαιρεθούν παντός είδους έξοδα. Επιπλέον, φόρος ή οποιοδήποτε άλλο οικονομικό βάρος δεν θα μπορεί να επιβληθεί με νόμο αναδρομικής ισχύος, ακόμα και αν αφορά στο προηγούμενο έτος. Αυτή είναι η πραγματική, η καθολική σταθερότητα. 
Εμείς δεν ξεχωρίζουμε τους επενδυτές σε στρατηγικούς φίλους και σε αναλώσιμους. Για εμάς στρατηγικός επενδυτής της χώρας είναι ο ίδιος ο ελληνικός λαός, που κράτησε όρθια την οικονομία στα πολύ δύσκολα χρόνια. Η σταθερότητα του φορολογικού συντελεστή πρέπει να αποτελεί δικαίωμα του κάθε πολίτη και όχι προνόμιο της ολιγαρχίας. 
Ας έρθουμε τώρα στο δεύτερο σημείο, όπου η Κυβέρνηση επιχειρεί να θολώσει τα νερά με μια επικίνδυνη λακωνική διατύπωση: «Φόρος ή οποιοδήποτε άλλο οικονομικό βάρος δεν μπορεί να επιβληθεί με νόμο αναδρομικής ισχύος». Φαινομενικά ακούγεται θετικό. Στην πραγματικότητα, όμως, η Κυβέρνηση αφαιρεί τη ρητή δικλίδα ασφαλείας του υφιστάμενου Συντάγματος, το οποίο έθετε ως απόλυτο όριο το προηγούμενο οικονομικό έτος. Γιατί, άραγε, αφαιρείτε αυτήν τη διευκρίνιση, κυρίες και κύριοι της Πλειοψηφίας; Ποια νομικά παράθυρα ανοίγετε για μελλοντικές ερμηνείες και δικαστικές περιπέτειες εις βάρος των φορολογουμένων; Ποιον σκοπεύετε να αιφνιδιάσετε αύριο με αναδρομικές επιβαρύνσεις, βαφτίζοντάς τες ως έκτακτες εισφορές ή τέλη; 
Η δική μας απάντηση είναι ξεκάθαρη, κατηγορηματική και δεν αφήνει κανένα απολύτως περιθώριο για κυβερνητικά τερτίπια. Φόρος ή οποιοδήποτε άλλο οικονομικό βάρος δεν θα μπορεί να επιβληθεί με νόμο αναδρομικής ισχύος, ακόμα κι αν αφορά στο προηγούμενο έτος. 
Βάζουμε, λοιπόν, οριστικό, αμετάκλητο και καθαρό φραγμό σε κάθε σκέψη για φορολογικό αιφνιδιασμό. Ο πολίτης πρέπει να γνωρίζει σήμερα τι θα πληρώσει αύριο. Το κράτος δεν μπορεί να λειτουργεί ως εισπρακτικός μηχανισμός που αλλάζει τους κανόνες του παιχνιδιού αναδρομικά, που μεταφέρει τα goalpost, όπως τον συμφέρει, για να επιτύχει κάποιο φορολογικό τέρμα, ένα φορολογικό γκολ, ανατρέποντας τον οικογενειακό και επιχειρηματικό προγραμματισμό. Δεκάδες φορολογικοί νόμοι και χιλιάδες φορολογικές διατάξεις κατά την περίοδο που κυβερνάτε. Αυτό είναι μια ομολογία αποτυχίας. 
Κυρίες και κύριοι συνάδελφοι, το ελληνικό φορολογικό σύστημα νοσεί εδώ και δεκαετίες από μία θεμελιώδη αδικία, τα τεκμήρια διαβίωσης. Η Κυβέρνηση επιλέγει να διατηρήσει αυτό το αναχρονιστικό καθεστώς φορολογώντας τους πολίτες όχι για όσα πραγματικά κερδίζουν, αλλά για όσα το κράτος αυθαίρετα υποθέτει ότι κερδίζουν. Φορολογείτε ανύπαρκτα εισοδήματα, τιμωρώντας τη μεσαία τάξη και τις ευάλωτες ομάδες, ενώ την ίδια στιγμή αφήνετε τον μεγάλο πλούτο να διαφεύγει. 
Εμείς προτείνουμε μια βαθιά και ριζοσπαστική τομή, μια φορολογική επανάσταση, θα λέγαμε, που αλλάζει μια για πάντα τη φιλοσοφία της φορολογίας στην Ελλάδα. Προτείνουμε οι πολίτες να φορολογούνται ανάλογα με τα πραγματικά καθαρά τους εισοδήματα, χωρίς τεκμήρια και αφού προηγουμένως αφαιρεθούν τα παντός είδους έξοδά τους με οριζόντιο, ενιαίο και σταθερό φορολογικό συντελεστή, για παράδειγμα 15%.
Αναλογιστείτε τη δύναμη αυτής της πρότασης. Όταν ο πολίτης ξέρει ότι κάθε του έξοδο, από το ενοίκιο και το σουπερμάρκετ μέχρι τον υδραυλικό, τον γιατρό, την τεχνική υποστήριξη, θα αφαιρείται από το φορολογητέο του εισόδημα και όχι απλά θα εκπίπτει κάποιο ποσό φόρου, τι θα κάνει; Θα απαιτεί ο ίδιος, με δική του πρωτοβουλία, την έκδοση απόδειξης για κάθε 1 ευρώ που ξοδεύει. Με αυτόν τον τρόπο, μετατρέπουμε τον κάθε Έλληνα πολίτη στον πιο αποτελεσματικό ελεγκτή της φοροδιαφυγής, πρώτα για τον εαυτό του και μετά για την κοινωνία. Δεν τον κάνουμε ρουφιάνο και καταδότη, όπως τον έκανε η Κυβέρνηση. Γίνεται απλά αποτελεσματικός προστάτης των ίδιων των οικονομικών του συμφερόντων, χωρίς να χρειάζεται να γίνει ρουφιάνος, για να εκδικηθεί τον συμπολίτη του. 
Μιλάμε για μία άλλη νοοτροπία, για μία άλλη Ελλάδα, για μία Ελλάδα του μέλλοντος και όχι της οπισθοδρόμησης. Δεν χρειάζονται πλέον αστυνομικά μέτρα ούτε οριζόντια άδικα τεκμήρια, που ισοπεδώνουν τους έντιμους φορολογούμενους. Το ίδιο το σύστημα αυτορυθμίζεται, η φορολογητέα ύλη αποκαλύπτεται αυτόματα, τα δημόσια έσοδα αυξάνονται και επιτέλους αποδίδεται κοινωνική δικαιοσύνη και όχι μόνο. Όμως, μόνο έτσι θα έρθουν χρήματα και επενδυτές στην Ελλάδα. Επενδυτές και ζεστό χρήμα θα έρθουν στην Ελλάδα όχι μόνο λόγω του χαμηλού φορολογικού συντελεστή, για παράδειγμα 15%, αλλά, κυρίως, λόγω της φορολογικής σταθερότητας και της απόλυτης διαφάνειας που εγγυάται η δική μας επαναστατική πρόταση.
Κυρίες και κύριοι της Κυβέρνησης, η πρότασή σας είναι το απαύγασμα μιας φιλοσοφίας που θέλει το Σύνταγμα και το κράτος υπηρέτη των λίγων ισχυρών και μπαμπούλα των πολλών αδύναμων πολιτών. Είναι μία πρόταση που υπονομεύει την κοινωνική συνοχή και διευρύνει τις ανισότητες. 
Το δίλημμα που τίθεται σήμερα ενώπιον της Βουλής είναι αδυσώπητο. Θέλουμε ένα Σύνταγμα που θα προστατεύει κατ’ εξαίρεση τους στρατηγικούς φίλους-επενδυτές και θα αφήνει απροστάτευτο τον λαό στις αναδρομικές αυθαιρεσίες, στα άδικα τεκμήρια και τους απρόβλεπτους φορολογικούς νόμους ή θέλουμε ένα Σύνταγμα που θα εγγυάται τη φορολογική δικαιοσύνη, θα εγγυάται τη διαφάνεια, τη σταθερότητα και την ισότητα για κάθε Έλληνα και για κάθε Ελληνίδα; Εμείς επιλέγουμε τη δικαιοσύνη, επιλέγουμε την ισονομία. Καλούμε το Σώμα να καταψηφίσει την κυβερνητική πρόταση. Η δική μας εναλλακτική πρόταση θέτει στο επίκεντρο την πραγματική ανάπτυξη, την αξιοπρέπεια του εργαζόμενου και το μέλλον της πατρίδας μας. Και αυτό θα επιδιώξουμε να θεσμοθετηθεί στην επόμενη, την Αναθεωρητική Βουλή. 
Κυρίες και κύριοι συνάδελφοι, περνάμε τώρα στο δεύτερο και εξίσου κρίσιμο πεδίο της Συνταγματικής Αναθεώρησης, στο άρθρο 79, στο άρθρο που καθορίζει πώς, από ποιους και με ποιους ελέγχους διαχειρίζεται το κράτος το δημόσιο χρήμα. Ο προϋπολογισμός του κράτους δεν είναι μια απλή παράθεση λογιστικών αριθμών. Είναι το αποτύπωμα των θυσιών των Ελλήνων πολιτών και, ταυτόχρονα, ο καθρέφτης των πραγματικών προθέσεων κάθε κυβέρνησης. 
Ας δούμε, λοιπόν, τι μας φέρνει εδώ η κυβερνητική Πλειοψηφία. Μας φέρνει μια πρόταση που, πίσω από βαρύγδουπες τεχνοκρατικές εκφράσεις, κρύβει μια συστηματική προσπάθεια αποδυνάμωσης του κοινοβουλευτικού ελέγχου και συγκάλυψης της οικονομικής κακοδιαχείρισης. 
Ας αναλύσουμε τις δύο φιλοσοφίες που συγκρούονται σήμερα σε αυτήν την Αίθουσα. Η Κυβέρνηση προτείνει τη συμπλήρωση του άρθρου με τη φράση «ο προϋπολογισμός οφείλει να διασφαλίζει τη βιώσιμη δημοσιονομική λειτουργία». Ακούγεται αθώο, έτσι δεν είναι; Ποιος θα διαφωνούσε με τη βιωσιμότητα; Όμως, στην πολιτική και νομική γλώσσα, κυρίες και κύριοι της Πλειοψηφίας, οι λέξεις έχουν συγκεκριμένο βάρος. Τι σημαίνει «βιώσιμη δημοσιονομική λειτουργία» με βάση τη δική σας ορολογία; Σημαίνει το συνταγματικό άλλοθι για τη διαρκή λιτότητα. Σημαίνει ότι, όταν αύριο θα περικόπτετε κονδύλια, για παράδειγμα, από την παιδεία, την κοινωνική πρόνοια, την υγεία, θα επικαλείστε το Σύνταγμα, για να δικαιολογήσετε τα αδικαιολόγητα. Θέλετε να μετατρέψετε το Σύνταγμα σε έναν μόνιμο θεσμοθετημένο κόφτη των κοινωνικών δαπανών, προστατεύοντας τις δικές σας αντιλαϊκές πολιτικές επιλογές πίσω από μια αόριστη συνταγματική επιταγή. 
Την ίδια στιγμή, μας μιλάτε για την υποχρέωση κατάθεσης και δημοσιότητας ετήσιου απολογισμού εκ μέρους φορέων που χρηματοδοτούνται από τον κρατικό προϋπολογισμό. Προσπαθείτε να μετατοπίσετε το βάρος της ευθύνης σε τρίτους, στους οργανισμούς, στα νομικά πρόσωπα, στους φορείς. Θέλετε να ελέγχετε τους πάντες, εκτός από τον ίδιο σας τον εαυτό. Άλλωστε, αυτό κάνετε συνεχώς. Πάντα κάποιος άλλος φταίει, όχι, όμως, η Κυβέρνηση.
Και έρχομαι τώρα στη δική μας πρόταση, που αφορά την απόλυτη διαφάνεια και τη δημόσια λογοδοσία. Απέναντι σε αυτήν την τακτική της υπεκφυγής, η δική μας πρόταση εισάγει την απόλυτη, καθαρή και αδιαπραγμάτευτη δημόσια λογοδοσία της εκτελεστικής εξουσίας. Εμείς ορίζουμε ρητά ότι η Κυβέρνηση θα συντάσσει υποχρεωτικά και θα καταθέτει στη Βουλή μαζί με τον προϋπολογισμό και ισολογισμό του κράτους και θα προβαίνει κάθε έτος σε δημόσια λογοδοσία ενώπιον της Βουλής για την πιστή τήρηση του ψηφισθέντος κατά το προηγούμενο έτος προϋπολογισμού. Αυτό φοβάστε! Φοβάστε τον έλεγχο, φοβάστε την αλήθεια των αριθμών, που αποκαλύπτουν τις πράξεις σας. Διότι είναι άλλο πράγμα να ψηφίζετε έναν προϋπολογισμό στα χαρτιά γεμάτο υποσχέσεις και άλλο πράγμα να έρχεστε εδώ στον ναό της δημοκρατίας και να απολογείστε για το πού πήγε και το τελευταίο ευρώ του Έλληνα φορολογούμενου. Είναι άλλο πράγμα να παρουσιάζετε εικονικές ευημερίες και άλλο πράγμα να καταθέτετε έναν πλήρη, αναλυτικό ισολογισμό του κράτους, που αποδεικνύει αν τηρήσατε όσα δεσμευτήκατε ή αν εκτροχιάσατε τα δημόσια οικονομικά, για να εξυπηρετήσετε μικροπολιτικά οφέλη. 
Με τη δική μας πρόταση η κυβέρνηση σταματά να είναι ένας ανεξέλεγκτος διαχειριστής. Υποχρεώνεται να κοιτάξει στα μάτια τους εκπροσώπους του έθνους και κατ’ επέκταση τον ίδιο τον ελληνικό λαό. Αν ένας προϋπολογισμός ψηφίζεται, αλλά δεν τηρείται, τότε η κοινοβουλευτική διαδικασία καταντά μια φάρσα. Εμείς, λοιπόν, βάζουμε τέλος σε αυτήν τη φάρσα. Καθιστούμε την πιστή εκτέλεση του προϋπολογισμού συνταγματική υποχρέωση και τη λογοδοσία της κυβέρνησης κορυφαία θεσμική πράξη. 
Συμπέρασμα; Η Κυβέρνηση θέλει ένα Σύνταγμα που θα της επιτρέπει να κυβερνά στο σκοτάδι, κρυμμένη πίσω από τεχνοκρατικούς όρους και μεταθέτοντας τις ευθύνες της στους χρηματοδοτούμενες φορείς, ενώ εμείς θέλουμε ένα Σύνταγμα που θα φέρνει το φως της διαφάνειας στη διαχείριση του δημόσιου χρήματος από την ίδια την κυβέρνηση. Θέλουμε η κυβέρνηση να λογοδοτεί, να ελέγχεται και μέσω αυτού να διορθώνεται προς όφελος του λαού. 
Καλούμε τα κόμματα της Αντιπολίτευσης να απορρίψετε την κυβερνητική πρόταση της συγκάλυψης και του κόφτη των κοινωνικών αναγκών, να υπερψηφίσουμε όλοι μαζί στην επόμενη Βουλή τη διαφάνεια, τη θεσμική σοβαρότητα και τον σεβασμό στα χρήματα του ελληνικού λαού. 
Σας ευχαριστώ πολύ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε.
Τώρα τον λόγο έχει η κ. Άννα Μάνη-Παπαδημητρίου από τη Νέα Δημοκρατία. 
ΑΝΝΑ ΜΑΝΗ-ΠΑΠΑΔΗΜΗΤΡΙΟΥ: Ευχαριστώ, κύριε Πρόεδρε.
Κυρίες και κύριοι συνάδελφοι, σήμερα συζητούμε τους κανόνες με τους οποίους το κράτος φορολογεί, διαχειρίζεται τους δημόσιους πόρους και λογοδοτεί γι’ αυτό στους πολίτες, συζητούμε, δηλαδή, τον τρόπο με τον οποίο ασκείται η δημοσιονομική πολιτική σε ένα σύγχρονο κράτος δικαίου. 
Τα άρθρα 78 και 79 συγκροτούν τον θεσμικό πυρήνα του δημοσιονομικού μας Συντάγματος. Η αναθεώρησή τους αποτελεί επιλογή υπέρ της ασφάλειας δικαίου, της διαφάνειας και της δημοσιονομικής υπευθυνότητας. 
Το άρθρο 78 εκφράζει μία θεμελιώδη συνταγματική αρχή: «Κανένας φόρος δεν μπορεί να επιβάλλεται αναδρομικά. Η φορολογική πολιτική είναι αναγκαία για τη λειτουργία του κράτους, αλλά η άσκησή της δεν μπορεί να είναι απρόβλεπτη ούτε να αιφνιδιάζει τον πολίτη. Για τον λόγο αυτόν, η κατάργηση της δυνατότητας αναδρομικής επιβολής φόρων, που προτείνουμε ως Νέα Δημοκρατία, αποτελεί μία ουσιαστική ενίσχυση του κράτους δικαίου. Η πολιτεία οφείλει να θεσπίζει κανόνες που ισχύουν για το μέλλον και όχι να μεταβάλλει εκ των υστέρων τις οικονομικές υποχρεώσεις των πολιτών. Η εμπιστοσύνη προς το κράτος οικοδομείται όταν οι κανόνες είναι σαφείς, σταθεροί και προβλέψιμοι. 
Στην ίδια κατεύθυνση κινείται και η δυνατότητα θέσπισης σταθερού φορολογικού καθεστώτος, για στρατηγικές για την εθνική οικονομία ιδιωτικές επενδύσεις. Δεν πρόκειται για προνομιακή μεταχείριση. Πρόκειται για τη συνταγματική αναγνώριση μιας πραγματικότητας που ισχύει διεθνώς. Οι επενδύσεις κατευθύνονται εκεί όπου υπάρχουν σταθεροί κανόνες και θεσμική αξιοπιστία. 
Η προβλεψιμότητα αποτελεί σήμερα ανταγωνιστικό πλεονέκτημα κάθε σύγχρονης οικονομίας. Και είναι αδιαμφισβήτητο ότι η οικονομία είναι, ίσως περισσότερο από κάθε άλλο πεδίο, ο χώρος όπου οι εξελίξεις τρέχουν με ρυθμούς που συχνά υπερβαίνουν την ικανότητα του νομοθέτη και των θεσμών να τις παρακολουθήσουν. 
Το δίκαιο καλείται διαρκώς να προσαρμόζεται σε νέες πραγματικότητες, ενώ το Σύνταγμα από τη φύση και την αποστολή του οφείλει να διατηρεί τη σταθερότητα και τη διαχρονικότητά του. Αυτή ακριβώς η ισορροπία μεταξύ θεσμικής σταθερότητας και κοινωνικοοικονομικής προσαρμοστικότητας αποτελεί μία από τις μεγαλύτερες προκλήσεις της παρούσης Συνταγματικής Αναθεώρησης. 
Αγαπητοί συνάδελφοι, τα είπε και ο Εισηγητής μας, ο Υπουργός κ. Σκυλακάκης: Δεν μπορούμε να παραβλέψουμε ότι το Σύνταγμα του 1975 διαμορφώθηκε μέσα σε ένα ιστορικό, πολιτικό και οικονομικό περιβάλλον που απέχει σημαντικά από το σημερινό. Τότε δεν είχε ακόμη αναδειχθεί η παγκοσμιοποίηση ως καθοριστικός παράγοντας της οικονομικής ζωής. Η Ελλάδα δεν είχε ενταχθεί στην ευρωπαϊκή ενοποίηση με το εύρος και το βάθος που γνωρίζουμε σήμερα. Οι αγορές ήταν πολύ λιγότερο αλληλοεξαρτώμενες, τα κεφάλαια δεν διακινούνταν με τη σημερινή ταχύτητα και οι επενδύσεις παρέμεναν σε μεγάλο βαθμό εντός των εθνικών συνόρων.
Σήμερα, όμως, η πραγματικότητα είναι διαφορετική. Οι οικονομικές εξελίξεις διαμορφώνονται σε ένα διεθνές περιβάλλον έντονου ανταγωνισμού, αλληλεξάρτησης και συνεχών και ραγδαίων τεχνολογικών, και όχι μόνο, μεταβολών. Η Συνταγματική Αναθεώρηση καλείται να διασφαλίσει ότι το θεσμικό μας πλαίσιο θα παραμείνει λειτουργικό, ανθεκτικό και επαρκές απέναντι στις προκλήσεις των επόμενων δεκαετιών.
Στο σημείο αυτό, θα ήθελα να κάνω και μια σύντομη αναφορά στη χθεσινή μας συζήτηση για τον προληπτικό έλεγχο συνταγματικότητας των νόμων, που εμείς ως Νέα Δημοκρατία προτείνουμε -και μάλιστα πιο συγκεκριμένα- να γίνεται αυτός ο προληπτικός έλεγχος συνταγματικότητας των νόμων από το Ανώτατο Ειδικό Δικαστήριο. 
Άκουσα, νωρίτερα, τον αγαπητό συνάδελφο από τον ΣΥΡΙΖΑ, τον κ. Ξανθόπουλο, στον οποίο εύχομαι και επίσης ολόψυχα χρόνια πολλά για τη σημερινή του γιορτή, να κάνει ίσως μια σκέψη -δεν άκουσα ακριβώς τη διατύπωσή του- για το Ελεγκτικό Συνέδριο. 
Γνωρίζουμε όλοι ότι το Σύνταγμα, από το 1975 μέχρι σήμερα, έχει αποδείξει την αντοχή και τη θεσμική του αξία. Καθώς, όμως, η πραγματικότητα έχει αλλάξει ριζικά, πρέπει όλο αυτό να μας προβληματίσει. Ακούμε τους προβληματισμούς της Αντιπολίτευσης για τη διατήρηση του διάχυτου και παρεμπίπτοντος ελέγχου συνταγματικότητας από τα δικαστήρια. Είναι, ναι, μια ουσιαστική συζήτηση. 
Παράλληλα, όμως, πρέπει να αναζητήσουμε και την αναγκαία ισορροπία. Δεν χρειάζεται, συνάδελφοι, ένας εύλογος χρονικός ορίζοντας, για την κρίση συνταγματικότητας, ώστε να προστατεύεται η ασφάλεια δικαίου, όχι μόνο για τις επενδύσεις ή για τις μεγάλες επενδύσεις, αλλά και για τις μικρές επιχειρήσεις, για κάθε πολίτη; Πρόκειται για ένα ερώτημα, που πρέπει όλους να μας προβληματίσει. Γιατί η ανατροπή μιας κατάστασης, μετά από πολλά χρόνια, μπορεί να έχει συνέπειες σοβαρές για ανθρώπους που βασίστηκαν σε ένα ισχύον θεσμικό πλαίσιο.
Όπως, επίσης, η εκ των υστέρων και μετά από πολλά χρόνια κρίση περί αντισυνταγματικότητας ενός δημοσιονομικού νόμου μπορεί να διαταράξει τη δημοσιονομική ισορροπία και εδώ με σοβαρές συνέπειες για το ευρύτερο δημόσιο συμφέρον, με συνέπειες για τον ίδιο τον λαό και όλα αυτά πάντα με σεβασμό στην αρχή της διάκρισης των εξουσιών. 
Γνωρίζουμε ότι το Σύνταγμά μας επιτρέπει περιορισμούς στα δικαιώματα, αρκεί να μην πλήττεται ο πυρήνας των δικαιωμάτων και εν προκειμένω -και όπως έχουν οι προτάσεις της Νέας Δημοκρατίας για την αναθεώρηση των συγκεκριμένων διατάξεων- εκτιμώ ότι δεν πλήττεται ο πυρήνας κανενός δικαιώματος και ότι τηρείται η αρχή της αναλογικότητας, που επιβάλλει το 25 του Συντάγματος. 
Περαιτέρω, εξίσου σημαντική είναι και η πρόταση για την αναθεώρηση του άρθρου 79. Η εισαγωγή της αρχής της βιώσιμης δημοσιονομικής διαχείρισης δεν είναι απλά μία οικονομική επιλογή. Αποτελεί επιλογή ευθύνης απέναντι στις επόμενες γενιές. Ένα κράτος που συσσωρεύει ανεξέλεγκτα βάρη, υπονομεύει τις ευκαιρίες και τις προοπτικές των παιδιών μας. Αντίθετα, ένα κράτος που ασκεί συνετή δημοσιονομική πολιτική, διασφαλίζει ότι θα μπορεί να συνεχίσει και στο μέλλον να μεριμνά για την παιδεία, την υγεία, την άμυνα, τις δημόσιες επενδύσεις και τις λοιπές αποστολές του.
Παράλληλα, η συνταγματική κατοχύρωση της υποχρέωσης δημοσιοποίησης ετήσιου απολογισμού όλων των φορέων που χρηματοδοτούνται από τον κρατικό προϋπολογισμό ενισχύει ουσιαστικά τη λογοδοσία.
Κυρίες και κύριοι συνάδελφοι, η εμπειρία των τελευταίων δεκαετιών απέδειξε ότι η οικονομική σταθερότητα δεν είναι αντίπαλος της κοινωνικής πολιτικής. Είναι η αναγκαία προϋπόθεσή της. Χωρίς ισχυρά δημοσιονομικά οικονομικά, δημόσια οικονομικά, δεν μπορούν να υπάρξουν ούτε αποτελεσματικές κοινωνικές πολιτικές ούτε βιώσιμη ανάπτυξη. 
Η προτεινόμενη από τη Νέα Δημοκρατία αναθεώρηση των άρθρων 78 και 79 του Συντάγματος κινείται ακριβώς προς αυτήν την κατεύθυνση. Ενισχύει την ασφάλεια δικαίου, ενδυναμώνει την εμπιστοσύνη μεταξύ κράτους και πολίτη, κατοχυρώνει μεγαλύτερη δημοσιονομική υπευθυνότητα και αναβαθμίζει τη λογοδοσία της δημόσιας διοίκησης και πάντα και σε εναρμόνιση και με το Ενωσιακό Δίκαιο. 
Ένα σύγχρονο Σύνταγμα οφείλει να καλλιεργεί εμπιστοσύνη, να εγγυάται σταθερότητα και να δημιουργεί τις προϋποθέσεις για μια οικονομία που αναπτύσσεται μέσα σε ένα ασφαλές και αξιόπιστο θεσμικό περιβάλλον.
Συνοψίζοντας, κυρίες και κύριοι συνάδελφοι, η πρόταση της Νέας Δημοκρατίας για την αναθεώρηση των άρθρων 78 και 79 είναι μια καθαρή επιλογή υπέρ της σταθερής δημοσιονομικής πολιτικής και της εμπιστοσύνης. Λέμε ξεκάθαρα: Τέλος στην αναδρομική επιβολή φόρων. Ένα κράτος δικαίου δεν μπορεί να αλλάξει εκ των υστέρων τους κανόνες. Παράλληλα, δημιουργούμε ένα σταθερό φορολογικό πλαίσιο για στρατηγικές επενδύσεις, γιατί η ανάπτυξη χρειάζεται κανόνες που εμπνέουν εμπιστοσύνη και όχι διαρκή αβεβαιότητα.
Με την αναθεώρηση του άρθρου 79 κατοχυρώνουμε τη δημοσιονομική υπευθυνότητα και τη λογοδοσία στη διαχείριση κάθε ευρώ του Έλληνα φορολογούμενου. 
Αυτή είναι η πρότασή μας: Ένα Σύνταγμα με το βλέμμα στις επόμενες γενιές, ένα Σύνταγμα που ενισχύει την αξιοπιστία της πολιτείας, προστατεύει τον πολίτη και δημιουργεί σταθερές προϋποθέσεις για ανάπτυξη και ευημερία για όλους. Και ας μην ξεχνάμε ότι ισχυρή οικονομία σημαίνει ισχυρή πατρίδα. 
Σας ευχαριστώ.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κύριε Σκυλακάκη, θα αναλάβετε εκ νέου καθήκοντα Προέδρου, γιατί θέλω να κάνω την παρέμβασή μου και μετά θα παραμείνετε για λίγο, μέχρι να έρθει η Αντιπρόεδρος να σας αναπληρώσει.  
(Στο σημείο αυτό την Έδρα της Επιτροπής καταλαμβάνει το μέλος αυτής κ. ΘΕΟΔΩΡΟΣ ΣΚΥΛΑΚΑΚΗΣ)
ΘΕΟΔΩΡΟΣ ΣΚΥΛΑΚΑΚΗΣ (Προεδρεύων της Επιτροπής): Κύριε Πρόεδρε, έχετε τον λόγο. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, η παρούσα ενότητα και οι προτάσεις αναθεώρησης των συγκεκριμένων άρθρων, κατά τη γνώμη μου, είναι ίσως από τα πιο σημαντικά πράγματα που έχουμε να συζητήσουμε στη Συνταγματική Αναθεώρηση. 
Μαζί με το άρθρο 16 και την πρωτοβουλία μας για τα ιδιωτικά πανεπιστήμια, μαζί με την αναθεώρηση του 24 για την προστασία του περιβάλλοντος και τον εξορθολογισμό των διατάξεων αυτών, μαζί με τα ζητήματα του προληπτικού ελέγχου της συνταγματικότητας των νόμων, με την αλλαγή του 17 για την προστασία της περιουσίας εν τη ευρεία εννοία, που περιλαμβάνει το σύνολο των περιουσιακών στοιχείων και όχι μόνο την ακίνητη περιουσία, είναι πραγματικά, κατά τη γνώμη μου, μία μεγάλη ιδεολογική και πολιτική συζήτηση αυτή σε αυτά τα σημεία. 
Και, όντως, με αυτές τις παρεμβάσεις, το Σύνταγμά μας αποκτά έναν διαφορετικό χαρακτήρα, αντιμετωπίζοντας μία σειρά θεμάτων, όπως το ζήτημα των δημοσιονομικών κανόνων και της ενσωμάτωσης, σύμφωνα με τη διατύπωση, βέβαια, έτσι όπως το λέει η πρόταση της Νέας Δημοκρατίας, δηλαδή, το ότι ο προϋπολογισμός οφείλει να διασφαλίζει τη βιώσιμη δημοσιονομική λειτουργία. 
Το πρώτο ερώτημα το οποίο έχω να κάνω προς τις πτέρυγες της Αριστεράς, είναι: Γιατί έχετε αντίρρηση σε αυτό; Δεν θέλει η Αριστερά τη διασφάλιση της βιώσιμης δημοσιονομικής λειτουργίας; 
Άκουσα τον Γραμματέα της Επιτροπής μας και καλό συνάδελφο, τον κ. Ξανθόπουλο, να λέει ότι για τους μαρξιστές -δεν ξέρω αν είπατε τον όρο «μαρξιστές»-, για την Αριστερά είναι πρωτίστως πολιτική οικονομία. Τι ακριβώς σημαίνει αυτό; Το έχω ακούσει πολλές φορές να αναδιατυπώνεται αυτό. «Για εμάς, εκείνο που έχει σημασία είναι ο άνθρωπος και όχι οι αριθμοί». Μάλιστα. 
Θέλω ακριβώς να καταλάβω αυτήν τη διατύπωση, γιατί αυτή η διατύπωση και αυτή η αντίληψη είναι που έχουν οδηγήσει στην πτώχευση. Εγώ έχω το προνόμιο -λέω, προνόμιο- να είμαι πολλά χρόνια στο Κοινοβούλιο, να συνεδριάζω σε αυτήν εδώ την Αίθουσα, σε αυτά τα έδρανα, όταν εδώ συνεδρίαζε η Επιτροπή Οικονομικών. Ήμουν τότε νέος Βουλευτής -πριν από αρκετά χρόνια- εδώ να εξετάζουμε τον προϋπολογισμό. Ξέρετε τι συζητούσαμε εκείνα τα χρόνια; Πόσο επεκτατικός θα είναι ο προϋπολογισμός, πόσες αυξήσεις θα ενσωματωθούν, πόσο θα αυξηθούν οι δαπάνες του προϋπολογισμού. 
Επειδή κατηγορήθηκε η κυβέρνηση Καραμανλή, όταν ερχόταν ο Υπουργός Οικονομικών και έλεγε: «Ακούστε να δείτε, έχουμε ένα δυσθεώρητο χρέος, ακούστε να δείτε, διαμορφώνουμε ελλείμματα τα οποία δεν μπορούμε αενάως να τα χρηματοδοτούμε με δανεισμό» και παρά ταύτα έκανε και αυξήσεις, η κριτική της Αριστεράς ήταν: «Τι τους δίνετε;», το θυμάμαι ακόμα, επειδή δίνανε κάτι αυξήσεις της τάξης του 2%, του 3%. «Μία πορτοκαλάδα και ένα κουλούρι». 
«Πορτοκαλάδα και κουλούρι», αλλά το ερώτημα ήταν: Μπορούσε ο προϋπολογισμός να αντέξει «την πορτοκαλάδα και το κουλούρι»; Απεδείχθη, με επώδυνο τρόπο, ότι δεν μπορούσε. Διότι μετά από «την πορτοκαλάδα και το κουλούρι» έπρεπε να πάμε στη δημοσιονομική προσαρμογή και να κόβονται οι μισθοί κατά 30%, 35% και 40% από «την πορτοκαλάδα και το κουλούρι»! 
Ξαναρωτάω, λοιπόν. Αυτό δεν αναιρεί τις διαφορές πολιτικής. Τι αναιρεί; Τη φαντασίωση ότι κάπου υπάρχουν κάτι ατελείωτα χρήματα, τα οποία για λόγους πολιτικής ο καθένας μπορεί να τα κάνει ό,τι θέλει. Τα ανύπαρκτα χρήματα! Δεν αναιρεί -επαναλαμβάνω- τις διαφορές πολιτικής, ίσα-ίσα κατ’ επανάληψη έχω πει ότι τις κάνει τρομερά ενδιαφέρουσες. Γιατί τις κάνει τρομερά ενδιαφέρουσες; Διότι ξαφνικά πρέπει να έρθουν οι πολιτικές δυνάμεις και να πουν: Με αυτόν τον προϋπολογισμό εγώ έχω αυτές τις δυνατότητες, αλλά, επειδή είμαι ένας καλός αριστερός άνθρωπος, προτείνω να κόψουμε πλήρως τις αμυντικές δαπάνες, να μειώσουμε τον αριθμό των αστυνομικών, να μειώσουμε τον αριθμό των στρατιωτικών και, αντίθετα, να αυξήσουμε το προσωπικό το υγειονομικό. 
Τότε αποκτάνε, όμως, νόημα οι διαφορές της πολιτικής. Όταν λες: «Εγώ δεν θέλω να πω το ένα, γιατί δεν θέλω να πειράξω κανέναν, γιατί δεν θέλω να τοποθετηθώ πάνω στα ζητήματα, γιατί δεν θέλω να βάλω καμία επιλογή» ή: «Εγώ, ξέρετε, θα βάλω στις επιχειρήσεις 70% φόρο για να χρηματοδοτήσω το πρόγραμμά μου». Ωραία, για βγες και πες το και κάνε μου και μια πρόβλεψη εσόδων με το 70% φόρου. Θα μείνει η επιχείρηση εδώ; Θα γίνονται διανομές μερισμάτων; Θα συνεχίσουν να λειτουργούν; Θα σηκωθεί να φύγει το κεφάλαιο; Θα ερημώσει ο τόπος; Θα εκτοξευτεί η ανεργία; Ναι, αλλά να την κάνουμε αυτήν τη συζήτηση. 
Και ερωτώ: Γιατί δεν είναι σωστή η ρήτρα που λέει ότι όποιος προτείνει ό,τι προτείνει μέσα στο Σύνταγμα θα πρέπει να προτείνει βιώσιμα δημόσια οικονομικά; Δεν είναι μια πιο ειλικρινής συζήτηση αυτή που σας λέω εγώ τώρα, αντί να λέμε αυτά τα οποία έχω ακούσει κατά καιρούς από την Αριστερά; 
Το θυμάστε το προεκλογικό πρόγραμμα του ΣΥΡΙΖΑ, 80 δισεκατομμύρια. Και ρωτάμε: Παιδιά, 80 δισεκατομμύρια από πού; Και είπαμε: Μπορεί η κάθε πρόταση να έχει μια κοστολόγηση, για να μπορούμε να συνεννοηθούμε; Τι σημαίνει 80 δισεκατομμύρια; Να πάρω ένα καινούργιο δάνειο 80 δισεκατομμυρίων; Να χρεώσω τη χώρα ή να μην τη χρεώσω; Πού θα τα βρείτε τα 80 δισεκατομμύρια; Θα αυξήσετε τον φόρο;
Ακούω τώρα στη δημόσια συζήτηση να λέγεται «θα φορολογήσουμε τους πλουσίους» και ακούω κάτι λογαριασμός που από εκεί που είναι να βγάλουν κάτι δισεκατομμύρια, αφού είναι εξοντωτικές οι φορολογίες, δίνουν -για παράδειγμα- 300 εκατομμύρια. Ε, κάτσε να κάνουμε μια συζήτηση η οποία να έχει ένα νόημα και ένα περιεχόμενο!
Γιατί, λοιπόν, δεν είναι καλός ο δημοσιονομικός κανόνας στο Σύνταγμα, αυτό το -εγώ θα πω- λιτό, που λέει τα βιώσιμα δημόσια οικονομικά; Εγώ θεωρώ ότι από την πλευρά της Αριστεράς την αποφεύγετε αυτήν τη συζήτηση, γιατί δεν θέλετε να έρθετε ενώπιος ενωπίω με τα πραγματικά διλήμματα της πολιτικής και -τονίζω- εκεί θα φανούν και οι πραγματικές διαφορές της πολιτικής και εκεί θα αποκτήσει και η πολιτική και οι πολιτικές διαφοροποιήσεις πραγματικό νόημα. 
Το να λες και να τάζεις ό,τι να ’ναι προς πάσα κατεύθυνση, αυτό είναι εύκολο και δωρεάν. Όχι, για να δούμε τις κοινωνικές συμμαχίες, αφού σας αρέσουν οι κοινωνικές αντιστοιχίσεις, για να δούμε με ποιους πας και ποιους αφήνεις.
Για βγες και πες ότι, ξέρετε -εγώ το δέχομαι- θα αυξήσω τους μισθούς των δημοσίων υπαλλήλων, άποψή μου, 30%. Ωραία, πες το. Όμως, για να χρηματοδοτήσω την αύξηση του 30%, ξέρετε, θα επιβαρύνω τις μικρές και μεσαίες επιχειρήσεις με αύξηση φόρου κατά 20%. Ε, πες το αυτό! Φτιάξε κοινωνικοπολιτική συμμαχία. Πες: Θα με ψηφίζουν οι δημόσιοι υπάλληλοι, θα πάρω τα λεφτά από τις μικρές επιχειρήσεις και θα πάω να τα δώσω στους δημόσιους υπαλλήλους. Είναι άποψη αυτό, ρε παιδί μου. 
Εκείνο που δεν είναι άποψη είναι ότι από κάπου θα βρίσκω λεφτά και δεν θέλω να σας πω από πού και ότι δεν είναι ανάγκη να έχουμε οποιαδήποτε σχέση εσόδων-εξόδων στον προϋπολογισμό.
Η μόνη κριτική που δεν προέρχεται από τη δική σας την πλευρά, θα μπορούσε να προέρχεται από τη δική μας την πλευρά στον δημοσιονομικό κανόνα, σε συνταγματικό επίπεδο, είναι η κριτική της έκτακτης συνθήκης και εν μέρει των οικονομικών κύκλων. Δηλαδή, τι; Έχω έναν υφεσιακό οικονομικό κύκλο. Σε αυτόν τον υφεσιακό οικονομικό κύκλο μπορώ να αυξήσω τη δαπάνη, για να μπορέσω κάπως να αντισταθμίσω τις συνέπειες της ύφεσης; Πόσο μπορώ; Χρειάζεται, ας το πω, μία ρήτρα διαφυγής; 
Το πιο χαρακτηριστικό παράδειγμα -νομίζω- ρήτρας διαφυγής ήταν ο κορωνοϊός. Μου συνέβη ο κορωνοϊός. Είναι σιδερένιος αυτός ο κανόνας ή πρέπει να βάλουμε κάποιες ρήτρες διαφυγής για ορισμένα, συγκεκριμένα περιγραφόμενα περιστατικά, που μπορεί τότε, όντως, αν είναι σιδερένιος ο δημοσιονομικός κανόνας, να μη μας επιτρέπει να κάνουμε κάτι;
Αυτό, λοιπόν, είναι μία κριτική την οποία εγώ μπορώ να την ακούσω και θεωρώ ότι κάπως η τελική διατύπωση θα πρέπει να έχει μία ρήτρα διαφυγής. Το λέω πάλι με ανησυχία και επιφύλαξη -και αυτό δεν είναι περίσκεψη-, διότι καμιά φορά οι ρήτρες διαφυγής γίνονται ο κανόνας της αποφυγής της βασικής κατεύθυνσης και αρχής. Αλλά εκεί αντιλαμβάνομαι έναν προβληματισμό και ενδεχομένως χρειάζεται μια προσεκτική διατύπωση και μια στάθμιση αρκετά -ας το πω- κλειστή, ώστε να μην υπάρχει κατάχρηση του δημοσιονομικού κανόνα. Αλλά θεωρώ ότι είναι από τις σπουδαιότερες και σημαντικότερες προτάσεις τις οποίες κάνουμε.
Και δεν έχω συμπεριλάβει την κριτική μου -ενδεχομένως θα το κάνω σε επόμενη φάση- τα κόμματα τα λεγόμενα εθνικιστικά και πατριωτικά και λαϊκιστικά -τι είναι;-, διότι θέλω να ακούσω και αυτοί τι λένε ως προς το ζήτημα αυτό, διότι και αυτοί είναι απορριπτικοί, αλλά είναι απορριπτικοί πάλι γιατί δεν θέλουν την ανάληψη των ευθυνών. 
Ευχαριστώ πολύ. 
ΘΕΟΔΩΡΟΣ ΣΚΥΛΑΚΑΚΗΣ (Προεδρεύων της Επιτροπής): Ευχαριστούμε πολύ τον Πρόεδρο. 
Μια που είμαι Προεδρεύων, να επισημάνω ότι μία πορτοκαλάδα και ένα κουλούρι επί 365 κάνει πάνω από 1.000 ευρώ. Το λέω για λόγους τάξεως. 
Ο επόμενος ομιλητής μας είναι ο κ. Παπαηλιού. Μετά τον κ. Παπαηλιού είναι ο κ. Κωνσταντινίδης, ο κ. Κωτσός, η κ. Τζάκρη και μετά είναι ο κ. Γαβρήλος και ο κ. Ηλιόπουλος, για να έχουμε την πλήρη εικόνα, και εκεί τελειώνουμε. 
Ορίστε, κύριε Παπαηλιού, έχετε τον λόγο.
ΓΕΩΡΓΙΟΣ ΠΑΠΑΗΛΙΟΥ: Κυρίες και κύριοι συνάδελφοι, νομίζω ότι ο κ. Βορίδης έφυγε, αλλά δεν έχει σημασία. Και η τοποθέτησή του, όπως και η τοποθέτηση του Γενικού Εισηγητή του κυβερνώντος κόμματος, αλλά και οι τοποθετήσεις των συναδέλφων Βουλευτών της Νέας Δημοκρατίας, νομίζω ότι αποπνέουν μέσω της επιβολής της μιας πολιτικής, «there is no alternative» -ήταν η πολιτική που ξεκίνησε, και όχι μόνον, από την Μάργκαρετ Θάτσερ-, μια πολιτική βάσει της οποίας οι αριθμοί ευημερούν και οι άνθρωποι υποφέρουν. Και είναι γεγονός ότι αυτό συμβαίνει σήμερα στον τόπο μας, από τότε τουλάχιστον που ανέλαβε η Νέα Δημοκρατία τη διακυβέρνηση της χώρας. 
Είπε και κάτι άλλο ο κ. Βορίδης, ότι η χρεοκοπία οφείλεται σε λάθος οικονομικές επιλογές. Πάντως αυτές τις λάθος οικονομικές επιλογές, δεν τις έκαναν οι κυβερνήσεις άλλες, παρά μόνον εκείνες της Νέας Δημοκρατίας. 
(Στο σημείο αυτό την Έδρα της Επιτροπής καταλαμβάνει η Αντιπρόεδρος αυτής κ. ΕΥΑΓΓΕΛΙΑ ΛΙΑΚΟΥΛΗ)
Η προτεινόμενη αναθεώρηση του άρθρου 78 φαίνεται εκ πρώτης όψεως τεχνική. Στην πραγματικότητα αφορά το κοινωνικό ζήτημα, τον πυρήνα της κοινωνικής σύγκρουσης περί τη φορολογία. Η πρόταση προβλέπει αφενός πλήρη απαγόρευση κάθε αναδρομικής φορολογικής επιβάρυνσης και, βέβαια, δυνατότητα παροχής σταθερού φορολογικού καθεστώτος σε στρατηγικές επενδύσεις. Κατ’ αρχάς, δεν διευκρινίζεται τι είναι η στρατηγική επένδυση. Εγώ θα έλεγα ότι το ποια είναι η στρατηγική επένδυση εξαρτάται από πολιτικές αποφάσεις οι οποίες συνδέονται με τη στρατηγική που ακολουθεί η κάθε χώρα, της οποίας εκ των πραγμάτων ηγούνται δυνάμεις κοινωνικές της μιας ή της άλλης πλευράς. 
Η κυβερνητική επιχειρηματολογία ομιλεί για ασφάλεια δικαίου και επενδυτική σταθερότητα. Υπηρετείτε, λέτε, τη φορολογική και δημοσιονομική σταθερότητα. Δεν ακούστηκε από κανέναν ο όρος «φορολογική δικαιοσύνη». Κι όμως, στο άρθρο 4 παρ. 5 του Συντάγματος ορίζεται ότι οι Έλληνες συνεισφέρουν χωρίς διακρίσεις στα δημόσια βάρη ανάλογα με τις δυνάμεις τους. Αυτό φαίνεται είναι κάτι που δεν το λαμβάνετε καν υπ’ όψιν. Το ανατρέπετε με τις πολιτικές σας. 
Ποιος προστατεύεται από αυτήν τη συνταγματική εγγύηση περί στρατηγικών επενδύσεων; Ο μικρομεσαίος επιχειρηματίας, ο μικρός επαγγελματίας, ο αγρότης, ο εργαζόμενος στον δημόσιο ή στον ιδιωτικό τομέα, ο συνταξιούχος; Όχι. Προστατεύονται οι μεγάλοι οικονομικοί όμιλοι, που αποκτούν πρόσθετη θεσμική ασφάλεια έναντι μελλοντικών δημοκρατικών επιλογών των πολιτών, του λαού. 
Το Σύνταγμα δεν είναι ουδέτερο απέναντι στις κοινωνικές ανισότητες. Η δημοκρατική αρχή δεν εξαντλείται στην τυπική ισότητα, αλλά απαιτεί ουσιαστικές δυνατότητες κοινωνικής συμμετοχής. Υπ’ αυτήν τη σκοπιά η φορολογία δεν είναι απλός μηχανισμός είσπραξης δημοσίων εσόδων. Είναι εργαλείο οικονομικής και κοινωνικής αναδιανομής και κοινωνικής ισχύος. Η ελευθερία χωρίς κοινωνική ισότητα οδηγεί σε κυριαρχία των οικονομικά ισχυρών επί των υπολοίπων. 
Το Ελληνικό Σύνταγμα δεν κατοχυρώνει μόνο την οικονομική ελευθερία, αλλά και την κοινωνική λειτουργία της ιδιοκτησίας και την υποχρέωση του κράτους να παρεμβαίνει για τη μείωση των ανισοτήτων. Η συνταγματική κατοχύρωση ειδικών φορολογικών εγγυήσεων υπέρ επενδυτικών σχημάτων δημιουργεί εύλογα το ερώτημα αν οδηγούμαστε σε μία νέα μορφή ασύμμετρης συνταγματικής προστασίας, όπου τα δικαιώματα του μεγάλου κεφαλαίου ενισχύονται περισσότερο από τα κοινωνικά δικαιώματα. 
Το σύγχρονο Σύνταγμα πρέπει να λειτουργεί ως πλαίσιο ισορροπίας μεταξύ οικονομικής αποτελεσματικότητας και κοινωνικής συνοχής. Στην προκειμένη περίπτωση, η συνταγματοποίηση συγκεκριμένων οικονομικών και πολιτικών επιλογών ενδέχεται να περιορίσει τη δυνατότητα των μελλοντικών δημοκρατικών πλειοψηφιών να εφαρμόσουν διαφορετικές πολιτικές. 
Εν προκειμένω, δεν πρόκειται για επενδυτικά κίνητρα. Συζητούμε για το αν μία μελλοντική κυβέρνηση θα μπορεί να μεταβάλλει τη φορολογική πολιτική βάσει των κοινωνικών αναγκών ή αν θα δεσμεύεται από συνταγματικές εγγυήσεις υπέρ συγκεκριμένων οικονομικών συμφερόντων. Η αρχή της φοροδοτικής ικανότητας αποτελεί θεμελιώδη συνταγματική αρχή του κοινωνικού κράτους. Η φορολογία, λοιπόν, οφείλει να κατανέμει τα βάρη αναλογικά με την οικονομική δύναμη κάθε πολίτη. 
Συνεπώς, η συζήτηση που διεξάγεται εν όψει της Αναθεώρησης του Συντάγματος δεν είναι τεχνική, είναι βαθιά πολιτική. Με το Σύνταγμα πρέπει να διευκολύνεται η αναδιανομή όταν η κοινωνία το απαιτεί και όχι, βέβαια, ένα σύνταγμα να καθιστά δυσκολότερη κάθε μεταβολή της φορολογικής και της οικονομικής πολιτικής. 
Τέλος, όσον αφορά το άρθρο 79, εισάγεται η συνταγματική υποχρέωση ο προϋπολογισμός να διασφαλίζει τη δημοσιονομική ισορροπία για τη βιώσιμη δημοσιονομική λειτουργία. Η έννοια αυτή παραπέμπει ευθέως στους κανόνες δημοσιονομικής πειθαρχίας που έχουν κυριαρχήσει στην Ευρώπη μετά την κρίση χρέους. Όμως, η συζήτηση -και εδώ αυτό που πρέπει να κάνουμε- δεν αφορά λογιστικούς κανόνες. Αφορά το ποιος αποφασίζει την οικονομική πολιτική. Η δημοκρατία δεν μπορεί να περιορίζεται από συνταγματικές δεσμεύσεις που αφαιρούν κρίσιμες επιλογές από τη λαϊκή κυριαρχία. 
Αν το Σύνταγμα επιβάλλει εκ των προτέρων συγκεκριμένο οικονομικό προσανατολισμό, τότε μειώνεται το περιθώριο επιλογής πολιτικών από τους πολίτες, μέσω εκλογών. Πρόκειται, συνεπώς, για περιορισμό της δημοκρατίας. Η οικονομική πολιτική παύει με αυτόν τον τρόπο να είναι αντικείμενο δημοκρατικής διαμάχης και μετατρέπεται σε συνταγματική επιταγή. Είναι αυτό που είπα προηγουμένως, ότι δεν υπάρχει εναλλακτική. 
Η λιτότητα έχει παρουσιαστεί ως τεχνική αναγκαιότητα. Στην πραγματικότητα, ήταν και είναι πολιτική επιλογή. Έχει χαρακτηριστεί η συνταγματικοποίηση δημοσιονομικών περιορισμών ως χαρακτηριστικό παράδειγμα μετάβασης από το κοινωνικό στο νεοφιλελεύθερο κράτος. Όταν το Σύνταγμα, λοιπόν, κατοχυρώνει κανόνες ισοσκελισμένων υπολογισμών, το κοινωνικό κράτος παύει να αποτελεί προτεραιότητα και μετατρέπεται σε μεταβλητή, που προσαρμόζεται στις απαιτήσεις της δημοσιονομικής πειθαρχίας. 
Ο προϋπολογισμός δεν είναι μια απλή λογιστική πράξη. Είναι μια πολιτική πράξη ενός κράτους, ενός κρατικού σχηματισμού. Μέσω του προϋπολογισμού αποφασίζεται ποιος θα φορολογηθεί και σε τι ύψος, ποιος θα ενισχυθεί, τι δαπάνες θα γίνουν για την εκπαίδευση, για την υγεία. Θα χρηματοδοτηθούν νοσοκομεία και ποια; Ποιες κοινωνικές ανάγκες θα ικανοποιηθούν; 
Η δημοσιονομική σταθερότητα αποτελεί θεμιτό στόχο. Δεν μπορεί, όμως, να αναγορεύεται σε υπέρτατη συνταγματική αρχή εις βάρος των κοινωνικών δικαιωμάτων. Το Σύνταγμα δεν μπορεί να καταστεί καταστατικός χάρτης της αγοράς. Είναι ο καταστατικός χάρτης της δημοκρατικής πολιτείας. Αν χρειάζεται συνταγματική θωράκιση, αυτό αφορά το κοινωνικό κράτος, την εργασία, την υγεία, την εκπαίδευση και την αξιοπρεπή διαβίωση, όχι τη λιτότητα. 
Η μεγάλη πρόκληση, λοιπόν, είναι να υπερασπιστούμε τη δημοσιονομική υπευθυνότητα, χωρίς, όμως, να αποδεχτούμε τη συνταγματοποίηση ενός συγκεκριμένου οικονομικού δόγματος, γιατί οι προϋπολογισμοί πρέπει μεν να είναι βιώσιμοι, ταυτόχρονα όμως και κοινωνικά δίκαιοι. Η τελική κρίση γι’ αυτό, μάλιστα, πρέπει να ανήκει στη δημοκρατία και όχι σε έναν συνταγματικό δημοσιονομικό κόφτη, ο οποίος επιβάλλεται από οίκους αξιολόγησης που διαφεντεύουν τον τόπο και τον κόσμο. 
Η πρόταση της Νέας Δημοκρατίας, αυτή που έχει υποβληθεί θεσμικά, υπηρετεί τη συνταγματική θωράκιση των ισχυρών και όχι τη φορολογική και κοινωνική δικαιοσύνη. 
Σας ευχαριστώ. 
[bookmark: _Hlk232167790][bookmark: _Hlk232167846]ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε. 
Ο κ. Κωτσός, ο Βουλευτής της Νέας Δημοκρατίας, παρακαλώ να ανέβει στο Βήμα. 
Ορίστε, έχετε τον λόγο.
ΓΕΩΡΓΙΟΣ ΚΩΤΣΟΣ: Ευχαριστώ πολύ, κυρία Πρόεδρε.
Κυρίες και κύριοι συνάδελφοι, η σημερινή συζήτηση για τα άρθρα 78 και 79 είναι εξαιρετικής σημασίας, ιδιαίτερα για την Ελλάδα μας, που πέρασε μια δεκαετή κρίση, που βίωσε στον πυρήνα της τις επιπτώσεις αυτής της δεκαετούς κρίσης, που ήταν απότοκος αλόγιστης, μη συνετής διαχείρισης των δημοσιονομικών της χώρας μας στο παρελθόν. Και μου κάνει εντύπωση, ακούγοντας κυρίως τους εκπροσώπους της Αριστεράς, το να επιμένουν σε λογικές και πρακτικές ωσάν να μην πέρασε όλη αυτή η διαδικασία και από τα δικά τους κυβερνητικά χέρια, ωσάν να μην ένιωσαν τι σημαίνει να μην μπορείς να πάρεις ζωτικό αέρα όταν έχεις οικονομική ασφυξία. Και θα θυμάστε ασφαλώς τον κ. Τσίπρα προεκλογικά, πριν από το 2015, να διατείνεται ότι θα μπορούσε να χτυπάει τον ταμπουρά και να χορεύει στους ρυθμούς του όλη η Ευρώπη. Προφανώς δεν κατανοούσε τότε, αλλά το ένιωσε στο πετσί του, όταν αναγκάστηκε να διαχειριστεί τη διακυβέρνηση της χώρας, πως δεν θα χρειαζόταν ούτε η κ. Μέρκελ ούτε κανείς άλλος Ευρωπαίος να κάνει τίποτα άλλο, παρά μόνο να κλείσει τη στρόφιγγα των δανεικών, γιατί, όταν μια κοινωνία, όταν μια οικονομία -είτε είναι οικογένεια, είτε είναι τοπική αυτοδιοίκηση, είτε είναι κράτος- βασίζεται και ζει με βάση τα δανεικά, με βάση δανειοδοτήσεις και όχι μέσα από μία αυτοδύναμη, αυθύπαρκτη και αυτοτροφοδοτούμενη οικονομία, αυτό το κράτος είναι θνησιγενές, αυτή η οικογένεια, αυτή η οικονομία δεν έχει μέλλον.
Βέβαια, μία τέτοια οικονομία, μια τέτοια κοινωνία, δεν έχει αυτοπεποίθηση. Πολλές φορές θίγεται και η αξιοπρέπειά της. Δεν έχει ψυχολογία. Και, φυσικά, όλοι μας το νιώσαμε την περίοδο από το 2010 έως το 2019. Θυμάμαι που ήμουν δήμαρχος το 2016, όταν σε ένα ταξίδι για την αυτοδιοίκηση είχα πάει στη Γερμανία. Μάλιστα, ήταν η περίοδος που υπήρχε το πρόβλημα με το ηφαίστειο της Ισλανδίας και αναγκαστήκαμε να μείνουμε παραπάνω ημέρες, διότι δεν υπήρχαν πτήσεις. Έβλεπα στα μάτια των Γερμανών και ομολόγων μου δημάρχων αυτοδιοικητικών, αλλά και των πολιτών, τον οίκτο, την απαξίωση απέναντι στη χώρα μας, θεωρώντας μας, επί της ουσίας, επαίτες. Θεωρούσαν, επί της ουσίας, ότι δεν μπορούσαμε μόνοι μας να σταθούμε στα πόδια μας και είχαμε ανάγκη την υποστήριξη της Ευρώπης ή του Διεθνούς Νομισματικού Ταμείου.
Επιβάλλεται, πλέον, να ξεφύγουμε από τέτοιου είδους λογικές, που πιθανότατα θα οδηγούσαν σε παρόμοιες καταστάσεις στο μέλλον; Προφανώς! Αυτό προσπαθούμε και τώρα μέσα από τη συνταγματική πρόβλεψη -τόσο σε επίπεδο φορολογίας, που προβλέπεται από το άρθρο 78, όσο και σε επίπεδο διαχείρισης του δημοσιονομικού χώρου- να διασφαλίσουμε συνταγματικά, πλέον, ότι δεν θα έχουμε ξανά τέτοιου είδους ατυχήματα. Και, μάλιστα, αναφορικά με τη φορολόγηση, ιδιαίτερα για εκείνους που αρέσκονται στα μεγάλα λόγια προεκλογικά και στις μεγάλες υποσχέσεις και που η συνήθης πρακτική είναι ότι αυτά τα χρήματα θα τα βρούμε είτε από τους έχοντες και κατέχοντες, όπως λεγόταν παλαιότερα, είτε από το κεφάλαιο, χωρίς, όμως, να προσδιορίζεται το πώς. Αντιλαμβάνεστε ότι με αυτές τις λογικές δεν μπορούμε να κατακτήσουμε και να στοιχειοθετήσουμε μια υγιή δημοσιονομικά κατάσταση στη χώρα μας. 
Μάλιστα, η φορολόγηση ήταν ένας από τους παράγοντες που η χώρα μας δεν ήταν ελκυστική σε επενδυτικούς φορείς, σε επενδύσεις. Η ασταθής φορολογική πολιτική, η ευμετάβλητη φορολογική πολιτική, σε συνδυασμό βέβαια και με έναν δυσκίνητο βραδυκίνητο δημόσιο τομέα, που ταλαιπωρούσε όσους εμπλέκονταν σε αυτήν τη διαδικασία, λειτουργούσαν πάντα αποτρεπτικά στο να προσελκύσουμε επενδύσεις. 
Επί της ουσίας, λοιπόν, προτείνουμε να κατοχυρωθεί μέσα από το Σύνταγμά μας ότι θα υπάρχει φορολογική σταθερότητα, φορολογική δικαιοσύνη, φορολογική σταθερότητα και ασφάλεια και, βεβαίως, ότι κανείς φόρος, όταν επιβληθεί, δεν θα έχει αναδρομική ισχύ. Θεωρώ ότι πρόκειται για μία πολύ σημαντική θεσμική εγγύηση. Ο πολίτης, η επιχείρηση, ο καθένας θα πρέπει να γνωρίζει τους κανόνες του παιχνιδιού, τους φορολογικούς κανόνες που διέπουν τη δραστηριότητά του και σε καμία περίπτωση δεν θα πρέπει να επιτρέψουμε να βρίσκεται αντιμέτωπος με αιφνίδιες αλλαγές, που αλλάζουν τον οικονομικό προγραμματισμό, που αλλάζουν επί της ουσίας τη ζωή του. Η χώρα μας έχει ανάγκη από επενδύσεις, έχει ανάγκη από το να εισρέουν κεφάλαια που θα αυξήσουν τον δημοσιονομικό χώρο, που θα δώσουν φορολογικά έσοδα, που θα δώσουν νέες θέσεις εργασίας, που θα δώσουν ανάπτυξη. Φαντάζεστε μία χώρα με ασταθές φορολογικό πλαίσιο να μπορεί να προσελκύσει αυτού του είδους τις επενδύσεις; Ε, δεν μπορεί να γίνει!
Όσον αφορά δε τη δημοσιονομική σταθερότητα και υπευθυνότητα, μετά την περιπέτεια που περάσαμε σε αυτά τα δέκα χρόνια, θεωρώ εκ των ων ουκ άνευ να το θεσπίσουμε με τέτοιον τρόπο, ούτως ώστε να αποφεύγονται στο μέλλον τέτοιου είδους περιπέτειες, να αποφεύγονται εύπεπτες συζητήσεις, υποσχέσεις και προεκλογικές δεσμεύσεις, που, όταν βρίσκονται αυτοί που τις δίνουν αυτές τις προεκλογικές εξαγγελίες στο τιμόνι της χώρας, να μην μπορούν να τις ικανοποιήσουν και, βέβαια, να καταπίπτει η αξιοπιστία τους και η σοβαρότητά τους, όπως το έχουμε ζήσει στο πρόσφατο παρελθόν.                      
Αυτά, λοιπόν, προσπαθεί μέσα από τις ρυθμίσεις που προτείνει η Νέα Δημοκρατία, τόσο στο άρθρο 78 όσο και στο άρθρο 79, να διασφαλίσει συνταγματικά, πλέον, ούτως ώστε και φορολογική σταθερότητα και υπευθυνότητα να έχουμε, αλλά και ο δημοσιονομικός χώρος να διαχειρίζεται με τον βέλτιστο τρόπο και πάντα χωρίς να δημιουργεί και να υποθηκεύει προβλήματα για τις επόμενες γενεές. Γιατί, επί της ουσίας, τι συνέβαινε στο παρελθόν; Υποθηκευόταν, μέσω των άκρατων δανειοδοτήσεων, το μέλλον της ίδιας της κοινωνίας, το μέλλον της Ελλάδας, το μέλλον των επόμενων γενεών. 
Γι’ αυτό, λοιπόν, θεωρώ ότι όχι μόνο είναι πολύ σοβαρές αυτές οι προβλέψεις, αλλά και τόσο σημαντικές, που καλώ όλες τις πτέρυγες να σκεφτούν πολύ σοβαρά πριν πάρουν την απόφασή τους να τις καταψηφίσουν. Θεωρώ δεδομένο ότι θα πρέπει να προχωρήσουμε με τέτοιες ρυθμίσεις, που θα αποτρέψουν τις περιπέτειες που ζήσαμε τα προηγούμενα χρόνια και που μας πλήγωσαν ανεπανόρθωτα όλες και όλους.
 Σας ευχαριστώ πολύ.
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ τον κύριο συνάδελφο.
Τον λόγο θα δώσω τώρα στην ανεξάρτητη Βουλευτή κ. Τζάκρη. 
Ορίστε, κυρία συνάδελφε, έχετε τον λόγο.
ΘΕΟΔΩΡΑ ΤΖΑΚΡΗ: Κυρίες και κύριοι συνάδελφοι, έχετε βαλθεί -και το βεβαιώνετε και σήμερα- να συνταγματοποιήσετε ουσιαστικά όλες τις επιτελικές παθογένειες της διακυβέρνησής σας. 
Στο άρθρο 78, παράγραφοι 2 και 6 έρχεστε τώρα μετά από επτά ολόκληρα χρόνια φοροκαταιγίδας, έμμεσων φόρων και ΦΠΑ επί της ακρίβειας, που, ουσιαστικά, εσείς οικοδομήσατε, να προτείνετε να απαγορεύει το Σύνταγμα την αναδρομική ισχύ φόρων και άλλων οικονομικών βαρών. Και αναρωτιέται κανείς και αναρωτήθηκαν και όλοι οι συνάδελφοι: Αφού οι νόμοι, ούτως ή άλλως, δεν μπορούν να έχουν αναδρομική ισχύ -ιδιαίτερα δε για τους φορολογικούς νόμους το προβλέπει το ίδιο το Σύνταγμα, το υφιστάμενο Σύνταγμα-, γιατί το προτείνετε αυτό; Για τους πολίτες που πετάξατε έξω από κάθε ρυθμιστικό πλαίσιο χρέους; Δεν νομίζω, γιατί έχετε δημιουργήσει με τα funds τετελεσμένα αναδρομικού ανατοκισμού, που δεν χρειάζεται κάτι περισσότερο, έχετε δώσει ήδη τη χαριστική βολή. 
Εμένα αυτό μού μοιάζει περισσότερο με απόπειρα συνταγματοποίησης της προστασίας των παρανόμων προϊόντων κερδοσκοπίας και καταλήστευσης των πολιτών από τις τράπεζες και τα funds, ακυρώνοντας ουσιαστικά τη νομοθετική δυνατότητα οποιασδήποτε μελλοντικής κυβέρνησης για τα επόμενα δέκα χρόνια, να μπει, δηλαδή, και να νομοθετήσει υπέρ. Αυτούς προστατεύετε και βάζετε στην παράγραφο 6 -λες και έχουμε λύσει το θέμα ενός σταθερού φορολογικού συστήματος για τα φυσικά πρόσωπα και τις μικρομεσαίες επιχειρήσεις- την πρόβλεψη να παρέχετε, λέει, κίνητρα σταθερού φορολογικού καθεστώτος σε στρατηγικές για την εθνική οικονομία ιδιωτικές επενδύσεις, αφήνοντας, μάλιστα, την ευχέρεια στον κοινό νομοθέτη να ορίζει κάθε φορά τι είναι οι ιδιωτικές επενδύσεις.
Κοιτάξτε, κυρίες και κύριοι συνάδελφοι, επειδή, εξ αφορμής των άρθρων που συζητούμε σήμερα, μιλάμε και για τα θέματα της ελληνικής οικονομίας, το μεγαλύτερο πρόβλημα της οικονομίας μετά από επτά χρόνια πλήρους διακυβέρνησης της Νέας Δημοκρατίας, με πόρους 100 δισεκατομμυρίων στα ταμεία -ευρωπαϊκούς και εγχώριους-, 37 δισεκατομμύρια που βρήκατε και περίπου 60 δισεκατομμύρια που πήρατε από το ΕΣΠΑ και από το Ταμείο Ανάκαμψης, η Νέα Δημοκρατία απέτυχε παταγωδώς, ουσιαστικά, να βελτιώσει την παραγωγικότητα της ελληνικής οικονομίας, που είναι και η βασική παράμετρος, αν θέλετε, της οικονομικής δραστηριότητας. 
Κατά μέσο όρο, λοιπόν, ένας Ευρωπαίος εργαζόμενος παράγει όσο δύο Έλληνες εργαζόμενοι. Δηλαδή, δεν έχει αξία αυτό που επαιρόμαστε, ότι δουλεύουμε περισσότερο από όλους τους Ευρωπαίους εργαζόμενους. Ναι μεν, δουλεύουμε περισσότερο από όλους τους Ευρωπαίους εργαζόμενους, αλλά δεν παράγουμε πιο πολύ. Και, ξέρετε, ένας Δανός εργαζόμενος, που είναι στο 125% του ευρωπαϊκού μέσου όρου, παράγει τρεις φορές όσο ένας μέσος Έλληνας εργαζόμενος. Άρα, στο κρίσιμο αυτό θέμα του εκσυγχρονισμού της οικονομίας απέτυχε παταγωδώς η Κυβέρνηση των αρίστων, γιατί δεν άλλαξε το παραγωγικό μοντέλο. 
Και ξέρετε γιατί δεν άλλαξε το παραγωγικό μοντέλο; Διότι ήταν στρατηγική σας επιλογή, αντί να ρίξετε τους φόρους στον εκσυγχρονισμό της αγροτικής παραγωγής ή στον εκσυγχρονισμό της βιομηχανίας, φρόντισε η Κυβέρνηση Μητσοτάκη να σας κατευθύνει προς τα φιλικά προς αυτήν καρτέλ και συνεχίζουμε, επομένως, το μοντέλο της μονοκαλλιέργειας, του τουρισμού και του real estate, των ακινήτων, δηλαδή, και τώρα θα φτιάξουμε -λέει- εδώ στην Αττική δύο καζίνο. Αυτό είναι το όραμα της Κυβέρνησης για την ανάπτυξη, ο τζόγος. Να περάσουν, δηλαδή, οι Έλληνες πολίτες, να αφήσουν τα λεφτά τους, αντί να φτιάξει επιχειρήσεις με τεχνολογική ένταση, παραδείγματος χάριν, στη μεταποίηση των αγροτικών προϊόντων. 
Γι’ αυτόν τον λόγο η Τουρκία μάς έχει ξεπεράσει σε όλα, γιατί έχει δική της παραγωγή από την αμυντική βιομηχανία και, βέβαια, σε όλους τους κλάδους μεταποίησης. Φτιάχνει αυτοκίνητα, φτιάχνει τα πάντα. 
Αυτό πιστεύετε ότι έγινε κατά λάθος; Όχι, κυρίες και κύριοι συνάδελφοι, δεν έγινε κατά λάθος και, όπως αντιλαμβάνεστε, δεν ήταν ούτε θέμα πόρων -γιατί υπήρχαν πόροι- ούτε θέμα πρόβλεψης στο Σύνταγμα. Έγινε γιατί, σύμφωνα με το μοντέλο Πισσαρίδη -που υπηρετεί πιστά αυτή η Κυβέρνηση-, επτακόσιες χιλιάδες πολύ μικρές και μικρές επιχειρήσεις στην Ελλάδα είναι πάρα πολλές για τη χώρα και αυτές θέλει να μειώσει δραματικά, ώστε οι όποιοι επαγγελματίες και έμποροι να γίνουν, ουσιαστικά, υπάλληλοι των μεγάλων επιχειρήσεων που οραματίζεται η Κυβέρνηση σε κάθε κλάδο ως εθνικοί πρωταθλητές κάποιες εξ αυτών. 
Γι’ αυτό έχουμε ισχνά νούμερα στην παραγωγικότητα. Γι’ αυτό και η Ελλάδα μαζί με τη Βουλγαρία βρίσκονται στις τελευταίες θέσεις του διαθεσίμου εισοδήματος στην Ελλάδα. Διότι, ξέρετε, όταν κάποιος εργαζόμενος δουλεύει με ρομπότ και με ΑΙ και ο άλλος βαράει με το καλέμι και το σφυρί, όπως αντιλαμβάνεστε, ο πρώτος εννοείται ότι θα παράξει τρεις και τέσσερις φορές περισσότερο και θα αμειφθεί τρεις και τέσσερις φορές περισσότερο.
Αυτό είναι, λοιπόν, το πρόβλημα το δομικό της ελληνικής οικονομίας σήμερα που είναι στρατηγική επιλογή της Νέας Δημοκρατίας και αυτός είναι ο λόγος για τον οποίον έχουμε πολύ αρνητικό το ισοζύγιο, όπως αντιλαμβάνεστε, τρεχουσών συναλλαγών, δηλαδή το ισοζύγιο παραγωγής και κατανάλωσης. Και επειδή εδώ δεν παράγουμε ούτε αεροπλάνα, ούτε αυτοκίνητα, ούτε πλοία, ούτε υπολογιστές και κινητά τηλέφωνα, εικάζω ότι είστε ικανοί -εάν συνεχίσετε να κυβερνάτε- να έχετε θωρακίσει προληπτικά με έναν χαμηλότατο έως εξευτελιστικό φορολογικό συντελεστή οποιονδήποτε φίλο σας έρθει να επενδύσει εδώ στους τομείς αιχμής, όπως είναι η ενέργεια ή τα δημοφιλή πια big data centers. Το χειρότερο, που αγγίζει, βέβαια, τα όρια και του εθνικού κινδύνου, είναι να προβλέψετε χαμηλότατους φορολογικούς συντελεστές επιπέδου Σαχάρας Αφρικής σε σχεδιαζόμενες ειδικές οικονομικές ζώνες για τις βιομηχανίες, που για γεωστρατηγικούς λόγους μπορούν να αποσυρθούν τα επόμενα χρόνια από την Ασία και να έρθουν με αποικιοκρατικούς όρους, για παράδειγμα, σε μια περιφέρεια όπως είναι η Θράκη, ενώ εδώ οι ελληνικές επιχειρήσεις θα κλείνουν και δεν θα παράγουν τίποτα. 
Ούτε φαίνεται ούτε είναι βέβαια αθώα η πρότασή σας στο άρθρο 79. Στο άρθρο 79 τι λέτε; Αφού σε επτά χρόνια καταφέρατε να ξεπερνάει τα 700 δισεκατομμύρια το δημόσιο και το ιδιωτικό χρέος στη χώρα, προτείνετε πρόβλεψη στο Σύνταγμα δημοσιονομικού κόφτη στον προϋπολογισμό. Γιατί, αφού καταναλώσατε όλα αυτά τα δισεκατομμύρια που διαχειριστήκατε -αυτά τα 100 δισεκατομμύρια που σας είπα- κατά τρόπο που να μη φρενάρει το χρέος, τώρα προσπαθείτε να εμποδίσετε το Δημόσιο να αναλάβει πρωτοβουλία χρηματοδότησης αλλαγής του παραγωγικού μοντέλου της χώρας ή ανασυγκρότησης του Εθνικού Συστήματος Υγείας και των δημοσίων υπηρεσιών, μέσα από μια δόλια πρόβλεψη διαιώνισης των ματωμένων υπερπλεονασμάτων προς εξυπηρέτηση του χρέους μαμούθ που εσείς δημιουργήσατε. 
Ε, μετά από όλα και μετά από όργιο αναθέσεων και σπατάλης που έγινε επί των ημερών σας και γίνεται ακόμα, έρχεστε για τα μάτια του κόσμου και προτείνετε στο Σύνταγμα της χώρας την υποχρέωση -λέει- κατάθεσης και δημοσιότητας ετήσιου απολογισμού εκ μέρους φορέων που χρηματοδοτούνται άμεσα ή έμμεσα από το κράτος, δηλαδή των οργανισμών τοπικής αυτοδιοίκησης και τελεία. Και δεν μιλάω για το σημείο στίξης, μιλάω για την περίμετρο της πρόβλεψης, διότι στην πράξη δεν αφορά και κάτι άλλο, γιατί δεν έχετε αφήσει και τίποτα άλλο που να μην το έχετε ξεπουλήσει. 
Δεν υπάρχει «Διαύγεια»; Σήμερα δεν λειτουργεί; Τι θέλετε να πείτε ακριβώς με αυτήν την πρόβλεψη και σε ποιους; Στους καθημαγμένους οργανισμούς τοπικής αυτοδιοίκησης, που μόλις προχθές νομοθετήσαμε εδώ στην Ολομέλεια με νόμο-εντολή να ιδιωτικοποιήσουν τα πάντα, για να μην πάνε τα στελέχη τους φυλακή;
Αυτά δεν είναι σοβαρά πράγματα και είναι βέβαιο ότι η Αναθεωρητική Βουλή που θα προκύψει από τις εκλογές θα τα στείλει όλα αυτά στον κάλαθο των αχρήστων. Γιατί αυτά που προτείνετε στα άρθρα 78 και 79 είναι επιβλαβή πράγματα και εθνικά επικίνδυνα πράγματα.
 Σας ευχαριστώ πολύ, κυρία Πρόεδρε.
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστούμε πολύ, κυρία συνάδελφε. 
Τον λόγο τώρα έχει ο κ. Κωνσταντινίδης, Βουλευτής της Νέας Δημοκρατίας και ακολουθούν αμέσως μετά ο κ. Κεφαλογιάννης και ο κ. Γαβρήλος.
Ορίστε, κύριε Κωνσταντινίδη, έχετε τον λόγο.
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ, κυρία Πρόεδρε.
 Κυρίες και κύριοι συνάδελφοι, η πρότασή μας για την αναθεώρηση των άρθρων 78 και 79 του Συντάγματος δεν αποτελεί, όπως ήδη ειπώθηκε, μια τεχνική συζήτηση για τη φορολογία και τον προϋπολογισμό. Αποτελεί μία επένδυση στη σχέση εμπιστοσύνης του πολίτη προς το κράτος, να γνωρίζει ο φορολογούμενος ότι η πολιτεία έχει την ευθύνη να του εξασφαλίζει φορολογική δικαιοσύνη, οικονομική σταθερότητα, δημοσιονομική συνέπεια και διατηρήσιμη αναπτυξιακή δυναμική, χωρίς αιφνιδιασμούς. 
Και, όπως ο φόρος δεν αποτελεί απλά μια πηγή εσόδων για το κράτος, αλλά τη συμμετοχή του πολίτη στα κοινά βάρη, έτσι ο προϋπολογισμός δεν είναι ένα λογιστικό φύλλο, αλλά η οικονομική αποτίμηση της πολιτικής δέσμευσης της κυβέρνησης απέναντι στην κοινωνία και τελικά τα φορολογικά και εν γένει δημόσια έσοδα το μέσο για την εκπλήρωση της οικονομικής πολιτικής σε όλους τους τομείς αλλά και το εργαλείο για την ικανοποίηση των δανειακών υποχρεώσεων της χώρας.
 Η διατήρηση, λοιπόν, αυτού του ταμείου εύρωστου, προκειμένου να υπηρετεί τις ανάγκες της πολιτείας και της κοινωνίας, είναι μία άσκηση λεπτή, που επηρεάζεται από πολλούς εσωτερικούς και εξωτερικούς παράγοντες, κάποτε αστάθμητους, ιδιαίτερα σε συνθήκες κρίσεων, και παρότι έχει ενιαύσιο κύκλο, το κλείσιμο του ενός αποτελεί το άνοιγμα του επόμενου. Συνεπώς, τα ελλείμματα ή τα πλεονάσματα από τη μία κρίση μετακυλίονται στην επόμενη, γεγονός που σε βάθος χρόνου συνιστά ακόμη και διαγενεακή υπόθεση. 
Πρακτικά αυτό σημαίνει ότι, αν ένας προϋπολογισμός πέσει έξω, θα δημιουργήσει πρόσθετες υποχρεώσεις για τον επόμενο και αυτό συνεπάγεται υψηλότερα δάνεια, αυξημένα τοκοχρεολύσια, επιπλέον φόρους. Έτσι από έναν ισορροπημένο κύκλο μπορεί να φτάσεις σε έναν φαύλο. Γι’ αυτό η πρόταση της Κυβέρνησης μιλάει για ενάρετους δημοσιονομικούς κύκλους, δίχως φορολογικές εκπλήξεις. 
Στο άρθρο 78, λοιπόν, προτείνουμε να κατοχυρωθεί, χωρίς αστερίσκους, ότι φόρος ή οποιοδήποτε άλλο οικονομικό βάρος δεν θα μπορεί να επιβληθεί με νόμο αναδρομικής εφαρμογής και επιπλέον να έχει η πολιτεία τη δυνατότητα να παρέχει κίνητρα, προκειμένου να προσελκύσει επενδύσεις για την εθνική οικονομία -και εδώ να βάλω έναν αστερίσκο, προσθέτοντας και για την ανάπτυξη ευάλωτων περιοχών- και άρα ένα σταθερό και ελκυστικό πλαίσιο για επενδύσεις, κυρίως σε περιοχές που αντιμετωπίζουν ιδιαίτερες προκλήσεις, ιδιαίτερα προβλήματα, σε περιοχές που δέχονται, που υφίστανται κοινωνικοοικονομικές πιέσεις και γι’ αυτό χρειάζονται αυξημένα και σταθερά κίνητρα για την οικονομική τους ανάταξη. 
Είναι προφανές, νομίζω, ότι σε αυτές τις περιοχές περιλαμβάνω και την περιφέρεια στην οποία εκλέγομαι, τη Δυτική Μακεδονία και την Περιφερειακή Ενότητα Κοζάνης, που βρίσκεται αντιμέτωπη με τις συνέπειες της απολιγνιτοποίησης και φυσικά και κάθε άλλη περιοχή της επικράτειας που παρουσιάζει αναπτυξιακή υστέρηση για διάφορους λόγους. 
Περαιτέρω στο άρθρο 79 προτείνουμε να ορίζεται ρητά ότι ο προϋπολογισμός οφείλει να διασφαλίζει τη βιώσιμη δημοσιονομική λειτουργία, καθώς και να θεσπιστεί η υποχρέωση κατάθεσης και δημοσιότητας ετήσιου απολογισμού από φορείς που χρηματοδοτούνται άμεσα ή έμμεσα από τον κρατικό προϋπολογισμό.
 Κυρίες και κύριοι συνάδελφοι, δεν πρόκειται για αυθαίρετες και αναίτιες προτάσεις ούτε μόνο για μία απάντηση στις δραματικές περιστάσεις που βίωσε η χώρα στη μνημονιακή περίοδο και που φυσικά δεν θέλουμε να ξαναζήσουν οι επόμενες γενιές. Πρόκειται για τον βασικό κανόνα που χαρακτηρίζει, που αφορά στη λειτουργία του μέσου συνετού πολίτη, του νοικοκύρη Έλληνα, που θέλει να γνωρίζει εγκαίρως τι πρέπει να πληρώσει στο κράτος, πού πηγαίνουν οι φόροι του και να νιώθει ασφαλής ότι δεν θα δημιουργηθούν, δεν θα παραχθούν νέα χρέη, που θα βαρύνουν αυτόν και τα παιδιά του.
 Υπάρχει σήμερα τέτοιος κίνδυνος; Τον ακούμε δυστυχώς κάθε μέρα να εκφράζεται από λαϊκίστικες δυνάμεις, που υιοθετούν ακοστολόγητες διεκδικήσεις, που υπόσχονται άκριτα παροχές, που πρώτα ξοδεύουν και ύστερα ψάχνουν να βρουν τους πόρους. 
Κατά τη συζήτηση του Συντάγματος του 1975, επιλέχθηκε η λύση της περιορισμένης αναδρομικότητας στην επιβολή φορολογικών βαρών, ώστε να έχει η εκάστοτε κυβέρνηση ένα περιθώριο αντιμετώπισης εκτάκτων αναγκών. Σήμερα, πενήντα και πλέον χρόνια μετά τη Μεταπολίτευση, με ώριμους τους θεσμούς, με ενισχυμένες τεχνικές δημοσιονομικού σχεδιασμού και ελέγχου, με εργαλεία και μηχανισμούς πρόβλεψης και παρακολούθησης και με την ανάγκη προσέλκυσης σοβαρών επενδύσεων, ο συνταγματικός κανόνας πρέπει να είναι ξεκάθαρος, ένας κανόνας εμπιστοσύνης, που θα μπορούσε να αποδοθεί με τέσσερα «πρέπει» και ένα «δεν πρέπει». Ο πολίτης πρέπει να μπορεί να οργανώνει με ασφάλεια τη ζωή του, η οικογένεια να μπορεί να προγραμματίζει τα έξοδά της, ο επαγγελματίας να μπορεί να υπολογίζει το οικονομικό και φορολογικό περιβάλλον και η επιχείρηση να μπορεί να επενδύει, να μπορεί να αναπτύσσεται και, από την άλλη, το κράτος να μην μπορεί να αλλάζει εκ των υστέρων τους φορολογικούς κανόνες. 
Η φορολογική, λοιπόν, βεβαιότητα είναι δικαίωμα όλων των πολιτών, του μισθωτού που θέλει να ξέρει τι θα πληρώσει, του συνταξιούχου που θέλει να ξέρει τι του περισσεύει, του νέου ελεύθερου επαγγελματία που θέλει να γνωρίζει τα δεδομένα προκειμένου να ξεκινήσει μία νέα δραστηριότητα, του μικρομεσαίου επιχειρηματία που πρέπει να γνωρίζει τα οικονομικά και φορολογικά στοιχεία προκειμένου να δει αν θα επεκταθεί ή αν θα προσλάβει έναν νέο εργαζόμενο. Είναι επίσης δικαίωμα και του επενδυτή που εξετάζει αν η Ελλάδα, αν η χώρα στην οποία προορίζει να αναπτύξει μία δραστηριότητα, θα αποτελεί ένα σταθερό φορολογικό περιβάλλον. 
Περνώ στη δεύτερη πρόταση για το άρθρο 78 και τη δυνατότητα παροχής κινήτρων για σταθερό φορολογικό καθεστώς σε στρατηγικές ιδιωτικές επενδύσεις. Επειδή ακούστηκε ότι δεν είναι σαφές στην πρότασή μας τι είναι αυτές οι στρατηγικές επενδύσεις, να πω ότι αυτό το λύνει -όπως είναι γνωστό- ο ν.4864/2021, που ορίζει το πλαίσιο και τους όρους υπό τους οποίους μία επένδυση χαρακτηρίζεται ως τέτοια. Η χώρα έχει τη δυνατότητα, σύμφωνα με την πρότασή μας, να παρέχει κίνητρα για ένα σταθερό φορολογικό καθεστώς σε τέτοιες επενδύσεις. 
Δεν μιλάμε, όμως, για αδιαφανή φορολογικά προνόμια, αλλά για τη θεσμοθετημένη δυνατότητα της πολιτείας να δεσμεύεται υπό όρους και με συγκεκριμένο νομοθετικό πλαίσιο. Μιλάμε για στρατηγικές επενδύσεις που δημιουργούν θέσεις εργασίας, μεταφέρουν τεχνογνωσία, ενισχύουν την παραγωγική βάση της Ελλάδας και αυξάνουν την ανταγωνιστικότητα της χώρας στο διεθνές περιβάλλον. Κι αν η Ελλάδα στο σύνολό της χρειάζεται ένα τέτοιο εργαλείο, αυτό συμβαίνει κατά μείζονα λόγο σε κάποιες περιφέρειες που, όπως είπα, πλήττονται από φυσικά και κοινωνικά φαινόμενα, τις οποίες σωστά ο Έλληνας Πρωθυπουργός χαρακτήρισε «ευάλωτες», όρος που ζητώ να ενταχθεί στο Σύνταγμα -το ΠΑΣΟΚ τις χαρακτήρισε «ευαίσθητες»-, και, όπως προείπα, ζητώ να έχουν την αντίστοιχη μεταχείριση σε ό,τι αφορά στις στρατηγικές επενδύσεις.
 Ας έρθουμε τώρα στο άρθρο 79. Αν το 78 αφορά το πώς το κράτος ζητά από τον πολίτη να συμμετέχει στα βάρη, το άρθρο 79 αφορά το πώς το κράτος διαχειρίζεται αυτήν τη συμμετοχή του. Αποτελεί τη συνταγματική βάση του προϋπολογισμού, του απολογισμού και του γενικού ισολογισμού του κράτους. Είναι το άρθρο που μετατρέπει τη δημοσιονομική πολιτική σε κοινοβουλευτικά ελεγχόμενη πράξη.
 Ο προϋπολογισμός, λοιπόν, έχει τριπλή διάσταση: λογιστική, διότι καταγράφει προβλέψεις εσόδων και δαπανών, νομική, διότι αποκτά τη μορφή τυπικού νόμου και, κυρίως, πολιτική, διότι αποτυπώνει τις προτεραιότητες της κάθε κυβέρνησης και επιτρέπει στην αντιπολίτευση να ασκήσει συνολικό πολιτικό έλεγχο. Δεν είναι τυχαίο, συνεπώς, ότι η καταψήφισή του εξομοιώνεται με αμφισβήτηση προς την εκάστοτε κυβέρνηση. 
Η πρότασή μας, λοιπόν, να κατοχυρωθεί ότι ο προϋπολογισμός οφείλει να διασφαλίζει τη βιώσιμη δημοσιονομική λειτουργία, φέρνει το Σύνταγμα σε επαφή με τη σύγχρονη πραγματικότητα. Η Ελλάδα είναι μέλος της Ευρωπαϊκής Ένωσης και της Ευρωζώνης. Οι κανόνες για το υπερβολικό έλλειμμα, για το δημόσιο χρέος, καθώς και το νέο πλαίσιο οικονομικής διακυβέρνησης με τα μεσοπρόθεσμα δημοσιονομικά σχέδια διαμορφώνουν ένα δεσμευτικό περιβάλλον, που επιχειρεί να συνδυάσει τη βιωσιμότητα του χρέους με την ανάπτυξη, τις μεταρρυθμίσεις με τις επενδύσεις. 
Αυτό ακριβώς θέλουμε και από το Σύνταγμά μας, να μην αντιμετωπίζει τη δημοσιονομική πειθαρχία ως αντίπαλο της κοινωνικής πολιτικής, αλλά ως προϋπόθεσή της. Διότι μόνο ένα κράτος με σταθερά δημόσια οικονομικά μπορεί να στηρίξει την κοινωνική πολιτική, να χρηματοδοτήσει ποιοτική υγεία, παιδεία, ασφάλεια, πολιτική προστασία, δίκαιη ανάπτυξη. 
Γι’ αυτό προτείνουμε μια συνταγματική αρχή βιώσιμης δημοσιονομικής λειτουργίας, μια αρχή που επιτρέπει την πολιτική επιλογή, αλλά απαιτεί, προϋποθέτει και την υπευθυνότητα, διασφαλίζει την κοινωνική παρέμβαση με κοστολόγηση, θέλει τις επενδύσεις παράλληλα με την προοπτική, κυρίως όμως αποστρέφεται τον δημοσιονομικό λαϊκισμό. 
Η δεύτερη διάσταση της πρότασης για το άρθρο 79 είναι ασφαλώς συναφής και εξίσου κρίσιμη: η υποχρέωση κατάθεσης και δημοσίευσης ετήσιου απολογισμού από φορείς που χρηματοδοτούνται άμεσα ή έμμεσα από τον κρατικό προϋπολογισμό. 
Εδώ, λοιπόν, μιλάμε για διαφάνεια και λογοδοσία. Όποιος χρησιμοποιεί δημόσιο χρήμα πρέπει να εξηγεί πού και πώς το χρησιμοποίησε. Όταν ο πολίτης πληρώνει φόρους, έχει δικαίωμα να ξέρει πού πηγαίνουν τα χρήματά του. Πρόκειται για δημοκρατική εγγύηση και λογοδοσία. Η κοινωνία ζητάει σταθερούς κανόνες, περισσότερη λογοδοσία, υπευθυνότητα στη διαχείριση και, άρα, δικαιοσύνη στην κατανομή των βαρών.
Η αναθεώρηση των άρθρων 78 και 79 στέλνει σαφή μηνύματα. Προς τους πολίτες: Το κράτος δεν θα σας αιφνιδιάζει φορολογικά. Προς την αγορά: Η Ελλάδα επιλέγει σταθερότητα, προβλεψιμότητα και σοβαρότητα. Προς τους φορείς του Δημοσίου: Κάθε ευρώ συνεπάγεται υποχρέωση λογοδοσίας προς τις επόμενες γενιές. Δεν θα χρηματοδοτούμε το παρόν υποθηκεύοντας το μέλλον σας. 
Κυρίες και κύριοι συνάδελφοι, στα άρθρα 78 και 79 συναντώνται η φορολογική δικαιοσύνη, η δημοκρατική νομιμοποίηση, η δημοσιονομική ευθύνη και η κοινωνική εμπιστοσύνη. Γι’ αυτό καλώ όλες τις πολιτικές δυνάμεις να δουν τα άρθρα αυτά, τις προτεινόμενες αλλαγές, όχι μέσα από τη στενή αντιπαράθεση της συγκυρίας, αλλά μέσα από το ευρύ βλέμμα της συνταγματικής ευθύνης και προοπτικής. 
Αυτές οι διατάξεις δεν ανήκουν σε μία κυβέρνηση, ανήκουν στους πολίτες, δεν υπηρετούν μια παράταξη, υπηρετούν την εμπιστοσύνη στη δημοκρατία και αυτήν την εμπιστοσύνη έχουμε καθήκον να την ενισχύσουμε, με σεβασμό στους συμπολίτες μας, στο δημόσιο χρήμα και στο μέλλον της πατρίδας μας. 
Ευχαριστώ πολύ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε, κύριε συνάδελφε.
Τον λόγο τώρα έχει ο Βουλευτής της Νέας Δημοκρατίας κ. Γιάννης Κεφαλογιάννης. 
ΙΩΑΝΝΗΣ ΚΕΦΑΛΟΓΙΑΝΝΗΣ: Κυρία Πρόεδρε, κυρίες και κύριοι συνάδελφοι, νομίζω ότι θα συμφωνήσουμε σε αυτήν την Αίθουσα ότι η δυνατότητα ενός κράτους να φορολογεί, να δαπανά αλλά και να διαχειρίζεται το δημόσιο χρήμα αποτελεί μια από τις πιο ισχυρές εκφάνσεις της κυριαρχίας του. Είναι ταυτόχρονα μια από τις πιο έντονες μορφές άσκησης δημόσιας εξουσίας απέναντι στον πολίτη, καθώς επηρεάζει άμεσα την περιουσία του, την οικονομική του ελευθερία και, τελικά, τις προοπτικές ανάπτυξης μιας χώρας. 
Η ιστορία του συνταγματισμού έχει συνδεθεί εξαρχής με τον περιορισμό αυτής της εξουσίας. Η Magna Carta του 1215, το Petition of Right του 1628, το Bill of Rights του 1689, αλλά και οι μεγάλες επαναστάσεις του 18ου αιώνα δεν διεκδίκησαν μόνο πολιτικές ελευθερίες, διεκδίκησαν κάτι ακόμα, ότι η φορολογία δεν μπορεί να αποτελέσει πράξη αυθαίρετης εξουσίας, ότι καμία οικονομική επιβάρυνση δεν μπορεί να επιβάλλεται χωρίς αντιπροσώπευση, χωρίς νόμο και χωρίς κοινοβουλευτικό έλεγχο. Δεν είναι τυχαίο ότι το σύνθημα της Αμερικανικής Επανάστασης ήταν το «No taxation without representation», δηλαδή καμία φορολόγηση χωρίς αντιπροσώπευση. Δεν ήταν απλώς ένα πολιτικό σύνθημα. Υπήρξε μια από τις ιδρυτικές αρχές του σύγχρονου συνταγματισμού. 
Η φορολογία υπήρξε εξαρχής συνταγματικό και όχι απλώς ένα δημοσιονομικό ζήτημα. Η εμπειρία, ωστόσο, των τελευταίων δεκαετιών απέδειξε ότι η προστασία του πολίτη δεν είναι επαρκής όταν εξαντλείται στην απαίτηση να επιβάλλεται ένας φόρος μόνο με νόμο. Το ζήτημα δεν είναι μόνο η νομιμότητα της φορολογίας, είναι και ο τρόπος με τον οποίο ασκείται συνολικά η δημοσιονομική πολιτική. 
Διότι ένας προϋπολογισμός μπορεί να είναι απόλυτα νόμιμος, να έχει εγκριθεί από το Κοινοβούλιο και παρ’ όλα αυτά να οδηγήσει σε δημοσιονομικό εκτροχιασμό. Μια φορολογική πολιτική μπορεί να είναι τυπικά σύννομη, αλλά να χαρακτηρίζεται από συνεχείς αιφνιδιασμούς, αναδρομικές επιβαρύνσεις και έλλειψη σταθερότητας, υπονομεύοντας την εμπιστοσύνη των πολιτών και την ασφάλεια δικαίου. 
Γι’ αυτό και ο σύγχρονος ευρωπαϊκός συνταγματισμός δεν αρκείται πλέον στο να θέτει όρια στη φορολογική εξουσία, αναζητεί και συνταγματικές εγγυήσεις ότι η δημοσιονομική πολιτική θα ασκείται με ευθύνη, διαφάνεια, προβλεψιμότητα και σεβασμό όχι μόνο για τους σημερινούς πολίτες, αλλά και για τις επόμενες γενεές. 
Στη συγκριτική συνταγματική θεωρία η εξέλιξη αυτή περιγράφεται ως η ανάδυση της αρχής της συνταγματικής δημοσιονομικής ευθύνης. Πρόκειται για μια έννοια η οποία διαμορφώθηκε ιδίως μετά τη διεθνή χρηματοπιστωτική κρίση του 2008 και την ευρωπαϊκή κρίση δημοσίου χρέους. 
Δεν σημαίνει συνταγματοποίηση μιας συγκεκριμένης οικονομικής πολιτικής, δεν σημαίνει λιτότητα ως συνταγματική επιταγή, σημαίνει ότι η άσκηση της δημοσιονομικής πολιτικής, όπως και κάθε μορφή δημόσιας εξουσίας, υπόκειται και αυτή σε αρχές υπευθυνότητας, λογοδοσίας και μακροχρόνιας βιωσιμότητας. 
Βεβαίως για την Ελλάδα, για την πατρίδα μας, αυτή η συζήτηση δεν μπορεί να είναι ακαδημαϊκή. Η χώρα μας, δυστυχώς, βίωσε πριν από λίγα μόλις χρόνια τη σοβαρότερη δημοσιονομική κρίση της σύγχρονης ιστορίας της και αυτή η κρίση μάς δίδαξε κάτι πολύ σημαντικό, ότι η δημοσιονομική κατάρρευση δεν αποτελεί μόνο οικονομικό γεγονός, αποτελεί δοκιμασία της ίδιας της συνταγματικής τάξης. 
Διότι, όταν η πολιτεία χάνει τη δυνατότητα να χρηματοδοτήσει με βιώσιμο τρόπο τις λειτουργίες της, δεν περιορίζεται μόνο η οικονομική της πολιτική. Περιορίζεται η πραγματική της δυνατότητα να ασκήσει κοινωνική πολιτική, να προστατεύσει τα κοινωνικά δικαιώματα, να επενδύσει στην παιδεία, την υγεία, την άμυνα, την πολιτική προστασία. Με απλά λόγια, περιορίζεται η ίδια η ουσιαστική άσκηση της λαϊκής κυριαρχίας. 
Βεβαίως, αυτή η εμπειρία δεν είναι μόνο ελληνική. Η χρηματοπιστωτική κρίση του 2008 και στη συνέχεια η ευρωπαϊκή κρίση χρέους λειτούργησαν ως καταλύτης για μια νέα θεώρηση του δημοσιονομικού Συντάγματος σε ολόκληρη την Ευρώπη. Δεν είναι τυχαίο ότι χώρες με ισχυρή συνταγματική παράδοση προχώρησαν σε αναθεώρηση των δημοσιονομικών τους διατάξεων. 
Η Γερμανία εισήγαγε ήδη το 2009 το περίφημο Schuldenbremse, δηλαδή το φρένο χρέους, ενσωματώνοντας στον θεμελιώδη νόμο την υποχρέωση δημοσιονομικής ισορροπίας. Η Ισπανία το 2011 αναθεώρησε το άρθρο 135 του Συντάγματος, κατοχυρώνοντας την αρχή της δημοσιονομικής σταθερότητας. Η Ιταλία το 2012 αναθεώρησε το άρθρο 81, εισάγοντας την αρχή της ισορροπίας μεταξύ εσόδων και δαπανών, συνδέοντάς τη με τη βιωσιμότητα του δημοσίου χρέους. 
Και, βεβαίως, δεν πρόκειται για τυχαίες συμπτώσεις. Πρόκειται για μια έκφραση μιας βαθύτερης εξέλιξης του ευρωπαϊκού συνταγματισμού. Για πρώτη φορά μετά την καθιέρωση του κοινωνικού κράτους οι ευρωπαϊκές δημοκρατίες άρχισαν να αντιμετωπίζουν τη δημοσιονομική βιωσιμότητα όχι ως ένα απλό αντικείμενο οικονομικής πολιτικής, αλλά ως ένα ζήτημα συνταγματικής ευθύνης. Και εδώ, κατά τη γνώμη μου, βρίσκεται η ουσία της σημερινής μας συζήτησης. 
Πολλές φορές ακούγεται ότι η συνταγματική κατοχύρωση της δημοσιονομικής ευθύνης αποτελεί μια νεοφιλελεύθερη επιλογή. Η δημοσιονομική ευθύνη, όμως, δεν είναι ούτε δεξιά ούτε αριστερή έννοια, όπως η αρχή της νομιμότητας δεν είναι ούτε δεξιά ούτε αριστερή, όπως η διάκριση των λειτουργιών δεν είναι ούτε δεξιά ούτε αριστερή. Αποτελεί μια θεσμική προϋπόθεση της ίδιας της δημοκρατικής λειτουργίας. 
Η δημοκρατία δεν εξαντλείται στο δικαίωμα μιας κοινοβουλευτικής πλειοψηφίας να λαμβάνει αποφάσεις. Η δημοκρατία προϋποθέτει ότι οι αποφάσεις αυτές μπορούν και πρέπει να εφαρμοστούν, χωρίς να υπονομεύουν τη δυνατότητα των επόμενων κυβερνήσεων να ασκήσουν τη δική τους πολιτική. Και αυτό είναι, ίσως, το πραγματικό περιεχόμενο της διαγενεακής ευθύνης. 
Δεν πρόκειται, λοιπόν, για την προστασία των οικονομικών συμφερόντων των επόμενων γενεών. Πρόκειται για την προστασία της δικής τους δημοκρατικής ελευθερίας. Διότι, όταν μια γενιά συσσωρεύει ανεξέλεγκτα δημοσιονομικά βάρη, στην πραγματικότητα περιορίζει τον βαθμό ελευθερίας των επόμενων γενεών να αποφασίσουν οι ίδιες για τις δικές τους δημόσιες πολιτικές. Υπό αυτό ακριβώς το πρίσμα θα διαβαστούν οι προτεινόμενες αναθεωρήσεις των άρθρων 78 και 79 του Συντάγματος. 
Βεβαίως, δεν αποτελούν αποσπασματικές παρεμβάσεις. Αποτελούν δύο συμπληρωματικές όψεις της ίδιας συνταγματικής επιλογής. Από τη μία πλευρά, την ενίσχυση της ασφάλειας δικαίου στη φορολογία και, από την άλλη, την ενίσχυση της θεσμικής ευθύνης στη διαχείριση των δημοσίων οικονομικών.
Στο άρθρο 78 η πρώτη παρέμβαση επεκτείνει τη συνταγματική απαγόρευση της αναδρομικής επιβολής, ώστε να καλύπτει όχι μόνο τους φόρους, αλλά και κάθε οικονομικό βάρος. Και γι’ αυτό πρόκειται για μια εύλογη προσαρμογή στη σύγχρονη πραγματικότητα.
 Η προστασία του πολίτη δεν μπορεί να εξαρτάται από τη νομική ονομασία μιας επιβάρυνσης. Είτε αυτή χαρακτηρίζεται φόρος, είτε τέλος, είτε εισφορά, το ζητούμενο είναι το ίδιο, να μην αιφνιδιάζεται αναδρομικά ο πολίτης και να διαφυλάσσεται η ασφάλεια δικαίου.
Η δεύτερη παρέμβαση προβλέπει τη δυνατότητα παροχής σταθερού φορολογικού καθεστώτος για στρατηγικές επενδύσεις. Δεν πρόκειται για μία συνταγματική κατοχύρωση φορολογικών προνομίων. Πρόκειται για την αναγνώριση ότι η σταθερότητα των κανόνων αποτελεί σήμερα βασική προϋπόθεση για την προσέλκυση επενδύσεων και, τελικά, για την ενίσχυση της εθνικής οικονομίας. 
Αντίστοιχα, στο άρθρο 79 προτείνεται να κατοχυρωθεί ότι ο κρατικός προϋπολογισμός οφείλει να διασφαλίζει τη βιώσιμη δημοσιονομική λειτουργία. Η διατύπωση αυτή είναι προσεκτική. Δεν επιβάλλει συγκεκριμένη οικονομική πολιτική ούτε συνταγματικοποιεί αριθμητικούς δημοσιονομικούς κανόνες. Υπενθυμίζει, όμως, ότι η άσκηση κάθε οικονομικής πολιτικής πρέπει να συμβιβάζεται με τη μακροχρόνια δυνατότητα της πολιτείας να εκπληρώνει τις συνταγματικές της αποστολές. 
Τέλος, η πρόβλεψη για την υποχρεωτική δημοσιότητα του ετήσιου απολογισμού των φορέων που χρηματοδοτούνται από τον κρατικό προϋπολογισμό ενισχύει μία αυτονόητη δημοκρατική αρχή. Όπου υπάρχει δημόσιο χρήμα πρέπει να υπάρχει και δημόσια λογοδοσία. 
Κλείνω, επισημαίνοντας ότι η μεγάλη κατάκτηση του συνταγματισμού ήταν ότι υπέταξε την πολιτική εξουσία στο Σύνταγμα. Η μεγάλη πρόκληση του 21ου αιώνα είναι να διασφαλίσουμε ότι και η δημοσιονομική εξουσία θα ασκείται με την ίδια θεσμική αυτοσυγκράτηση, την ίδια διαφάνεια και την ίδια ευθύνη. 
Αυτό δεν είναι ένα οικονομικό δόγμα, είναι ένας ώριμος συνταγματισμός. Και ακριβώς αυτό νομίζω ότι υπηρετούν οι προτεινόμενες αλλαγές στα άρθρα 78 και 79 του Συντάγματος. 
Ευχαριστώ πολύ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε συνάδελφε. 
Παρακαλώ να προσέλθει στο Βήμα ο κ. Γαβρήλος. 
ΓΕΩΡΓΙΟΣ ΓΑΒΡΗΛΟΣ: Ευχαριστώ, κυρία Πρόεδρε.
Κύριοι συνάδελφοι, συζητάμε σήμερα δύο προτάσεις προς αναθεώρηση του Συντάγματος, τα άρθρα 78 και 79. Το Σύνταγμα είναι ένα πολιτικό κείμενο που δεν είναι ουδέτερο, σε κάθε περίπτωση. Συμπυκνώνει και ιδέες και πολιτικές και συγκρούσεις συμφερόντων και συσχετισμών κάθε συγκυρίας ιστορικής. 
Υπό αυτό το πρίσμα, προφανώς και δεν είναι τυχαία η επιλογή του σημερινού Εισηγητή από την πλευρά της Κοινοβουλευτικής Πλειοψηφίας, του κ. Σκυλακάκη, που, συνεπής στις απόψεις του, φέρνει σήμερα προτάσεις οι οποίες έχουν μία ιδεολογική πολιτική ένταση, εμπνευσμένες από τις νεοφιλελεύθερες ιδέες, που, όμως, έχουν δείξει ότι είναι ένα παρελθόν πλέον, ακόμη και για χώρες που τις εφάρμοσαν, τις έκαναν δημόσιες πολιτικές τα τελευταία χρόνια. Γιατί δεν βοήθησαν τις κοινωνίες, αλλά, τελικά, δεν βοήθησαν και τα μεγάλα συμφέροντα που επιδίωξαν να ωφελήσουν τέτοιες δημόσιες πολιτικές σε όλο τον κόσμο. 
Ο κ. Σκυλακάκης, πιστός στο δόγμα Πισσαρίδη, και όσοι υποστήριξαν σήμερα αυτές τις προτάσεις θέλουν ασφαλώς μια ανεξέλεγκτη αγορά, με πέντε-δέκα μεγάλες επιχειρήσεις, προς όφελος ισχυρών ιδιωτικών συμφερόντων, ερήμην της κοινωνίας και του κόσμου της εργασίας. 
Όπου εφαρμόστηκαν σχετικές δημόσιες πολιτικές πλήγωσαν τον κοινωνικό ιστό σε κάθε χώρα, με την ένταση που εφαρμόστηκαν, κυρίως, στα χρόνια της νεοφιλελεύθερης επέλασης. 
Σήμερα, όμως, σε όλο τον πλανήτη, αν παρακολουθήσουμε, θα δούμε ότι αυτές οι ιδέες είναι σε μια οπισθοχώρηση. Και έρχεται η Κοινοβουλευτική Πλειοψηφία της Νέας Δημοκρατίας να μας τις φέρει, συνταγματοποιώντας, μάλιστα, αυτές τις νεοφιλελεύθερης εμπνεύσεως πολιτικές σε σχέση και με τη φορολόγηση και με τον δημοσιονομικό έλεγχο, τον προϋπολογισμό, τον απολογισμό κρατικών φορέων που χρησιμοποιούν το δημόσιο χρήμα. 
Έρχομαι στο άρθρο 78 παράγραφος 2. Νομίζω ότι υπάρχει ένας πλεονασμός εδώ στην πρόταση που κάνει η Νέα Δημοκρατία. Το Σύνταγμα το σημερινό πράγματι διασφαλίζει να μην έχουμε αναδρομικότητα φόρου και να υπάρχει μία ασφάλεια φορολογική και ασφάλεια δικαίου γύρω από τα ζητήματα φορολογικής δικαιοσύνης. 
Προσθέτουν μία φράση περί οικονομικού βάρους, με μεγάλη ασάφεια. Και τίθεται το ερώτημα τι έχουν στο μυαλό τους, όταν δεν διευκρινίζεται -έστω- τι σκοπεύει να καλύψει και ποιο έλλειμμα μπορεί να καλύψει το οικονομικό βάρος, αν το προσθέσουμε στο Σύνταγμά μας. Είναι κάτι, δηλαδή, που δεν θα μπορούσε να κάνει ο Έλληνας νομοθέτης με μία απλή νομοθέτηση; Θα πρέπει να περιέλθει στο συνταγματικό μας κείμενο; 
Δεν δόθηκε πειστική απάντηση για το τι έχει η Κοινοβουλευτική Πλειοψηφία στο μυαλό της σε σχέση με αυτό. Βέβαια, μπορεί να το φέρνει με έναν πληθωρισμό που τη χαρακτηρίζει, σε σχέση με τις προτάσεις της για την αλλαγή του Συντάγματος, προκειμένου να ξεφύγει από το άρθρο 78 παράγραφος 6 και να μην εστιάσουμε ιδιαίτερα σ’ αυτό το άρθρο του Συντάγματος, που μας μιλάει για την ανάγκη να παρέχονται, τάχα, κίνητρα για σταθερό φορολογικό καθεστώς σε στρατηγικές για την εθνική οικονομία ιδιωτικές επενδύσεις.
Τι, άραγε, δεν μπορεί σήμερα να κάνει το Σύνταγμα και ποιο έλλειμμα υπάρχει από πλευράς του Συντάγματος, ώστε να μη διασφαλίζει το να έχουμε ιδιωτικές επενδύσεις στη χώρα; Πού είναι τροχοπέδη το Σύνταγμα; Και γιατί ο απλός νομοθέτης δεν μπορεί να δημιουργήσει το πλαίσιο και το περιβάλλον εκείνο ώστε να υπάρχουν ιδιωτικές επενδύσεις στη χώρα; 
Γιατί να μείνουμε στο άρθρο αυτό, στις ιδιωτικές επενδύσεις, δίνοντας έμφαση σε αυτό μόνο το θέμα των ιδιωτικών επενδύσεων, που σχετίζεται ασφαλώς και με την ανάπτυξη της χώρας, ενώ μπορεί να υπάρχουν πολιτικές άλλες, που θεωρούν ότι οι κρατικές επενδύσεις θα πρέπει να είναι η ατμομηχανή της οικονομίας ή οι επενδύσεις σε μικρομεσαίες επιχειρήσεις; Ήδη υπάρχει ένα πλαίσιο λειτουργίας και φορολογικής ρύθμισης των επιχειρήσεων, αλλά εις βάρος τους, μετά από τη νομοθέτηση της Κυβέρνησης της Νέας Δημοκρατίας, για παράδειγμα, για την τεκμαρτή φορολόγηση στις μικρομεσαίες επιχειρήσεις, που τις πνίγει. 
Γιατί θα πρέπει να μπει στο Σύνταγμά μας μία τέτοια διάταξη; Σε τι φταίει το Σύνταγμα για το ότι το 2026 προϋπολογίστηκε με το Μεσοπρόθεσμο που κατέθεσε η Κοινοβουλευτική Πλειοψηφία στην Ευρωπαϊκή Ένωση ένα ποσοστό αύξησης των επενδύσεων 10,2 και, όταν τελειώνει το Ταμείο Ανάκαμψης, ξαφνικά το 2029 πάμε σε επενδύσεις 0,9; Σε τι φταίει το Σύνταγμα γι’ αυτό; Σε τι φταίει ότι πάμε από μία ανάπτυξη 2,4% το 2026 στο 1,1% το 2027; 
Φταίει το Σύνταγμα ή φταίει το έλλειμμα πολιτικών της σημερινής Κυβέρνησης, αφού φαίνεται ότι τα χρηματοδοτικά εργαλεία που είχε πλουσιοπάροχα στα χέρια της η Κυβέρνηση -και το Ταμείο Ανάκαμψης και το ΕΣΠΑ και ένας κουμπαράς 37 δισεκατομμυρίων που άφησε η κυβέρνηση ΣΥΡΙΖΑ-Προοδευτική Συμμαχία- δεν έχουν πιάσει μέχρι σήμερα τόπο, ώστε να στηρίξουν την ελληνική παραγωγική βάση και οικονομία;
Αυτά είναι τα ερωτήματα. Γιατί θα πρέπει να αλλάξει το Σύνταγμα; 
Στο άρθρο 79 μιλάτε για την ανάγκη βιώσιμης δημοσιονομικής λειτουργίας και τον έλεγχο του προϋπολογισμού. Ποιος στερεί το να υπάρξει μια βιώσιμη δημοσιονομική λειτουργία σήμερα; Είναι το Σύνταγμα αυτό που μας το στερεί; Αυτό οδήγησε τη χώρα στα βράχια το 2008-2009; Το Σύνταγμα οδήγησε στη χρεοκοπία της χώρας, που έζησε ο ελληνικός λαός για δεκαπέντε χρόνια, μέχρι ο ΣΥΡΙΖΑ να βγάλει τη χώρα από τα μνημόνια; Έφταιγε το Σύνταγμα ή οι πολιτικές της τότε κυβέρνησης της Νέας Δημοκρατίας; Δεν ακούστηκε καμία αυτοκριτική σήμερα για αυτήν την περίοδο, λες και φτάσαμε στα βράχια τη χώρα χωρίς πολιτικές που ασκήθηκαν από την τότε κυβέρνηση της Νέας Δημοκρατίας. Λες και έφταιγε το Σύνταγμα που οδηγηθήκαμε σε χρεοκοπία. 
Κάνετε λόγο για την ανάγκη απολογισμού των φορέων που χρησιμοποιούν δημόσιο χρήμα από τον κρατικό προϋπολογισμό. Ποιος εμπόδισε μέχρι σήμερα όλους τους κυβερνώντες και τους κρατικούς φορείς που κινούνται με το κρατικό χρήμα, μέσω τους προϋπολογισμού, να λογοδοτούν και να ελέγχονται, οδηγώντας μας από το ένα σκάνδαλο στο άλλο; Φταίει το Σύνταγμα γι’ αυτό; Ή φταίει μια κυβέρνηση που κοιτάει να κουκουλώσει το ένα σκάνδαλο μετά το άλλο; Εδώ μπαίνουν και τα νομικά ζητήματα. Αλήθεια; Πώς θα μπορούσε να εφαρμοστεί ένα φρένο χρέους σε ένα σύστημα δικαιοσύνης χωρίς συνταγματικό δικαστήριο, όταν έχουμε αυτό το σύστημα ελέγχου από τα δικαστήριά μας; Είναι εύκολο; Ακόμη και στη Γερμανία υπήρξαν προβλήματα, παρά την ύπαρξη του εκεί συνταγματικού δικαστηρίου.
Πάμε στην ουσία της υπόθεσης. Είδατε ότι και στη Γερμανία, όταν χρειάστηκε να αυξηθούν οι δαπάνες λόγω της πανδημίας, δημιουργήθηκαν τεράστια προβλήματα. Το ίδιο συμβαίνει και στην Αμερική. Κάθε φορά που χρειάζεται να αυξηθούν οι δαπάνες, αντιμετωπίζουν πολλά προβλήματα, παρότι εκεί δεν έχει συνταγματοποιηθεί το φρένο χρέους, είναι με απλό νόμο. 
Γιατί θα πρέπει να δεσμευτεί το ελληνικό κράτος, η ελληνική πολιτεία, με συνταγματοποίηση ενός φρένου χρέους; Ειδικά, μάλιστα, όταν εσείς κάνετε λόγο για ένα Σύνταγμα που υπάρχει και λειτουργεί σήμερα επαυξημένο και πολυεπίπεδο. Υπάρχουν οι ρυθμίσεις που έρχονται από την Ευρωπαϊκή Ένωση. Υπάρχει το Σύμφωνο Σταθερότητας. Υπάρχουν οι Οδηγίες. Υπάρχει και η εποπτεία από την Ευρωπαϊκή Επιτροπή για τα οικονομικά μεγέθη της κάθε χώρας, στα πλαίσια της Ευρωπαϊκής Ένωσης. Γιατί θα πρέπει να συνταγματοποιήσουμε μια τέτοια ρύθμιση;
Κυρίες και κύριοι συνάδελφοι της Νέας Δημοκρατίας, η χώρα έχει έλλειμμα παραγωγικότητας. Μόλις σταματήσουν οι πόροι από το Ταμείο Ανάκαμψης, θα έχει και πρόβλημα επενδύσεων και θα αδυνατεί να υποστηρίξει μια ανάπτυξη τα επόμενα χρόνια, έστω όπως είναι η σημερινή, η οποία είναι αναιμική. Όπως έχουμε ήδη πει, αυτή η ανάπτυξη δεν αφορά τον κόσμο της εργασίας, αλλά λίγους και ισχυρούς. Ωστόσο, πράγματι στους δείκτες καταγράφεται μια ανάπτυξη της τάξεως του 2,4%, η οποία ξαφνικά, μετά το τέρμα και το τέλος της χρηματοδότησης από το Ταμείο Ανάκαμψης, θα καταρρεύσει στο 1,1%, Δεν θα φταίει κανένα Σύνταγμα για αυτό. Φταίνε οι δικές σας πολιτικές.
Γι’ αυτό ο κόσμος έχει καταλάβει ότι πρέπει να προχωρήσουμε το συντομότερο δυνατό σε μια αλλαγή πολιτικής. Μιλώ για μια αλλαγή πολιτικής που θα έρθει μέσα από ένα πολιτικό σχέδιο, μια ηγεσία και μια εναλλακτική προοδευτική πρόταση διακυβέρνησης, που, μέσα από κοινωνικές διεργασίες που ήδη υπάρχουν, φαίνεται ότι θα προκύψει και θα φέρει αυτήν την πολυπόθητη πολιτική αλλαγή. 
Σας ευχαριστώ. 
(Χειροκροτήματα)
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε, κύριε Γαβρήλο.
Θα ολοκληρώσουμε τη συνεδρίασή μας με τον ανεξάρτητο Βουλευτή κ. Νάσο Ηλιόπουλο.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κυρία Πρόεδρε. Να ευχαριστήσω και τους δύο συναδέλφους από την Αντιπολίτευση που έχουν μείνει στην Αίθουσα.
Επιτρέψτε μου να ξεκινήσω με μια παρατήρηση, γιατί, από ό,τι φαίνεται, περνάμε υπέροχα στην Επιτροπή για την Αναθεώρηση! Όταν η Αντιπολίτευση έκανε κριτική στη Νέα Δημοκρατία ότι τρέχει τη διαδικασία της Συνταγματικής Αναθεώρησης και δεν δίνει τον απαραίτητο χρόνο για διάλογο όχι μόνο για μέσα στο Κοινοβούλιο -διότι το Σύνταγμα είναι ένα συγκεκριμένο πλαίσιο λειτουργίας της δημοκρατίας, άρα αφορά πρώτα από όλα τους πολίτες και άρα μια διαδικασία Συνταγματικής Αναθεώρησης πρέπει να έχει και έναν δημόσιο διάλογο και άρα τον χρόνο που να επιτρέπει αυτό τον δημόσιο διάλογο-, από τη Νέα Δημοκρατία ακούγαμε να λένε: «Θέλετε να κάνετε μπάνια το καλοκαίρι και για αυτό γκρινιάζετε».
Αυτήν τη στιγμή συζητάμε εδώ και δεν υπάρχει στην Αίθουσα ούτε ένας συνάδελφος από την Πλειοψηφία -ούτε ένας!- ούτε καν ο Εισηγητής. Αυτό δείχνει πλαίσιο σεβασμού στον διάλογο για τη Συνταγματική Αναθεώρηση; Στους δύο τελευταίους ομιλητές, δεν υπήρχε μέσα ούτε ένας άνθρωπος. Καλά, ο Εισηγητής έφυγε πολύ νωρίς! Μάλλον, με βάση τα δικά τους επιχειρήματα, και αυτός μπάνιο θα ήθελε να κάνει. Αυτή είναι η πρώτη μου παρατήρηση για το ποιος σέβεται και ποιος δεν σέβεται τη διαδικασία. 
Η δεύτερη παρατήρηση, κυρία Πρόεδρε, και χαίρομαι που είστε εσείς στην Έδρα, αφορά μια πρόταση προς την Πρόεδρο και τον Γραμματέα. Βγήκε αυτές τις ημέρες ένα σημαντικό βιβλίο, κατά τη γνώμη μου, για τη Συνταγματική Αναθεώρηση από τον Ακρίτα Καϊδατζή, καθηγητή και συνταγματολόγο, και από τον Χαράλαμπο Κουρουνδή, καθηγητή Συνταγματικής Ιστορίας, υπό τον τίτλο: «Ποια αναθεώρηση;». Βγήκε αυτές τις ημέρες. Προτείνω, αν μπορεί, να προμηθευτεί το βιβλίο η επιτροπή μας και να διανεμηθεί σε όλα τα μέλη της. Πιστεύω ότι θα αποτελέσει ένα πολύ χρήσιμο εργαλείο για τη συζήτηση που διεξάγουμε. 
Μπαίνω τώρα στην ουσία των άρθρων 78 και 79, που συζητάμε σήμερα. Συζητάμε, τρόπος του λέγειν! Αλλά, ας κάνουμε ότι συζητάμε και, υποθέτω, οι συνάδελφοι της Πλειοψηφίας θα κάνουν ότι ακούνε! 
Ξεκινάω με μια φράση του Κυριάκου Μητσοτάκη, που λέει: «Θα πρέπει οπωσδήποτε να προβλέπει για το Σύνταγμα δικλίδες οι οποίες θα εγγυώνται τη μόνιμη δημοσιονομική ισορροπία, ώστε η χώρα να μη διολισθήσει ποτέ ξανά στα επικίνδυνα μονοπάτια του λαϊκισμού». Επικίνδυνα μονοπάτια του λαϊκισμού! 
Ποια είναι, με βάση την αντίληψη της Πλειοψηφίας, τα επικίνδυνα μονοπάτια του λαϊκισμού; Είναι το να ζει ένας εκπαιδευτικός ή το αίτημα να ζει ένας εκπαιδευτικός από τον μισθό του. Αυτό είναι κάτι το οποίο εκτρέπει τη δημοσιονομική πειθαρχία και είναι λαϊκισμός. Το να παίρνουν οι μητροπολίτες, όμως, το 95% αύξηση και να πληρώνονται με 4.671 ευρώ, αυτό μάλλον είναι δημοσιονομική πειθαρχία. Το να έχουμε το πραγματικό διαθέσιμο εισόδημα στον πάτο πλέον, έχοντας χάσει και από τη Βουλγαρία αυτόν τον αγώνα προς τον πάτο, αυτό είναι δημοσιονομική πειθαρχία.
Και μιλά η Νέα Δημοκρατία για φορολογική δικαιοσύνη, τη στιγμή που σήμερα ο πιο άδικος φόρος που υπάρχει είναι η ακρίβεια. Η ακρίβεια αυτήν τη στιγμή λειτουργεί ως ο πιο άδικος φόρος. Τα ενοίκια και το ρεύμα έχουν αυξηθεί από το 2019 μέχρι σήμερα 50% και 60%. Η Κυβέρνηση δεν κάνει καμία παρέμβαση για αυτό. Δεν υπάρχει πιο άδικος φόρος. Και είναι φόρος ο οποίος επιβαρύνει κυρίαρχα τους μισθωτούς, τους συνταξιούχους και τους ανθρώπους που ζουν από τον μισθό τους. 
Θα έπρεπε, όμως, να μπει και, πέρα από έναν δημοσιονομικό κόφτη, όπως λέει η Νέα Δημοκρατία, που δεν πρέπει να μπει, θα έπρεπε να συζητήσουμε, όμως, για το να μπει ένας «κόφτης» στην υποκρισία. Διότι κοιτάξτε τώρα! Ακούμε έναν-έναν τους Βουλευτές της Νέας Δημοκρατίας να λένε και να εγκαλούν την Αντιπολίτευση ότι πρέπει να υπάρχει ένα πλαίσιο λογοδοσίας για κάθε ευρώ του Έλληνα φορολογούμενου. Αλήθεια τώρα; Από τα 531 εκατομμύρια που χρωστάει η Νέα Δημοκρατία στις τράπεζες, πόσα θα ξεπληρωθούν και πότε, αφού η Νέα Δημοκρατία είναι με τη λογοδοσία; Ή αυτά τα 531 εκατομμύρια δεν είναι χρήματα Ελλήνων πολιτών και είναι κάποιου άλλου; Και εγκαλεί η Νέα Δημοκρατία εμάς για αυτό το ζήτημα. 
Αυτήν τη στιγμή αν έπρεπε να διαλέξω δύο νούμερα για να αποτυπώσω το οικονομικό πρόβλημα της χώρας, με βάση τον ευρωπαϊκό μέσο όρο, όχι με κάτι ακραίο, είναι ότι, για να ήταν η χώρα στον ευρωπαϊκό μέσο όρο, το μερίδιο των μισθών στο ΑΕΠ θα έπρεπε να είναι συν 30 δισεκατομμύρια και το μερίδιο των κερδών στο ΑΕΠ θα έπρεπε να είναι μειωμένο κατά 20 δισεκατομμύρια. Και αυτός είναι ο ευρωπαϊκός μέσος όρος. Δεν συζητάμε για κάτι ακραίο. 
Οπότε το να έρχεται ο κ. Σκυλακάκης με αυτά τα δεδομένα και να μας λέει -για να πιάσω και τη χθεσινή του τοποθέτηση- ότι έχουμε έλλειμμα στις επενδύσεις και ότι το έλλειμμα στις επενδύσεις παράγει το κοινωνικό πρόβλημα στη χώρα, να του πω ότι, όχι, δεν είναι έτσι. Αυτήν τη στιγμή στη χώρα το βασικό πρόβλημα -και το λέει και η Τράπεζα της Ελλάδος- είναι ότι έχουμε πληθωρισμό κερδών.
Ας δούμε και τις επενδύσεις, λοιπόν, για τις οποίες τόσο πολύ πανηγυρίζει η Νέα Δημοκρατία. Η πλειοψηφία των επενδύσεων είναι στο real estate με διαφορετικούς τρόπους. Τι κάνει το real estate; Αυξάνει το κόστος ζωής για το κόστος στέγασης. Όμως, έρχεται η Νέα Δημοκρατία -γιατί δεν έχει ντροπή και έχει διαλέξει στρατόπεδο- και λέει ότι εδώ δεν υπάρχει κανένα πρόβλημα, γιατί μπορεί να αυξάνονται τα νοίκια, αλλά κάποιοι έχουν περισσότερα έσοδα. Το γεγονός ότι είμαστε στη χειρότερη θέση σε σχέση με το κόστος στέγασης δεν την ενδιαφέρει.
Όσον αφορά αυτά που συζητάμε εδώ σήμερα και για τα δύο άρθρα, και ειδικά για το άρθρο που αφορά τους σταθερούς φορολογικούς συντελεστές για τις στρατηγικές επενδύσεις, είμαι σίγουρος ότι έρχονται σε σύγκρουση με το άρθρο 4, παράγραφος 5, που λέει ότι οι Έλληνες πολίτες συνεισφέρουν χωρίς διακρίσεις στα δημόσια βάρη, ανάλογα με τις δυνάμεις τους. Αυτά που συζητάμε σήμερα με τη Νέα Δημοκρατία φέρνουν, προφανώς, διακρίσεις και δεν πηγαίνουν ανάλογα με τις δυνάμεις τους. Κάνεις μία στρατηγική επένδυση στον τουρισμό, για παράδειγμα, στις Κυκλάδες, άρα έχεις πολύ ευνοϊκό φορολογικό συντελεστή σε σχέση με έναν ελεύθερο επαγγελματία, σε σχέση με έναν μισθωτό και πάει λέγοντας. Για να μη συζητήσουμε τι είναι αυτές οι στρατηγικές επενδύσεις κι αν αυτή η χώρα πρέπει να δίνει πλέον χρήματα ειδικά για στρατηγικές επενδύσεις στον τουρισμό, όπως και να μη συζητήσουμε πώς με τις επενδύσεις στον τουρισμό και, ενώ ο τουρισμός είναι ένας κλάδος που καταγράφει διαρκώς ρεκόρ, έχει ογδόντα χιλιάδες κενά σε εργασιακές θέσεις. Για ποιον λόγο; Γιατί ο κόσμος αρνείται να πάει να δουλέψει γαλέρα. Άρα, το επιχείρημα του κ. Σκυλακάκη «επενδύσεις-ανάπτυξη-κοινωνική ευημερία» καταρρίπτεται από την ίδια την πραγματικότητα. 
Ρωτούσε ο κ. Βορίδης, όπως κι άλλοι συνάδελφοι, αν είμαστε με τη δημοσιονομική πειθαρχία και τη δημοσιονομική ισορροπία και αν θέλουμε να χρεωκοπήσει η χώρα. Μάλιστα, αν δεν κάνω λάθος, άκουσα και τον κ. Κεφαλογιάννη να λέει ότι η δημοσιονομική ισορροπία δεν είναι ούτε δεξιά ούτε αριστερή. 
Η απάντηση είναι ότι η Νέα Δημοκρατία δεν είναι με τη δημοσιονομική πειθαρχία, κάτι που έχει αποδείξει και με τα δικά της οικονομικά, αλλά και με το πώς χρεωκόπησε τη χώρα. Όμως, θα έρθω σε λίγο σε αυτό. 
Η δημοσιονομική αντίληψη που έχει η Νέα Δημοκρατία είναι μονομερής. Μιλάει για δημοσιονομική πειθαρχία στις κοινωνικές δαπάνες. Μόνο σε αυτό είναι πειθαρχημένη. Σε όλα τα υπόλοιπα είναι αυτό το οποίο ζήσαμε από το 2008 και μετά, τον σοσιαλισμό για τους πλούσιους. Δημοσιονομική πειθαρχία για τους μισθωτούς και σοσιαλισμός για τους πλούσιους.
Και, για να κάνω και μία αναφορά στο βιβλίο που ανέφερα πριν, στο βιβλίο των καθηγητών κυρίων Καϊδατζή και Κουρουνδή, η άλλη όψη, όπως αναφέρουν, του νομίσματος της οικονομικής ορθοδοξίας αποτυπώνεται διά της σιωπής, γιατί δεν μπαίνει κανένα ζήτημα ελέγχου, φορολόγησης ή αναδιανομής του πλούτου των οικονομικά ισχυρών. Εκεί βρισκόμαστε.
Ακούω το επιχείρημα ότι έχουν αλλάξει οι συνθήκες από το Σύνταγμα του 1975, οπότε πρέπει να μπούμε στο καινούργιο πλαίσιο. Πρώτα απ’ όλα, πρέπει να πούμε ότι το πλαίσιο της παγκόσμιας αγοράς της ένταξης στην Ευρώπη, στην ΟΝΕ, δεν είναι κάτι καινούργιο. Το προηγούμενο διάστημα έχουν υπάρξει ξανά κυβερνήσεις της Δεξιάς και καμία δεν σκέφτηκε να φέρει έναν τέτοιο δημοσιονομικό κανόνα. 
Αυτό το οποίο, επίσης, δεν είναι καινούργιο είναι οι προτάσεις που κάνει σήμερα η Νέα Δημοκρατία σε σχέση με τον δημοσιονομικό κόφτη, αλλά και όλη η αντίληψή της για το οικονομικό πλαίσιο. Και εξηγώ με ποια έννοια δεν είναι καινούργιες αυτές οι προτάσεις. Αυτό το πλαίσιο υπήρχε το 1975. Μπορεί να κάνει ο κ. Σκυλακάκης ότι το ξεχνάει, αλλά το 1975 υπήρχε αυτό το πλαίσιο της οικονομικής σκέψης. Πού υπήρχε; Στη Χιλή του Πινοσέτ! Εκεί υπήρχε αυτό το πλαίσιο. Το πλαίσιο της σκληρής νεοφιλελεύθερης ορθοδοξίας εφαρμόστηκε για πρώτη φορά εκεί, με τον τρόπο που εφαρμόστηκε και με τις δολοφονίες που εφαρμόστηκε, με ένα σκληρό δικτατορικό καθεστώς και με πολιτικές διώξεις. Εκεί εφαρμόστηκε, λοιπόν! 
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Απόλυτη δικτατορία!
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Και επειδή άκουσα και μία κριτική προς τον κ. Ξανθόπουλο, που είπε για την πολιτική οικονομία και ότι η οικονομία δεν είναι γενικά ένα τεχνικό ζήτημα, δεν περίμενα ποτέ ότι θα χρησιμοποιήσω επιχείρημα επικαλούμενος τον Χάγιεκ. Ο ίδιος ο Χάγιεκ, λοιπόν, στον πρόλογο του πιο γνωστού του βιβλίου με τίτλο «Ο δρόμος προς τη δουλεία» -είμαι σίγουρος ότι ο κ. Σκυλακάκης θα το έχει μελετήσει, για τους υπόλοιπους δεν είμαι σίγουρος, αλλά ο κ. Σκυλακάκης ήταν πάντα τίμιος με αυτήν τη γραμμή- παραδέχεται ότι, ενώ είναι ένας άνθρωπος που η δουλειά του αφορά κυρίως τεχνικά, οικονομικά ζητήματα -γιατί αυτό αφορούν κυρίως οι έρευνές του-, έγινε γνωστός κυρίως για ένα πολιτικό του κείμενο. Ο ίδιος ο Χάγιεκ, δηλαδή, παραδέχεται -και το παραδέχεται από τον πρόλογο του βιβλίου του- ότι το βασικό του έργο «Ο δρόμος προς τη δουλεία» είναι πολιτικό κείμενο και όχι τεχνικό. Δεν είναι κείμενο που βάζει κάτω εξισώσεις, ολοκληρώματα και καταλήγει σε συμπεράσματα, αλλά κείμενο στο οποίο επιλέγει να κάνει πολιτική, κάτι που κάνουμε όλες και όλοι όταν μιλάμε για την οικονομία. Επιλέγουμε ποιες ανάγκες θα ικανοποιήσουμε και τον τρόπο με τον οποίο θα βρούμε τους πόρους για να τις καλύψουμε. 
Και κλείνω με το εξής. Σήμερα η Νέα Δημοκρατία προσπαθεί ξανά να γράψει μία καινούργια αφήγηση για την ελληνική κρίση, η οποία ξεκίνησε το 2008 και ξέρουμε πολύ καλά πώς ζούσε. Ενώ ακούμε συνέχεια τους Βουλευτές της Πλειοψηφίας να λένε ότι πρέπει να βγάλουμε συμπεράσματα για την ελληνική κρίση, στην πραγματικότητα δεν έχουν βγάλει κανένα συμπέρασμα. Προσπαθούν να κόψουν την πραγματικότητα στο προκατασκευασμένο συμπέρασμα που είχαν για να προχωρήσουν. Ποιο ήταν αυτό το οποίο ακούγαμε όταν μπήκαμε στην ελληνική κρίση, κυρίως από τη γερμανική πλευρά, αλλά και από ελληνικές πολιτικές δυνάμεις; Ότι η χώρα χρεωκόπησε, γιατί ζούσαμε πάνω από τις δυνατότητές μας. 
Πάμε να δούμε, λοιπόν, τα οικονομικά στοιχεία, τι σήμαινε με βάση αυτήν την αφήγηση το ότι ζούσαμε πάνω από τις δυνατότητές μας. Σήμαινε ότι η χώρα είχε πολλές δημόσιες δαπάνες. Λοιπόν, έχω νέα προς τους συναδέλφους της Νέας Δημοκρατίας, γιατί τα δεδομένα είναι δεδομένα και τα στοιχεία δεν μπορεί να τα κακοποιεί ο καθένας όπως θέλει. Οι δημόσιες δαπάνες όλη εκείνη την περίοδο δεν ξεπέρασαν το 46%-48% του ΑΕΠ. Άρα, οι δημόσιες δαπάνες ήταν κάτω από τον ευρωπαϊκό μέσο όρο. Τι έγινε, όμως, στα έσοδα από την κυβέρνηση Καραμανλή; Η κυβέρνηση Καραμανλή πήρε τα δημόσια έσοδα στο 41% του ΑΕΠ και τα άφησε στο 34% του ΑΕΠ. Όπως καταλαβαίνουμε όλες και όλοι, αυτό το έλλειμμα στα δημόσια έσοδα δεν προέκυψε γιατί δεν πλήρωναν οι μισθωτοί και οι συνταξιούχοι. Προέκυψε από τη νόμιμη φοροαπαλλαγή και φοροαποφυγή συγκεκριμένων μεγάλων επιχειρήσεων και συγκεκριμένων κλάδων. Οι έμμεσοι φόροι ήταν στο 66% των φορολογικών εσόδων, οι μισθωτοί συνέβαλαν με το 12% των φορολογικών εσόδων, οι μεγάλες επιχειρήσεις συνέβαλαν με το 10% των φορολογικών εσόδων, οι μικρές με το 4% και οι ελεύθεροι επαγγελματίες με το 3%. Αυτά για να ξέρουμε τα στοιχεία που οδήγησαν στη χρεωκοπία της χώρας και στις μεγάλες πληγές που ακόμα δεν έχουν κλείσει.
Και τελειώνω με μία τελευταία φράση. Αυτό το οποίο εισηγείται η Νέα Δημοκρατία σήμερα είναι ένα οικονομικό μοντέλο που έχει μετατρέψει την Ευρώπη σε παρακολουθητή των εξελίξεων σε όλο τον κόσμο. Αυτό είναι κάτι που καταλαβαίνουμε όλοι αν δούμε την ανάπτυξη, αν δούμε τις επενδύσεις. Και αυτό το λέω στεγνά, με όρους οικονομικής αποτελεσματικότητας. Η Ευρώπη σήμερα είναι ουραγός των εξελίξεων. Χωρίς να μπαίνω σε άλλα ζητήματα, αν κάποιος ρωτούσε σήμερα ποιο είναι το πιο αποτελεσματικό οικονομικό μοντέλο -και το λέω γιατί και οι αγαπημένοι μας φίλοι, οι νεοφιλελεύθεροι, μας λένε διαρκώς ότι εσείς οι Αριστεροί δεν είστε με την αποτελεσματικότητα-, θα διαπίστωνε ότι είναι το κινέζικο, γιατί έχει καταφέρει να έχει δημόσιες επενδύσεις και προχωράει με αυτόν τον τρόπο. Γι’ αυτό, λοιπόν, η Ευρώπη σήμερα είναι ουραγός και θα συνεχίσει να είναι ουραγός όσο κυριαρχούν αυτές οι αντιλήψεις, για τις οποίες επαναλαμβάνω ότι είναι ευθύνη όλων των δυνάμεων της Αντιπολίτευσης να ναυαγήσει αυτή η Συνταγματική Αναθεώρηση.
Ευχαριστώ, κυρία Πρόεδρε. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Εμείς ευχαριστούμε πολύ, κύριε Ηλιόπουλε, όπως σας ευχαριστούμε και για την πρότασή σας για το βιβλίο. Παρουσιάζει μεγάλο ενδιαφέρον και νομίζω ότι η επιτροπή μας μπορεί να ανοίξει το πεδίο της και να έχει τέτοιες προσλαμβάνουσες παραστάσεις. Σε κάθε περίπτωση, θα συζητήσουμε στο Προεδρείο αυτό που προτείνατε. 
Κυρίες και κύριοι συνάδελφοι, να σας υπενθυμίσω ότι η συνεδρίασή μας αύριο ξεκινάει στις 10.00΄ στην Αίθουσα της Γερουσίας με τη συζήτηση των άρθρων 81 και 82 του Συντάγματος. 
Ευχαριστώ.
Λύεται η συνεδρίαση. Καλό απόγευμα σε όλους!
Ώρα λήξης: 15.47΄.

